
Capitolul 1 


Stupefiată, Miranda Woodbarry contempla cu o 
mutră înciudată uşa de sticlă a Agenţiei de 
închirieri şi pază „Sea Island”. 

Cum aşa, închisă! 

Se uită la ceas şi suspină. Cine-i va da acum 
cheile de la vilă? 

Cu atât mai rău! Miranda ridică din umeri şi se 
întoarse pe călcâie, aruncându-şi nervoasă pe 
spate câteva şuviţe din părul ei strălucitor. Se 
întoarse la maşina parcată la câţiva metri, 
deschise furioasă portiera şi se instală la volan. 

Vara îşi făcuse apariţia fără niciun semn 
prealabil. Căldura era toridă la vremea aceea a 
anului în statul Georgia. In clipele acelea Miranda 
nu se gândea decât la un singur lucru: să se 
transfere cât mai rapid în ţinută de plajă. 

Întoarse cheia de contact şi puse în funcţiune 
aerul climatizat, indispensabil pe canicula aceea. 

Câteva picături de sudoare îi broboneau pe 
frunte. Bluza albă i se lipea de piele. Lungul traseu 
pe care tocmai îl străbătuse în cea mai mare viteză 
pentru a ajunge la agenţie înainte de ora închiderii 
o extenuase. Era la capătul puterilor. 

Fără îndoială că ar fi fost mai înţelept să 
aştepte până a doua zi. Dar tânăra nu putuse 
rezista tentaţiei. g 

Îşi aduse aminte evenimentele dimineţii. Îşi 
luase rămas bun de la studenţi pentru o vacanţă 
binemeritată, sărise în maşină, părăsise campusul 
universităţii şi se îndreptase spre „Sea Island”. 

Radioul, pe care îl deschisese cu un gest 
maşinal, îi întrerupse brusc reveria. 

— ...al Casei Albe a anunţat astăzi că 
Preşedintele se va duce la... 

Miranda întrerupse scurt. Nu era dispusă să 
acorde atenţie ştirilor zilei. 

În sfârşit, se hotărî să părăsească parcarea. 

Deodată îi trecu prin minte un gând. Casa 
trebuie să fi fost zăvorâtă la maximum. Cum va 
reuşi să pătrundă? 

Luă rapid o hotărâre. Va intra cu orice preţ, 
chiar cu riscul de a sparge vreun geam. 

Cine ar putea să i-o reproşeze? Numai agenţia 
era vinovată. Nu-i avertizase de eminenta ei 
sosire? Ar fi putut, totuşi, s-o mai aştepte câteva 
minute! 

O luă din nou pe strada principală. 

Ceva mai departe coti la dreapta şi pătrunse 
pe o alee a cărei prelungire dădea drept în mare. 
În faţa ei se etala oceanul. 

Îşi lăsă privirea să alunece un moment peste 
imensa masă de apă albăstrie, de o frumuseţe 
impresionantă. 

În ciuda dorinţei nebune de a parca pentru a se 
duce să se destindă pe nisipul cald, Miranda îşi 
continuă traseul şi se opri în curând în faţa 
numărului 96. 

Ferm hotărâtă să-şi pună în aplicare proiectul, 
Miranda se îndreptă cu pas sigur spre vilă. 

Ajunsă pe aleea centrală, ezită. 

Pe unde să treacă? Era imposibil să se caţăre 
până la uşa de la etajul întâi. Şi tânăra avea ceva 
reţineri în a sfărâma marea fereastră ce domina 
oceanul. 

Contemplă o clipă casa. Termenul de „vilă” i se 
păruse întotdeauna prea pretenţios pentru a 
desemna căsuţa asta veche în cel mai pur stil 
colonial. 


După matură chibzuinţă, Miranda optă pentru 
fereastra de la bucătărie. 

li trebuia un instrument pentru a-şi duce la 
îndeplinire „isprava”. Se uită zadarnic prin jur. 

Şi sacul ei încărcat de cărţi, din maşină? Era 
numai bun. Miranda alergă să-l caute, după care se 
instală în faţa ferestrei. 

După o scurtă ocheadă circulară, tânăra inspiră 
adânc, apoi se dădu înapoi să-şi facă vânt. Luă 
sacul de curea şi-l aruncă din toate puterile în 
geam. i 

Acesta se sparse. In timp ce bucăţile de sticlă 
zburau prin aer, Miranda scoase o exclamaţie de 
bucurie. 

O răbufnire de aer proaspăt, ce venea din 
interior, o învioră ca o baie întineritoare. Angajatul 
agenţiei se gândise, cel puţin, să pună în funcţiune 
instalaţia de aer condiţionat! 

Miranda se înălţă pe vârful picioarelor pentru a 
pătrunde în casă. 

Se strecură, cu capul înainte, prin spărtură, 
după ce curăţase câteva bucățele rămase în ramă. 
Se agăţă cât putu de bine de cercevea, de frică să 
nu cadă. 

Se sprijinea de pervaz pentru a-şi aduce şi al 
doilea picior în interior când, deodată, auzi paşi. Se 
apropia cineva. Ce-ar fi gândit dacă o descoperea 
aşa, în „flagrant delict de efracţie”? 

Descumpănită, Miranda bătu repede în 
retragere şi se găsi nas în nas cu un necunoscut 
înalt, puternic, ca un atlet. 

Pradă unei agitaţii subite pe care n-ar fi putut-o 

explica, Miranda încercă să fugă. 

— Doar nu credeţi c-o să scăpaţi aşa uşor! 
mormăi omul printre dinţi, în timp ce-o înşfăca fără 
menajamente. 

Miranda se împiedică. Sigur că s-ar fi etalat ca 
o plăcintă dacă necunoscutul n-ar fi reţinut-o cu o 
mină sigură, fără blândeţe. 

Panica tinerei se transformă încet-încet în 
mânie. 

Cum de îndrăznea tipul ăla s-o agreseze în felul 
acesta? 

Îşi înălţă mândră capul, cu o nuanţă sfidătoare 
în privire. 

— Dar cine eşti dumneata? aruncă ea, scoasă 
din fire. 

Necunoscutul îi dădu drumul, fără a înceta s-o 
scruteze cu un aer ostil. Ochii săi negri ca smoala 
aruncau fulgere ce nu prevesteau nimic bun. 
Expresia lor de o duritate metalică o paraliza, 
literalmente, pe Miranda. 

— Aveţi îndrăzneala să-mi puneţi întrebarea 
asta! strigă el apucând-o de umeri şi scuturând-o. 
Mi se pare că dumneavoastră ar trebui, mai 
degrabă, să daţi explicaţii. 

Miranda era stacojie. 

Ce tupeu! Cum de-şi permitea individul s-o 
brutalizeze în halul ăsta? 

— Aveţi de gând, în cele din urmă, să-mi 
spuneţi ce faceţi aici? 

Neobţinând nici acum vreun răspuns, el o 
înşfăcă din nou din încheieturi, pe care i le strânse 
de să le sfărâme, în timp ce le menținea la nivelul 

privirii lui. 

Forţa şi încăpăţânarea necunoscutului nu 
făcură decât să înteţească furia tinerei. 

Spre marea surpriză a bărbatului, dânsa îl sfidă 
cu un aer sălbatic. 

— Lasă-mă! răcni ea. 

Incercă să se elibereze din strânsoarea de oţel, 
bătu aerul cu mâinile. El se aplecă atunci spre 
dânsa şi, din întâmplare, Miranda îi zgârie faţa. 

— Calmaţi-vă, ordonă dânsul. 

O puse sub control fără cea mai mică 
dificultate şi-i menţinu mâinile în jos, pentru a evita 
un nou atac. 

Miranda îşi dădu seama că nu va face faţă din 
punct de vedere fizic. Strânse dinţii de ciudă, 
rănită în amorul propriu. 

La capătul puterilor, cu o durere sfâşietoare în 
braţe, abandonă orice atitudine agresivă. 

El se îndepărtă de dânsa şi o privi cu un aer 
interogator. Ceva din comportamentul tinerei îi 
scăpa. 

— Dar explicaţi-vă, totuşi, insistă dânsul. De ce 
v-aţi introdus într-o proprietate particulară pentru a 
comite o efracţie? 

Miranda deschise nişte ochi mari, uluiţi. 

— O efracţie? Termenul e cam tare, nu crezi? 
Şi, la urma urmei, ce-i treaba dumitale? 

Necunoscutul ridică din umeri. Hotărât lucru, 
tânăra asta era complet inconştientă! 

Perplexă, Miranda tăcea. Trebuia să mediteze. 

Fără putinţă de îndoială, tipul îi înţelesese 
greşit intenţiile. Dar, de fapt, cine era? Un poliţist? 

Nu avea uniformă. Atunci un funcţionar al agenţiei? 
De ce s-o fi brutalizat în felul ăsta? 

O cuprindea din nou panica. 

Dacă era vorba de un vagabond cu intenţii 
rele? 

Totul o făcea să creadă acest lucru: atitudinea 
odioasă faţă de dânsa, înverşunarea insolită în a o 
brutaliza... 

Dar cum să-i scape? 

Să-i ţină piept şi să-l înfrunte era o tactică 
proastă, făcuse deja experienţa asta tristă. 

În timp ce o altă stratagemă... 

Adunându-şi tot curajul, se apropie de dânsul. 

Îi adresă surâsul cel mai încântător şi ridică 
încet spre dânsul o privire languroasă, bătând 
grațios din pleoape, convinsă că nu va rezista unei 
atari seducţii. 

Spre marea ei deceptie, drept reacţie nu obţinu 
decât un hohot de râs sonor. 

— Sunt dezolat, ricană el, dar asta nu ţine. 

Apoi o măsură cu atenţie. În priviri îi dansa o 
licărire de dispreţ. 

Miranda plecă privirea, profund stânjenită. Ce 
ruşine! Cum de putuse să se coboare până lao 
tentativă atât de ridicolă de seducţie! 

El o măsură cu un aer dispreţuitor, încruntat. 

— Chiar aţi crezut că am să cad pe spate la 
farmecul dumneavoastră irezistibil şi că am să vă 
las să plecaţi fără explicaţie. 

Miranda ridică privirea. Aroganţa, 
inflexibilitatea  necunoscutului începeau s-o 
agaseze enorm. 


Cine era el, la urma urmei? Cu ce drept îi 
vorbea pe tonul ăsta? Dacă-şi imagina c-o 
intimidează, se înşela amarnic! Nu era genul de 
femeie care să se lase impresionată de oricine. 

Miranda inspiră profund pentru a încerca să se 
calmeze. 

Fulmina de indignare. Poate că nu se putea 
măsura din punct de vedere fizic cu bărbatul ăsta, 
dar putea cel puţin să-i strige în faţă ce credea 
despre atitudinea lui odioasă! 

Îşi cufundă ochii, a căror strălucire trecuse 
ciudat spre cocleală, în privirea de jar a 
necunoscutului. 

Cu bărbia tremurându-i de furie, cu mâinile 
umede de mânie, Miranda luă o poză teribilă 
pentru a îndrepta spre dânsul un deget 
ameninţător: 

— Ai grijă, scrâşni dânsa, răbdarea mea are 
limite. Poate c-am greşit spărgând geamul, dar 
ăsta nu-i un motiv pentru a te comporta ca o... ca 
0... brută faţă de mine. Dacă-ţi menţii atitudinea 
asta, am să mă văd obligată să chem poliţia; am să 
te fac să fii inculpat pentru agresiune, lovituri şi 
răni; am să... 

Se întrerupse, gâfâind, sperând ca această 
tiradă de la sfârşit îi zdruncinase necunoscutului, în 
cele din urmă, siguranţa aceea rece. 

Acesta nici măcar nu clipise din ochi. O 
ascultase fără să schiţeze cel mai mic gest, cu o 
impasibilitate dezarmantă. 

Indiferenta lui înteţi furia Mirandei. Se pregătea 
să-l dojenească pe faţă când, deodată, veniţi nu se 

ştie de unde, apărură pe aleea centrală a casei doi 
bărbaţi. În costume închise, aveau aerul unor eroi 
de serie neagră. 

Miranda căscă nişte ochi mari, înspăimântați: 
oamenii scoseseră nişte revolvere pe care le 
îndreptau în direcţia ei! 

— Ce se-ntâmplă, Jake? întrebă unul din ei. Am 
auzit strigăte. Ai nevoie de ajutor? 

„Agresorul” se întoarse în direcţia respectivă. 

— Cred că am să mă descurc singur, deşi 
domnişorica asta se apără cu înverşunare. 

Miranda nu avu vreme să protesteze. 

De-abia dacă-şi îndepărtă braţele, când fu 
fixată fără menajamente cu faţa la perete. 

În ce viespar căzuse? 

Cel ce fusese numit Jake se apropie de dânsa. 

Pradă celei mai mari nelinişti, Miranda voi să 
se întoarcă, dar acesta, cu o presiune energică 
asupra umerilor, o împiedică. Apoi începu s-o 
controleze de sus şi până jos ca pe un răufăcător 
ordinar! 

— Dar n-aveţi dreptul să vă purtaţi în felul 
ăsta, se indignă dânsa, jenată de atingerile astea 
viclene. 

— Gura, mormăi el, continuându-şi treaba 
făţarnică. 

Pentru Miranda, umilirea aceasta avea o parte 
scandaloasă care-o revolta până-n fundul 
sufletului. Fremăta de indignare. 

Ce voiau bărbaţii ăştia? Ce se-ntâmpla cu 
dânsa? 

— Vă rog, imploră ea în pragul unei crize de 

nervi, lăsaţi-mă-n pace. 

Tânăra fu obligată din nou să fixeze peretele. 

Ziua aceasta lungă în cursul căreia se 
îngrămădiseră atâtea incidente cel puţin 
neaşteptate produsese o acumulare de oboseală 
care-o apăsa acum pe umeri ca o mantie de 
plumb. 

Deodată, izbucni în lacrimi, cu capul sprijinit de 
perete. 

Tresărea convulsiv, incapabilă să-şi oprească 
lacrimile care izbucneau fără să vrea. 

— Vă rog, gemu ea, lăsaţi-mă-n pace! Dacă aţi 
venit să furaţi, hai, luaţi tot, dar, pentru 
Dumnezeu, duceţi-vă odată! Părinţii mei sunt în 
vacanţă în străinătate. Nu este nimic de valoare în 
casă dar vă pot completa un cec, dacă ceea ce 
vreţi sunt banii. 

Cei trei oameni se uitară unii la alţii în tăcere, 
cu un aer stupefiat. 

Vizibil stânjenit, numitul Jake îşi trecu mâna 
prin păr, apoi le făcu semn celorlalţi doi să plece. 
Aceştia se grăbiră să-i dea ascultare, încântați să 
scape dintr-o situaţie ce începea să ia o turnură 
ciudată. 

Jake Stewart avea mina pocăită a unui băieţel 
ce tocmai a fost dojenit. 

Cu o mână în buzunarul de la spate al 
jeanșilor, ca pentru a-şi da mai multă siguranţă, cu 
cealaltă  îndreptându-şi maşinal dunga de la 
pantaloni, se apropie încet de tânăra ce suspina 
încă lipită de perete. 

O examină cu atenţie, asaltat de gânduri 

confuze. 

De ce l-a lăsat dânsa să cadă în acest 
quiproquo? Ce faţă avea el acum? 

Miranda Woodbarry! Îi revenea în memorie 
totul. 

Revedea dosarul tinerei în teancul de rapoarte 
asupra locuitorilor regiunii, pe care fusese 
însărcinat să le examineze atunci când îşi luase în 
primire misiunea de agent de securitate. 

Ştia descrierea tinerei în cele mai mici 
amănunte: douăzeci şi opt de ani, divorțată, 
profesoară la Universitatea din Georgia; fiică unică; 
nimic de reproşat. 

Rareori se produceau efracţii şi jafuri pe insulă, 
dar trebuia să fie pregătit pentru orice situaţie. 
Când o zărise pe tânără pe cale să spargă geamul, 
dedusese în mod logic că avea de-a face cu o 
hoaţă. 

În meseria lui, rapiditatea era unul din criteriile 
majore. Dacă, printr-un exces de vigilenţă, comitea 
o eroare, oricând era posibil să fie îndreptată. In 
cele mai multe cazuri oamenii se arătau 
înţelegători. De-ar fi aşa şi cu Miranda Woodbarry; 
dacă nu, risca să aibă probleme serioase! 

— Domnişoară Woodbarry, o strigă el cu o 
voce brusc îndulcită. 

Niciun răspuns. 

Făcea pe surda, sau chiar nu-l auzea, prea 
ocupată să plângă ca un copil? 

Nu, n-avea nimic dintr-un copil, dimpotrivă, 
toate calităţile unei femei. O femeie încântătoare, 
cu picioare lungi şi suple, cu pielea minunat de 

mătăsoasă... 

La ce-l duceau gândurile? Divaga! 

| se mai întâmplase să percheziţioneze femei, 
când nu avusese altă soluţie, fără să fi avut 
niciodată gânduri ascunse! 

O femeie stăpână pe sine. Ce caracter! 
Aproape că se mira că zidurile casei nu se 
prăbuşiseră după felul în care se zbătuse dânsa! 
Se destinse. 

Meseria îl obligă să rămână în gardă, dar 
acum, când cunoştea identitatea tinerei cu 
magnificul păr roşu, nu mai avea de ce să nu aibă 
încredere. 

Trebuia să acţioneze cu tact şi diplomaţie. 

Nu făcea şi asta parte din atribuţiile lui? 

Se aplecă spre Miranda şi începu s-o ridice cu 
delicateţe, înconjurându-i umerii cu braţul său 
muşchiulos. Cu o blândeţe deosebită o ajută să se 
aşeze pe una din treptele scării exterioare şi se 
aşeză lângă dânsa. 

Miranda ieşi din toropeală. Îi aruncă o privire 
speriată cam în genul unei căprioare încolţite. 

— Vă rog, domnişoară Woodbarry, nu vă fie 
teamă. Nimeni nu vă vrea răul. Sunt de neiertat 
pentru că am comis o greşeală atât de grosolană. 
Vă rog să mă iertaţi. 

Aceste câteva cuvinte au fost de ajuns. 

Neliniştea Mirandei se evaporă ca prin farmec. 
Scrută chipul întors spre dânsa. 

Chiar îşi regreta el brutalitatea? 

Un om ca dânsul era măcar în stare să simtă 
vreun oarecare sentiment de regret? 

ÎI studie cu foarte multă atenţie. 

Trăsăturile sale energice emanau o forţă, o 
voinţă care o impresionară fără să vrea. 

— Dar cine eşti? 

— Mă cheamă Jake Stewart. Fac parte din 
Serviciile Speciale. 

— Ce-i asta, o glumă? 

Jake Stewart luă un aer grav. 

— Categoric nu. 

— Dar n-am făcut nimic, strigă ea, din nou în 
pragul lacrimilor. 

— Vă rog nu plângeţi. Nu vă vreau niciun rău. 
Pot să vă explic totul. 

Să explice! Cum ar putea el să explice afrontul 
pe care tocmai i-l adusese? 

Chipul i se întunecă. 

De ce, la urma urmei, s-ar obosi ea să-l 
asculte? Cât valorau vorbele lui, cele ale unui 
bădăran? Pentru că numai un bădăran ar fi putut 
acţiona cu aşa o brutalitate. 

Frica i se întipări pe faţă. 

Jake Stewart se strădui să o liniştească. 

— Aveţi dreptate, şopti el, am fost odios. N-ar fi 
trebuit să mă ambalez aşa. 

Vocea i se filtra în urechea tinerei ca un 
murmur de liniştire, o melodie care-i mergea drept 
la inimă. 

Ea simţi în trecere mirosul apei lui de toaletă: o 
răcoare intensă de pădure plăcută la respirat. 

Privirile li se intersectară o clipă. 

Cu un gest impulsiv, Jake o luă în braţe. 

Ea cedă blândei lor strângeri liniştitoare, cu 

sentimentul de a fi la adăpost de orice pericol. 

— Jake, totuşi încă nu mi-ai explicat motivul 
prezenţei dumitale aici. 

Înainte de a-i răspunde, Jake Stewart avu un 
surâs care-i lumină faţa. Erau atât de apropiaţi 
încât Miranda remarcă micile riduri de la colţul 
ochiului, albeaţa strălucitoare a dinţilor săi care 
contrasta cu bronzul pielii, privirea catifelată, în 
acelaşi timp sobră şi mângâietoare, care se 
îndulcea ca pentru a o captiva mai bine. 

Tinerei i se tăie răsuflarea. 

Expresia de satisfacţie care apăru atunci pe 
figura frumoasă cu trăsături regulate a lui Jake 
arăta clar că el citise tulburarea tinerei în ochi şi 
ghicise emoția care o traversase timp de o clipă. 

Miranda era ca orbită. 

Ce metamorfoză! 

În faţa ei se găsea o fiinţă de o virilitate 
evidentă a cărei frumusețe, atât de semeaţă, o 
subjuga. 

Inima bătea de să-i sară din piept. 

Jake îşi scufundase ochii într-ai ei şi se 
contemplau amândoi, ca hipnotizaţi. 

În ciuda tulburării sale, Jake făcu un efort 
pentru a-şi aduna ideile. 

— Ascultaţi, şopti el cu o inflexiune profundă 
care o făcu să vibreze. Trebuie să vă spun... casa 
dumneavoastră este vecină cu cea a lui Donald 
Webster. 

— Da, făcu ea străduindu-se să păstreze un ton 
detaşat. 

invadată de emoție, de-abia dacă percepea 

cuvintele pronunţate de bărbatul acesta care o 
atrăgea irezistibil. 

— Nu sunteţi la curent? reluă el uşurel. 
Preşedintele trebuie să-i facă o vizită colonelului şi 
eu... 

Cuvintele îi muriră pe buze. 

Incapabil să se concentreze, Jake nu se putea 
împiedica să o fixeze pe tânără. 

In pupilele lui mari şi negre ea descoperi o 
nouă strălucire. Când el închise pleoapele, privirea 
Mirandei întârzie pe umbrele genelor sale, fără să- 
şi dea seama de impactul pe care ochii săi verzi de 
smarald îi avusese asupra interlocutorului ei. 

Jake părea vrăjit de ochii aceştia tulburători, 
cei mai frumoşi pe care îi văzuse vreodată. 

O trase mai aproape de dânsul, îi admiră 
fruntea netedă, buzele senzuale... 

Se stabili o comunicare tăcută căreia doar ei îi 
puteau descifra mesajul misterios care-i purta într- 
o ameţeală inexplicabilă. 

— Sunteţi aşa frumoasă, murmură el cu o voce 
care-i trăda emoția. 

Cu un gest tandru, o mângâie pe obraz. Se 
aplecă spre dânsa şi gura-i atinse uşor buzele. 

Ea fremătă la acest contact de o delicateţe 
infinită. Jake îşi cufundă degetele în părul arămiu al 
tinerei şi-i dădu capul pe spate. Presiunea 
degetelor se intensifică. 

Miranda, tulburată la culme, nu-i opuse nici cea 
mai mică rezistenţă. 

Jake o strânse cu impulsivitate şi dânsa simţi o 
gură exigentă care pusese stăpânire pe a ei. 

Nu-şi putu reprima un fior. 

Sărutul se prelungea, delicios, insistent... 

El o strânse cu febrilitate şi-i strivi buzele 
fierbinţi de ale sale în timp ce-şi lăsa să alunece 
mâna încet de-a lungul gâtului ei, către piept, 
pentru a-i sublinia conturul. Miranda se arcui 
gemând sub mângâierea insidioasă. 

Atunci, cu blândeţe, Jake îşi întredeschise 
buzele cu pasiune şi ea îi întoarse sărutul cu 
aceeaşi ardoare. Se atârnă de ceafa lui pentru a-l 
menţine lipit de dânsa, simţi buzele lui Jake 
fremătând, îi percepu respiraţia sacadată... 

Inima Mirandei bătea de să-i iasă din piept. Se 
surprinse că doreşte să nu se mai sfârşească 
această clipă! 

Lipit de dânsa, Jake încercă să-şi regăsească 
luciditatea. 

Niciodată nu se simţise prins în plasa unei 
dorinţe atât de imperioase. Nicio femeie nu-l 
fermecase în aşa măsură. 

O dorea cu disperare şi senzaţia asta era pe 
atât de tulburătoare pe cât de neaşteptată. 

Înlănţuiţi unul de celălalt, nu mai îndrăzneau să 
se mişte, de frică să nu spargă intensitatea acestei 
descoperiri. 

Miranda îşi veni încetul cu încetul în fire. 

Ce era cu dânsa? Cum de se putuse comporta 
în felul ăsta? Se aruncase pur şi simplu în braţele 
omului ăsta pe care de-abia dacă-l cunoştea! 

Dacă, măcar, n-ar fi privit-o în felul ăla... 

O hipnotizase? 

Se desfăcu din strânsoarea lui şi se îndreptă. 

Cu mâinile tremurânde, îşi puse ordine în 
veşminte, dornică să-şi regăsească o aparenţă de 
demnitate. 

Ce părere deplorabilă va păstra el despre 
sărutul ăsta ciudat? 

Ghicindu-i  stânjeneala, Jake încercă să 
destindă atmosfera. 

— Informaţiile pe care le-am avut referitor la 
dumneavoastră nu menţionau că sunteţi şi 
seducătoare. 

Miranda tresări. 

— Informaţii? Despre mine? Nu înţeleg... 

— Uitaţi, Miranda, că fac parte din echipa de 
agenţi de securitate însărcinaţi cu protecţia 
preşedintelui în cursul viitoarei sale vizite la Sea 
Island. Este, deci, cu totul normal să mă fii 
documentat cu meticulozitate în ceea ce priveşte 
locuitorii regiunii. 

Acum îi spunea pe nume! 

Miranda îşi aducea vag aminte că ar fi auzit 
anunţându-se la radio că preşedintele urma să facă 
o vizită undeva, dar ascultase informaţia cu o 
ureche distrată şi închisese înainte de sfârşitul 
ştirii. 

Ce ştia el, cu exactitate, despre dânsa? 

Sigur că totul, inclusiv căsătoria cu Charles! 

Această intruziune în viaţa ei particulară o jena 
mai mult decât voia să recunoască. 

— Asiguraţi protecţia cui? Preşedintele încă n-a 
ajuns, dacă nu mă-nşel. 

Se simţi deodată morocăânoasă, fără a-şi putea 
explica motivul. 

— Am fost trimişi lă faţa locului pentru a lua 
toate măsurile necesare în vederea pregătirii sosirii 
sale. 

— Sper că petreceţi vacanțe plăcute, anunţă 
ea cu o nuanţă sarcastică în voce. 

— Zău? replică el, în defensivă. O vizită 
prezidenţială necesită o organizare fără reproş, 
cum ar fi şi punerea în funcţiune a unui dispozitiv 
important de securitate, mai ales în domeniul 
comunicaţiilor, care-i de resortul meu direct. 
Veghez la instalarea echipamentelor de vârf ultra- 
sofisticate şi complet fiabile. Inţelegeţi bine că în 
condiţiile astea nu avem timp să ne gândim la 
vacanțe. 

Miranda avu impresia că dânsul căuta, prin 
acest lung expozeu tehnic, să ocolească jena ce se 
instala între ei. 

Îi observă în treacăt statura impozantă, 
muşchii întinşi sub maieu: omul situaţiei ideal, într- 
adevăr, pentru asigurarea protecţiei cuiva... 

Ea dădu majestuos din cap, fâlfâindu-și pletele 
grele cu reflexe castanii. 

— Acum, când nu te mai îndoieşti de 
„inocenţa” mea, te rog să mă ierţi. Nu crezi că e 
timpul să mă retrag în apartamentele mele? 

— Dar trebuie să muriţi de foame! Ce-ar fi să 
dăm o raită pe la un restaurant din apropiere? Se 
pare că are o vedere magnifică. 

Miranda aruncă o privire rapidă asupra ţinutei 
sale. 

— Nu, mulţumesc. Nu mă simt suficient de 
prezentabilă pentru a mă înfăţişa în localul ăsta 

luxos. Şi, pe urmă, drumul ăsta lung cu maşina, 
sub o căldură copleşitoare, fără a mai vorbi de 
evenimentele zilei, m-au istovit. Trebuie neapărat 
să te părăsesc. 

Jake o însoţi până la fereastră. 

Deodată încremeni. 

— Sunt urme de sânge pe rama ferestrei. V-aţi 
rănit? 

Ea îşi cobori ochii asupra micii tăieturi pe care 
tocmai o observase la mâna stângă. 

— Ah! O simplă zgârietură! Mă îngrijesc 
singură. 

Adăugă pe un ton indiferent: 

— Ştii, mi-am făcut şi un cucui pe cinste în 
creştet, atunci când am încercat să fug... 

— Îmi pare cu adevărat rău, Miranda. 

Depistă un astfel de regret în privire, un astfel 
de accent de sinceritate în voce, încât fu profund 
mişcată. 

Aparent, Jake Stewart nu era insensibil. Tocmai 
îi dovedise că avea excelente calităţi afective pe 
care meseria lui dură nu i le influenţase. 

El îi luă mâna şi i-o sărută uşor. 

Dânsa se înfioră de plăcere. 

Îşi dădea el seama de efectul pe care un astfel 
de gest îl producea asupra ei? 

Avea un fel atât de blând de a-i mângâia 
mâna, nescăpând-o în acelaşi timp, din ochi... 

Jake adoptă un aer degajat. 

— Oricum, nu aveţi de gând să treceţi din nou 
prin gaura asta. Riscaţi să vă răniţi încă o dată. 
Lăsaţi-mă să mă  strecor eu în locul 

dumneavoastră, vreţi? 

— Tare mi-e frică să nu fie un handicap 
gabaritul dumitale. Dar ai putea, eventual, să mă 
ajuţi. 

Jake nu se lăsă rugat. O ridică pe tânără în 
braţe şi o ajută să se agaţe de marginea ferestrei. 
Ea dispăru prin deschizătură. 

Poate că nu alesese cea mai uşoară cale, dar 
se găsea, cel puţin în interior. Nu asta era 
esenţialul? 

După ce trecu peste chiuvetă, puse picioarele 
pe podea într-un trosnet de sticlă spartă. 

Traversă bucătăria, deschise uşa, pătrunse în 
holul de la intrare şi se grăbi să-i deschidă lui Jake. 

Acesta o aştepta, cu un umăr sprijinit de tocul 
uşii. Un surâs larg îi înflorea pe buze. 

Miranda îi făcu loc să treacă. 

El scoase un fluierat la vederea cioburilor de 
sticlă. 

— Aţi făcut-o CU toată convingerea, 
domnişoară Woodbarry! N-aveţi o mătură? 

— Ba da, dar... 

— Şi o trusă de prim ajutor? 

— Da, în baie, dar... 

— Oblojiţi-vă rana în timp ce eu am să mă ocup 
de stricăciuni. Nu comentaţi, e un ordin! Unde-i 
mătura? 

— In dulapul din faţa dumitale. 

Miranda nu îndrăzni să mai insiste. Începea să 
simtă din plin povara oboselii. Ridică sacul pe care- 
| aruncase cu atâta violenţă prin spărtură şi-l lăsă 
pe Jake cu muncuşoara lui domestică. 

În holul de la intrare, se îndreptă spre o 
comodă din acaju pe care era o mică lampă antică 
în stil oriental. O aprinse pentru a-şi examina rana 
mai cu atenţie. 

Tăietura nu era deloc adâncă şi aproape că se 
cicatrizase. Miranda nu mai avea nevoie de îngrijiri. 

Işi aduse aminte de expresia de contrarietate 
pe care o citise pe figura lui Jake când îi remarcase 
rana. 

Ce fiinţă ciudată, acest Jake Stewart! 

Sub aparenţa lui de om puternic se ascundea, 
în spatele ochilor mari şi negri, o sensibilitate 
nebănuită. 

Hotărât lucru, amestecul ăsta curios merita un 
examen mai aprofundat... 

Se înserase deja binişor. 

După ce-a aprins mai multe lumini pe traseu, 
Miranda urcă scara ce ducea la etajul întâi, unde se 
găseau dormitorul ei şi sala de baie. 

O baie bună, caldă! lată de ce avea nevoie 
după ziua asta lungă şi plină de peripeții. Era ceea 
ce-i va permite să-şi pună ordine în gânduri. 


Capitolul 2 


Ajunsă la primul etaj, Miranda resimţi o dorinţă 
irezistibilă de a-şi revedea camera ei de fetiţă. 
Deschise o uşă lăcuită, pe stânga, căută pe 
bâjbâite comutatorul. Lustra de cristal suspendată 
pe plafon răspândi o lumină dulce şi difuză. 

Tânăra pătrundea în universul ei: singurul loc 
privilegiat unde se putea cu adevărat recunoaşte. 

Nu-şi putu reţine un surâs când regăsi 
încăperea la fel cum o lăsase. Acelaşi decor rafinat 
îi încălzea inima de fiecare dată când revenea aici: 
mocheta groasă de un verde migdalat, pereţii de 
un galben-pal, rocking-chair-ul în lemn exotic 
lucrat cu delicateţe, pe care trona cu graţie o 
superbă păpuşă de ceară, mărturie fragilă a unui 
artizanat trecut ansamblul degaja o notă romantică 
ce-i aducea aminte de trecutul său de adolescentă 
candidă şi sensibilă. 

După un suspin de înduioşare pentru obiectele 
astea rafinate, Miranda îşi puse sacul pe marele 
pat cu baldachin din mijloc, acoperit cu o cuvertură 
de satin, se apropie apoi de uşa din sticlă şi trase 
dintr-o mişcare seacă cele două draperii asortate 
cu pereţii. De la înălţimea asta putea zări, chiar la 
picioarele ei, montată în peluză ca într-un sipet, 
piscina umplută cu o apă albastră de safir ce 
reverbera sub lumina slabă a unei luni în creştere. 
Miranda contemplă mult timp forma limpede şi 
sidefie, apoi se întoarse şi se îndreptă spre baie. 

Brusc, atenţia îi fu atrasă de ceva insolit: în 
faţă, în pavilionul de pe colţ al proprietăţii lui 
Donald Webster, rezervat de obicei prietenilor 
intimi, prin geamul unei ferestre de la etaj se 
strecura o geană de lumină. 

Pavilionul rămăsese închis şi neocupat timp de 
ani de zile, dar, fără nicio îndoială, în seara aceasta 
era locuit de cineva. Cine să fi fost misteriosul 
vizitator? 

Miranda ridică din umeri. Colonelul probabil că 
autorizase deja echipa de agenţi de securitate să 

se instaleze la faţa locului pentru câteva zile. 

La gândul acesta, îşi aduse aminte imediat de 
Jake Stewart. Cufundată în reverii, îl uitase complet 
şi probabil că încă o mai aştepta în bucătărie. Se 
simţi invadată din nou de o tulburare inexplicabilă. 
Era obligată să constate că o parte din ea se lăsa 
fascinată, încetul cu încetul, de personajul acesta 
deconcertant. Din întâlnirea lor, uşor zgomotoasă, 
Miranda păstrase o impresie ciudată, ca un 
sentiment de euforie amestecată curios cu emoţii 
noi şi de nedefinit. 

Smulgându-se acestor reflecţii, tânăra se 
îndepărtă de la fereastră şi merse drept în baie. 
Răsuci butonul robinetului aurit. Apa rece îi curse 
într-un jet regulat în căuşul palmelor: aplecată 
deasupra lavaboului, Miranda îşi stropi rapid faţa. 
Răcoarea delicioasă a apei îi procură o senzaţie 
agreabilă de bunăstare. 

Când se îndreptă, îşi zări dublura în oglinda 
ovală şi se apropie pentru a se studia cu insistenţă. 
Ceva se schimbase în aspectul ei. Ochii săi mari şi 
verzi, puşi în valoare de un evantai greu de gene 
lungi şi negre, străluceau cu intensitate. Obrajii săi 
roz şi buzele pline, delicat colorate, îi puneau în 
evidenţă tenul de porțelan şi îi confereau o mină 
radioasă. 

Sigur, Miranda nu se îndoise niciodată de 
farmecul ei. Privirile pe care i le acordau bărbaţii 
erau mai elocvente decât cuvintele flatante. Dar, în 
seara aceasta, avea impresia că propagă o 
strălucire nouă... 

— Miranda, unde sunteţi? 

Tânăra tresări când auzi vocea caldă şi gravă a 
lui Jake. 

— Aici, domnule Stewart, se grăbi ea să 
răspundă, lăsând prosopul umed pe lavabou şi 
repezindu-se pe palier. 

Cu braţele încărcate de cele două valize pe 
care se dusese să le caute în maşina Mirandei, Jake 
urca încet scara. 

— Unde să le pun? întrebă el, odată ajuns pe 
ultima treaptă. 

— În cameră la mine, la stânga, ar fi perfect. 
Dar n-ar fi trebuit să vă deranjaţi aşa tare, mai ales 
că bagajele mele sunt destul de grele, adăugă ea 
cu amabilitate, dornică să păstreze distanţele prin 
respectarea convenienţelor. 

— După primirea pe care v-am rezervat-o, era 
normal să încerc să atenuez lipsa mea de 
curtoazie! 

Puse valizele pe mochetă, la piciorul patului, şi 
se întoarse spre dânsa. 

— Mai am şi o surpriză pentru dumneavoastră, 
şopti el cu o inflexiune enigmatică. 

Miranda ridică spre el doi ochi întrebători. 
Unde voia s-ajungă cu atâtea atenţii la adresa ei? li 
era frică să nu facă un raport către superiorii lui 
despre comportarea sa? Poate că se gândea că-i 
poate cumpăra tăcerea... 

Tânăra îşi drese vocea. 

— E inutil să vă daţi atâta osteneală pentru 
mine, domnule Stewart. În ce mă priveşte, 
consider incidentul închis. 

Jake ridică din sprâncene ca şi cum n-ar fi 

înţeles nimic din vorbele ei. Se îndreptă spre dânsa 
şi îi puse delicat mâinile pe umeri. Miranda încercă 
să rămână calmă şi-i susţinu privirea. 

— Vă rog să nu insistaţi şi să mă lăsaţi. 

— Nu, replică el cu fermitate. 

— Cum? ripostă ea, din nou în gardă. 

Înainte de a avea ea timp să protesteze, Jake o 
obligă să se întoarcă şi-i dădu o lovitură uşoară 
amicală pe spate. 

— Şi trusa de prim-ajutor, îi aduse el aminte. 
Credeţi că am uitat că trebuie să vă îngrijiţi rana? 
Duceţi-vă imediat s-o căutaţi. 

Când se întoarse cu trusa, el aproape că i-o 
smulse din mâini, îi făcu semn să se aşeze pe 
canapeaua de lângă fereastră şi aprinse o mică 
lampă cu petrol ce orna un secreter datând de la 
începutul secolului. 

Miranda se supunea cu o docilitate care o 
surprindea şi pe dânsa. Hotărât lucru, omul ăsta 
exercita asupra ei o adevărată putere! Tânăra 
trebui să facă un real efort pentru a lua un aer mai 
degajat. 

— Când trebuie să sosească preşedintele? 
lansă ea cu o inflexiune pe cât putu de detaşată. 

Jake puse cutia dreptunghiulară pe genunchii 
Mirandei, apoi se aşeză alături. 

— În principiu, săptămâna viitoare. Acum 
lăsaţi-mă să mă uit la tăietura asta. 

Îi luă mâna şi apropie lampa pentru a vedea 
mai bine. 

— Aveţi noroc, e o tăietură superficială care n- 
o să vă lase, fără îndoială, decât o mică cicatrice. 

Se pare că n-a intrat în rană nicio firimitură de 
sticlă, dar trebuie neapărat s-o dezinfectez. 

Miranda îl urmări în timp ce dânsul ridica cu 
atenţie capacul cutiei. Privirea i se plimbă o clipă 
peste părul de abanos ce exhala un parfum discret 
ŞI viril... 

Apropierea fizică a lui Jake o tulbura din ce în 
ce mai mult pe măsură ce trecea timpul. Simţi un 
frison de la cap pân-la picioare şi nu-şi putu 
desprinde privirea, ca şi cum bărbatul ăsta o 
vrăjea. 

— Cât... cât timp o să stea aici? se auzi ea 
bolborosind cu dificultate. 

— Patru zile... Atenţie, riscaţi să simţiţi nişte 
înţepături, o preveni el arătând flaconul cu 
antiseptic. 

Miranda chiar spera în forul ei intim că genul 
ăsta de senzaţie îi va deturna gândurile de la 
contactul moale şi umed al mâinii lui Jake cu a ei. 
Işi muşcă buza când acesta aplică vata îmbibată cu 
alcool pe deget. 

— Nu-i prea plăcut, dar nu există ceva mai 
eficace pentru evitarea unei infecţii. 

— Atunci poate că aş putea s-o folosesc pentru 
a curăța frumoasa tăietură pe care v-am făcut-o; 
zău că-mi pare rău, Jake. 

El îi îndulci regretele adresându-i un surâs plin 
de îngăduinţă. 

— Vă iert, răspunse el cavalereşte ridicându-se 
în picioare. Mai ales că voi fi încântat să fiu îngrijit 
de o infirmieră aşa răpitoare, glumi el întinzându-i 
trusa farmaceutică. 

Miranda se apropie atunci de dânsul, muie o 
bucată de vată şi-i fricţionă uşor obrazul. 

— Vă doare? se interesă ea uşor. 

— Nu sunt sensibil decât la prezenţa 
dumneavoastră atât de aproape de mine. 

Tânăra se înroşi violent. 

— Sunteţi atât de fermecătoare, atât de 
feminină, când roşiţi în felul ăsta. Sunteţi 
adorabilă... 

Şi-şi punctă cuvintele depunând un sărut pe 
buze. 

Vocea raţiunii se însărcină să-i aducă aminte 
Mirandei că nu-l cunoştea pe omul ăsta decât din 
după-amiaza respectivă şi că ar trebui să-şi revină 
în fire, dar cum să scape de gura asta pasionată şi 
expertă care se oferea cu atâta insistenţă...? 

Jake se desprinse o clipă şi o contemplă în ochi 
plin de dorinţă. 

— Miranda, murmură el cu o voce răguşită, să 
nu-mi înţelegeţi greşit motivele şi să credeţi în 
sinceritatea mea. V-am sărutat pentru că mă 
atrageţi enorm şi nu pentru că n-aş vrea să-mi 
faceţi raport! 

Inaintă şi mângâie cu tandreţe părul des şi 
roşu, schiţând un surâs slab în aparenţa că tânăra 
va crede în sinceritatea lui. 

— Da, Jake, cred că aţi acţionat impulsiv, fără 
gânduri ascunse. Un om ca dumneata nu are 
nevoie să apeleze la genul ăsta de şmecherii 
pentru a-şi atinge scopurile. 

Văzând o expresie satisfăcută pe chipul 
interlocutorului, ea se felicită că a ştiut să-l 

liniştească. Deodată, tresări sub presiunea unei 
priviri arzătoare pe umărul ei şi se simţi incapabilă 
să-şi controleze valul de emoţii care-o invadau şi-o 
lăsau fără apărare, ca descumpănită. 

Se studiară lung timp, cu intensitate... 

Din ce în ce mai convins că nu mai întâlnise 
vreodată o femeie atât de captivantă, diferită din 
toate punctele de vedere de cele pe care le 
cunoscuse, Jake nu se sătura să o admire, pradă 
unei confuzii extreme, neştiind ce atitudine să 
adopte. 

Lăsându-se ghidat de intuiţie, o strânse la 
piept cu un gest protector pentru care ea îi fu 
recunoscătoare, uimită să găsească astfel de 
reconfortare în braţele sale. 

— Sunteţi excepţională Miranda Woodbarry, 
spuse el uşor. 

Tânăra îşi înăbuşi râsul. 

— Excepţională! exclamă ea. Dar de-abia mă 
cunoaşteţi! 

Cu capul sprijinit de pieptul lui Jake, asculta, 
ciudat de emoţionată, bătăile ritmice ale inimii 
acestuia. El se aplecă spre dânsa şi îi suflă în 
ureche: 

— invitaţia mea la masă încă rămâne în 
picioare. 

Ea se desfăcu din îmbrăţişare şi-l privi. O rază 
de excitare îi ilumina frumoşii ochi verzi. 

— Incă n-am mâncat nimic astăzi, mărturisi 
dânsa. Asta era, deci, surpriza? 

— Da,  încuviinţă el, am telefonat şi-am 
rezervat o masă. O cină modestă la lumina 

lumânărilor într-unul din cele mai vestite locuri ale 
regiunii v-ar tenta? 

Miranda nu ezită nicio clipă. 

— E o idee minunată, Jake, dar v-aş putea cere 
să mai aşteptaţi câteva secunde? Doar cât să fac 
un duş şi să-mi aleg o ţinută mai adecvată. 

— Desigur, şi eu trebuie să mă schimb. Vin să 
vă iau peste un sfert de oră, de acord? 

— Foarte bine, am să mă grăbesc. 

— Atunci, pe curând. 

Ea-l însoţi până la uşa de la întrare şi, de cum 
plecă, alergă cu veselie spre scară. 

Perspectiva de a prelungi seara în compania 
unui bărbat atât de încântător ca Jake Stewart nu 
putea să nu-i placă... 


Capitolul 3 


„Plantaţia”, pe drumul spre Saint Simon, în 
realitate o veche locuinţă particulară transformată 
în restaurant specializat în fructe de mare - se 
bucura de reputaţia de a respecta cu eleganţă şi 
rafinament înalta tradiţie, a artei de a primi şi a 
gastronomiei. Acest loc de popas primitor, unde 
Jake venise de mai multe ori, îi satisfăcea pe deplin 
gusturile de estet şi de fin cunoscător în ale 
mâncărurilor prin liniştea cadrului romantic şi 
bogăţia meniului. 

La sosirea lor, un chelner îi însoţi până la o 
masă de lângă fereastră prin care se strecura o 
rază de lună. Le prezentă meniurile şi luă comanda 
de cocktailuri. 


31 


Ochii ciudat de limpezi ai Mirandei străbătură 
sala, părând să aprecieze ambianța calmă şi să 
aprobe tacit alegerea lui Jake. 

— Sunteţi profesoară de...? întrebă el pe 
nespusă masă. 

— De artă dramatică, îl informă dânsa. 

— Asta înseamnă că uneori jucaţi în piese de 
teatru? 

— „Teatrul Mic” al oraşului în care predau, face 
din când în când apel la mine pentru a înlocui vreo 
actriţă în imposibilitate de a-şi susţine rolul. 

Îşi întrerupseră o clipă conversaţia pentru a 
bea câteva picături din cocktailurile pe care 
chelnerul tocmai le adusese. 

— Cel mai prestigios rol al meu a fost cel a lui 
Kate din îmblânzirea scorpiei, de Shakespeare, 
reluă ea. 

— Îmi vine greu să vă imaginez în pielea unui 
personaj atât de teribil şi de fascinant, deşi furia 
dumneavoastră de azi după-amiază mi-a dat o 
mostră din darurile de comediană pe care le aveţi. 

— Şi asta nu-i decât o faţetă a talentelor mele 
actoriceşti! 

Izbucniră în râs şi-l aplaudară cu bucurie pe 
băiatul care purta într-o manieră foarte 
profesională un enorm platou debordând de fructe 
de mare. 

Pe toată durata mesei se întreţinură cordial ca 
doi prieteni vechi ce se regăsesc cu plăcere după 
ani lungi. Miranda descoperea cu plăcere râsul lui 
Jake, uşor şi spiritual, care dezvăluia o natură 
veselă, deschisă. 

Trecuse mult timp de când nu se mai simţise 
atât de bine în compania unui bărbat seducător. O 
anumită complicitate, născută din pălăvrăgeala lor, 
îi apropia şi mai mult şi destindea atmosfera. 
Această „camaraderie” momentană le permise să 
schimbe opinii asupra meseriei pasionante a 
tinerei. 

— În realitate, continuă ea, găsesc mai 
exaltant să conduci actorii. Mă pot chiar lăuda că 
am descoperit tinere talente. Doi dintre ei au 
primit angajamente pentru seriale de televiziune şi 
cred că în faţa lor se deschide un viitor foarte 
promiţător. 

— De ce nu v-aţi gândit niciodată să vă 
dedicați cu totul acestei cariere? Cu un fizic ca al 
dumneavoastră, eu mi-aş fi încercat şansa la 
Hollywood sau pe Broadway, singurele locuri care 
oferă unei tinere artiste posibilitatea de a-şi arăta 
calităţile şi de a urca într-o bună zi pe firmament! 

Miranda făcu să se audă un mic râs cristalin. — 

— N-aveam ambiția să devin o profesionistă. In 
plus, munca mea la universitate mi se părea destul 
de rodnică şi-mi convenea de minune. 

— Sunteţi o persoană inteligentă şi cu bun- 
simţ, care merită să fie cunoscută, declară el 
încetişor. 

Ea închise ochii, roşind de plăcere la acest 
compliment neaşteptat. 

Jake spionă în tăcere jocul de umbre pe care-l 
desenau pe obraji genele ei lungi şi curbate şi nu 
se putu împiedica să admire frumuseţea aproape 
ireală a tinerei, al cărui ten palid, de o albeaţă 

strălucitoare, era pus în valoare de lumina intimă a 
candelabrelor... 

Privirea i se opri un moment asupra degetelor 
fine, cu pielea bronzată şi cu unghiile îngrijite 
impecabil. 

Dacă avea de gând să se lase fascinat în 

continuare de magnetismul pe care-l emana 
dânsa, urma să repună în curând sub semnul 
întrebării toate teoriile lui despre tagma feminină. 
In ochii lui era greu, dacă nu imposibil, ca o femeie 
să poată îmbina frumuseţea şi inteligenţa. Miranda 
Woodbarry era excepţia care confirma regula şi-i 
va da peste cap ideile preconcepute? 
___ In orice caz, îl tulbura fără putinţă de tăgadă. 
Incă mai avea clar în minte felul mişcător în care 
se grăbise să deschidă uşa la prima sonerie, 
evident bucuroasă să-l revadă, orbitoare în rochia 
ei de mătase care, spre propria lui plăcere, îi 
sublinie curbele corpului grațios şi oferea vederii o 
ploaie de petale verzi care se armonizau minunat 
cu strălucirea pupilelor... 

Chelnerul îi smulse din gânduri. 

— Doriţi cafea, domnule? 

Jake înghiţi cu delicateţe o ultimă stridie, îşi 
şterse buzele cu colţul şervetului. 

— Vreti, Miranda? 

— Nu, mulţumesc, dar mi-ar place un ceai. 

După aceea se lăsă o tăcere stânjenitoare, ca 
şi cum unul şi celălalt se străduiau să cântărească 
argumentele pro şi contra ale unei dezbateri 
interioare şi să reducă intensitatea valului de 
emoţii ce se rostogolea din nou ca un talaz de 

adâncime... 

Inima Mirandei palpită când Jake se apropie 
primejdios de gura ei, reanimând scânteia de 
dorinţă pe care o aprinsese cu câteva ore în urmă, 
atunci când o luase în brațe. 

Venirea băiatului cu băuturile calde i se păru 
oportună şi-i permise să-şi controleze nervozitatea 
pe care o resimțea deodată. 

Pentru a-şi conferi mai multă stăpânire, tânăra 
amestecă îndelung ceaiul, duse ceaşca la buze, 
bău o gură din lichid şi se hotărî brusc să spargă 
liniştea asta apăsătoare. 

— Este prima dată când veniţi la Sea Island? 
întrebă ea la întâmplare. 

Jake păru uşurat să reia conversaţia. 

— Da, şi găsesc acest loc minunat şi odihnitor 
ca o oază de linişte. 

— Sunt foarte legată de locul ăsta şi nu mă pot 
hotărî să-mi petrec în altă parte vacanţa de vară... 
Dar, se întrerupse ea brusc, ştiţi, practic, totul 
despre viaţa mea, iar mie încă nu mi-aţi spus nimic 
despre dumneavoastră! 

El îşi drese vocea, ca şi cum ezita să se 
confeseze. 

— M-am născut la Detroit, în statul Michigan. 
Tata a murit chiar înainte de naşterea mea şi 
mama s-a recăsătorit după aceea cu un om 
formidabil care m-a crescut ca pe propriul lui fiu. 

Pe faţă îi trecu o umbră. 

— Mi-am pierdut mama acum şase ani. 

— Imi pare rău, Jake. 

— Îmi mai rămâne doar tatăl vitreg, pe care-l 

iubesc foarte mult. Facem în aşa fel încât să ne 
petrecem în fiecare an câteva săptămâni 
împreună. Dumneavoastră şi cu mine suntem total 
diferiţi, Miranda, adăugă el brusc, cu un aer 
gânditor. 

— Viaţa mea retrasă şi catifelată trebuie să vi 
se pară teribil de calmă în raport cu existenţa 
debordând de activitate pe care o duceţi la 
Washington! 

El dădu din cap a negare. 

— M-am exprimat prost. Voiam să spun că nu 
suntem din acelaşi mediu. Aţi avut o copilărie 
aurită: eu n-am primit decât o educaţie foarte 
simplă şi... 

— Dar ce vă imaginaţi? Sigur că provin dintr-o 
familie înstărită, dar n-o să mă faceţi să cred că 
încă mai sunteţi legat de genul ăsta de valori 
perimate. 

Ea se animă puţin în timp ce vorbea, cu 
privirea strălucind de emoție, gândindu-se la ironia 
situaţiei: în timp ce Charles văzuse în ea 
moştenitoarea cea bogată, omul acesta care de- 
abia apăruse în viaţa ei, dar care o atrăgea deja 
iremediabil, părea să-i reproşeze averea părinţilor. 

— E cineva în viaţa dumneavoastră? 

Miranda tresări la întrebarea asta, pe cât de 
directă, pe atât de neaşteptată. Conversaţia luă, 
deodată, o turnură foarte intimă! 

— Serviciile secrete nu v-au informat, deci, 
asupra acestui punct, sau v-aţi făcut prost treaba 
de „spion”? 

Jake înţepeni. Pe frunte îi apăru o cută de 

contrarietate. Tânăra remarcă un fulger de mânie 
în ochii săi de tăciune şi aceeaşi expresie dură, 
glacială, care o paralizase atunci când comitea 
„efracţia”. 

— Ascultaţi, Miranda, suflă el pe un ton tăietor, 
trebuie să înţelegeţi că exercit meseria asta de 
agent al securităţii în circumstanţe dificile într-o 
vreme când atentatele, răpirile, împuşcăturile şi 
bombele au devenit ceva aproape cotidian! 
Serviciile noastre au obligaţie să ne uşureze munca 
furnizându-ne toate informaţiile susceptibile de a 
ne ajuta în asigurarea unei protecţii strânse a 
preşedintelui. Nu am de gând să mă scuz că am 
citit un dosar referitor la viaţa dumneavoastră; 
asta intră în cadrul atribuţiilor mele. 

Tânăra simţi că obrajii îi deveneau din nou roşii 
de confuzie. 

— Eu... sigur, văzut din unghiul ăsta... se 
bâlbâi ea lamentabil. Scuzele mele, Jake, sfârşi ea 
cu o voce surdă. 

De ce se simţea, deodată, atât de nefericită? 
Ar fi vrut să alunge licărirea aceea cenuşie şi rea 
din ochii interlocutorului ei, să regăsească pe 
buzele lui surâsul teribil de seducător care-o 
incinta atât de mult. Stricase totul jignindu-l. 

Miranda luă un aer atât de plin de suferinţă, 
încât Jake fu mişcat fără să vrea. 

— Nu vă port pică, ştiţi? O mulţime de oameni 
ar fi reacţionat ca dumneavoastră descoperind că 
„raţiunea de stat” justifică o intruziune în amintirile 
şi secretele lor cele mai intime. 

Ca pentru a o linişti, îi luă mâna şi i-o opri un 

moment într-a sa. Miranda îşi reţinu la vreme un 
suspin de uşurare şi se destinse sub apăsarea 
blândă a degetelor lui Jake. 

Chelnerul se apropie, punând capăt acestei 
clipe de tandrete. 

— Mai doriţi ceva, domnule? 

Jake ridică o sprânceană întrebătoare spre 
Miranda, apoi, văzând că ea n-avea poftă de nimic, 
ceru plata. După ce reglă nota şi lăsă un bacşiş 
substanţial, se ridică şi trase cu galanterie scaunul 
însoţitoarei sale. 

Chelnerul îi însoţi. 

— La revedere şi pe curând, doamnă, domnule, 
spuse el cu deferenţă. 

Jake îi mulţumi cu un semn din cap, strecură 
un braţ pe după talia tinerei şi o conduse spre 
ieşire. 

Afară, discul argintat al lunii pline strălucea pe 
un fond de velur negru presărat cu stele. Niciodată 
nu resimţise Miranda o atare senzaţie de fericire. 
Îşi închise o clipă pleoapele, ameţită de răcoarea 
brizei de seară care mătura agreabil căldura 
sufocantă a zilei, şi simţi efluviile de spumă ale 
oceanului din apropiere, miros marin cu care se 
amesteca parfumul subtil de jasmin. Tânăra se 
simţea în armonie cu tot universul şi firmamentul 
acesta constelat avea în ochii săi uluiţi o atracţie 
misterioasă, aproape feerică... 

Vocea lui Jake o făcu să coboare din nou pe 
pământ. 

— Miranda, n-am întâlnit dragostea unică, 
iraţională şi nebună, spune-i cum vrei. Cauzele 

sunt, probabil, caracterul meu grăbit şi prea 
marele simţ practic al lucrurilor. Dar începând cu 
după-amiaza aceasta, nu mă mai simt chiar acelaşi 
om... 

Deodată, se apropie de dânsa şi-i declară 
brusc. 

— Mă tulburi profund; ard de dorinţă. 

Ea îl privi cu stupefacţie, descumpănită de 
aceste declaraţii subite. In faţa aerului ei uluit, Jake 
îşi regăsi cu promptitudine un calm relativ. 

— Vreau ca totul să fie clar între noi, reluă el, şi 
să-ţi vorbesc deschis. 

— Ce este, Jake? întrebă ea încet. 

Tânăra avusese deja multe emoţii în timpul 
zilei şi ar fi preferat să evite pentru moment acest 
subiect de conversație pe care-l considera 
periculos... 

— Vino, făcu Jake. 

Apoi, fără a-i mai da vreo explicaţie, o luă de 
braţ şi o duse spre maşină. 

Aşezaţi alături pe pernele moi ale Cadillac-ului, 
păreau să asculte murmurul vântului din larg. Jake, 
zidit într-o tăcere insuportabilă, părea să fixeze un 
punct de pe încălţămintea sa şi nu se gândea să 
spargă tăcerea. În cele din urmă, întoarse capul 
spre Miranda şi o privi cu intensitate. 

— Ca majoritatea bărbaţilor, cel puţin aşa cred, 
începu el, cu voce gravă, când doresc o femeie, nu 
mă împiedic de niciun scrupul pentru a o aduce cât 
mai curând posibil în patul meu... 

Vizibil stânjenit, se întrerupse o clipă, întinse o 
mână şi-şi răsuci o meşă zburătăcită din părul 

tinerei în jurul degetului. 

— Cu dumneata e altfel, continuă el. Vreau să 
fiu deschis pentru că te stimez mult şi pentru că 
îmi placi enorm. Dar sunt aici în misiune, şederea 
mea va fi de scurtă durată şi nu ştiu unde voi 
ateriza mâine. Miranda, înţelege-mă, nu mă pot 
angaja din punct de vedere sentimental şi n-ar fi 
prea onest să schiţez o idilă în împrejurările 
astea... 

Vorbele sale n-ar fi putut fi mai pline de bun- 
simţ, nici sinceritatea mai evidentă. Miranda se 
surprinse pe cale de a surâde. Ea se aşteptase la 
ce era mai rău şi ideea asta nici măcar n-o 
atinsese! 

— Ascultă, Jake, nu sunt naivă. Ştiu că simţim 
unul pentru celălalt o anumită atracţie, dar puţin 
contează ce simţim noi. Ne este suficient să ne 
aducem aminte că urmează să pleci peste două 
săptămâni. În consecinţă, nu vom păstra, în timpul 
trecerii tale prin Sea Island, decât relaţii pur 
amicale. Este cea mai bună variantă de ales. Sigur 
că eşti seducător, dar cred că voi putea rezista 
farmecului dumitale fatal... adăugă ea râzând, 
dornică să destindă atmosfera prin această notă. 

Jake păru satisfăcut de vorbele ei şi prinse 
imediat ocazia. 

— Când mă gândesc, spuse el cu maliţie, că 
voi locui la doi paşi de uşa dumitale timp de două 
săptămâni! 

— Dumneata ocupi, aşadar, micul pavilion de 
pe colţ rezervat apropiaților colonelului Webster? 
Am zărit lumină când se însera. 

— Da, şi pentru a face mărturisiri complete, din 
camera mea am o vedere admirabilă asupra 
aceleia a dumitale. Ai grijă să tragi draperiile când 
ai să te dezbraci înainte de culcare, altfel nu mai 
răspund de nimic! 

— Asta-i o ameninţare? se alintă ea. 

— Nu, un simplu avertisment... 

Ca pentru a marca sfârşitul conversaţiei, 
dânsul puse motorul în funcţiune şi o luă spre 
strada principală pentru a o conduce. 


A doua zi dimineaţă, când se sculă Jake, 
soarele strălucea pe un cer de azur fără urmă de 
nor şi razele sale de aur intrau în valuri prin 
fereastra camerei. 

După o noapte agitată, în cursul căreia Miranda 
Woodbarry nu încetase să-l bântuie, nu avuse 
parte de odihnă decât spre dimineaţă, când se 
prăbuşise într-un somn fără vise. Când deschise 
pleoapele, primul gând fu din nou pentru Miranda. 

Îşi părăsi, nu fără greutate, patul, se postă în 
faţa ferestrei şi o fixă pe cea a tinerei. leri seară, 
exact din acest loc, o urmărise în timp ce trăgea 
draperiile cu conştiinciozitate, aşa după cum o 
sfătuise dânsul. 

Pradă unui impuls subit, ridicase atunci 
receptorul telefonului şi formase numărul tinerei, 
de care-şi adusese aminte la ţanc. Vocea 
languroasă, puţin adormită, a Mirandei îl făcuse să- 
i treacă un frison prin tot corpul. 

— Alo? răspunse ea dintr o suflare. 

— Eu... vecinul dumitale voia doar să-ţi ureze 


41 


noapte bună. 

— Mulţumesc, Jake, mă grăbesc să-mi 
recuperez forţele, sunt extenuată. 

El surâse în semiobscuritate şi nu o mai 
reţinuse. 

— La revedere, Miranda. 

— Noapte bună, Jake, şi încearcă şi dumneata 
să dormi bine. 

Chin zadarnic! Nu încetase să se răsucească în 
pat, nereuşind să şi-o alunge din minte. Işi aducea 
aminte de expresia de pe chipul ei când îi 
mărturisise atracţia pe care o resimțea. De ce 
dracu' se angajase să n-o seducă? leşise cu zeci de 
fete drăguţe, dornice să-i cedeze farmecului, şi nu 
se lăsase niciodată împins la astfel de confidente! 

Miranda. Tânăra îl obseda. Părea atât de 
diferită de celelalte, fără îndoială din cauza 
extremei ei prospețimi, aproape juvenile, în ciuda 
căsătoriei ratate. Cum de-a comis acest Charles 
Springer prostia de a pierde o femeie atât de 
frumoasă, inteligentă, admirabilă chiar, dacă 
judecăm după modul curajos în care depăşise 
proba divorţului? Încă nu sesizase nicio umbră de 
amărăciune la dânsa. 

Îşi imagina cu uşurinţă reacţia ei când, la 
nouăsprezece ani, descoperise că soţul ei o înşela 
cu voioşie, şi asta la doar câteva luni după 
căsătorie... 

Asupra acestei din urmă reflecţii, închise ochii 
şi adormise, în cele din urmă. 

Jake îşi desprinse privirea de pe fereastră şi se 
hotărî să pună în execuţie scopul pe care şi-l 

propusese toată noaptea; acela de a o revedea. La 
acest gând îl invadă o undă de bucurie. Se repezi 
vesel în baie, îşi umplu de spumă partea de jos a 
feţei şi începu să se bărbierească fluierând cu 
seninătate. 

Capul colegului său se profilă în deschizătura 
uşii. 

— Jake, ai descifrat documentele cifrate pe 
care ţi le-am dat ieri? 

— Nu, Andy dar am să mă-nham la treaba asta 
chiar după-amiază. 

Jake îşi termină toaleta suspinând la acest apel 
al datoriei, care-l obliga să uite pentru moment 
tânăra minunată din casa de peste drum. 


Miranda se trezi foarte bine dispusă şi se simţi 
aproape ca plutind pe un norişor. Pe buze i se 
desenă un surâs la amintirea telefonului lui Jake 
din ajun. Apreciase atenţia asta încântătoare, 
delicată... 

Cu ochii întredeschişi, îşi  rememoră 
minunatele clipe petrecute în compania lui. Gustul 
buzelor, mirosul pătrunzător de apă de toaletă, 
blânda presiune a mâinii pe talia ei îi reveniră în 
minte ca prin farmec... 

Îl vedea pe punctul de a se culca: îşi descheia 
încet cămaşa, lăsând să-i apară un triunghi din 
pielea bronzată... Oare purta pijama noaptea? 
Miranda clătină din cap şi-şi reproşă în minte că a 
avut gânduri atât de insolite, ce semănau 
extraordinar cu nişte fantasme! 

Aruncând cearşafurile, se întinse curbându-şi 

spatele ca o pisică, sări din pat şi alergă sub duş. 
Se abandonă cu plăcere şi voluptate senzaţiei 
agreabile de răcoare a apei pe corp. 

După care îşi înfăşură prosopul în jurul 
corpului, îşi fricţionă membrele cu apă de toaletă, 
se strecură apoi în costumul de baie ţinută ce nu 
era un lux pe căldura asta, pentru toţi locuitorii lui 
Sea Island. Pe deasupra îşi trase o bluză 
multicoloră. După ce şi-a strâns lungile plete arămii 
într-o coadă de cal legată sub ceafă, cobori la 
bucătărie să-şi pregătească micul dejun. 

In timp ce apa se încălzea încet în ibric, 
Miranda se duse în salon pentru a da un telefon la 
agenţia „Sea Island”. Persoana care-i răspunse la 
apel nu păru prea încântată să afle că a fost spart 
un geam; totuşi, promise să trimită un angajat la 
faţa locului cât mai curând posibil. 

De-abia ajunsese din nou în bucătărie, când 
soneria de la uşă îşi făcu auzit timbrul muzical. 

— E deschis, intră, strigă. 

— Bună ziua! 

Ocupată să-şi aranjeze nişte şerveţele într-un 
bufet, Miranda se întoarse la sunetul acestei voci. 
S-ar fi aşteptat la orice, numai la o vizită atât de 
matinală din partea lui Jake Stewart nu. 

Era şi mai seducător decât în gândurile ei. 
Cămaşa lui, de o albeaţă imaculată, îi scotea în 
relief tenul bronzat. 

— Pari în plină formă, Jake. 

— Mulţumesc, făcu el cu un aer jenat. Cum îţi 
merge cu mâna? se grăbi el să adauge. 

— Uite, răspunse ea arătându-i, cicatricea e 

aşa de mică încât va dispare rapid, cred. 

— Ca şi tăietura mea, cel puţin aşa sper! 

Complici, se amuzară la culme la amintirea 
micii lor încăierări din ajun, după care Jake deveni 
brusc gânditor. 

— Te-ai gândit să chemi un meseriaş să-ţi 
înlocuiască geamul? 

— Da, tocmai am făcut, asta, o să treacă după- 
amiază. 

Simti privirea lui Jake întârziind asupra ei, 
plimbându-i-se pe picioarele lungi şi suple, pe 
coapse, pe talia bine marcată pentru a se opri la 
punctul de naştere al sânilor... 

— Eşti  magnifică,  articulă el, cu vocea 
atenuată de emoție. 

Şi continuă să o dezbrace aproape din ochi, 
făcând-o să se simtă din ce în ce mai prost. 

In ciuda tulburării, îl invită să ia loc pe un 
scaun de lângă masă. Mâna îi tremură uşor când 
luă ibricul. 

— Vrei? 

— Da, mulţumesc, replică el fără a înceta s-o 
urmărească stăruitor, ceea ce-i creştea jena 
Mirandei. 

Tânăra puse ibricul pe masă şi se întoarse să ia 
de pe o etajeră două ceşti. Când se întoarse spre 
dânsul, el o studie din nou, cu un aer voit 
provocator. 

Miranda se hotări să nu-i dea atenţie. 

— Astăzi nu lucrezi? îl întrebă cu aparentă 
detaşare. 

— Sunt aici din obligaţie profesională. 

— Zău? Cum aşa? 

Era în picioare lângă dânsul, ignorându-i 
deliberat privirile. 

— Am să-ţi explic imediat, nu-i nicio grabă, 
murmură el cu o voce stranie. 

Se ridică brusc, se apropie de dânsa şi o luă în 
braţe. Tânăra închise ochii. Buzele lui Jake începură 
să alerge de-a lungul gâtului ei... Adunându-şi 
toate forţele, ea încercă să-şi regăsească, calmul şi 
să-şi refuleze emoţiile care puneau stăpânire pe 
dânsa. 

— Am căzut de acord, aseară, că nu vom avea 
decât raporturi strict amicale, făcu ea încercând să 
rămână lucidă. 

— Amicale... desigur... murmură el prea puţin 
convingător. 

Miranda îi simţi răsuflarea pe obraz, degetele 
plimbându-i-se pe ceafă într-o mângâiere uşoară. 
Ea ceda, găsindu-se în imposibilitatea de a se 
mişca. 

— N-ar trebui... mai murmură dânsa. 

Dar era deja complet lipită de dânsul, cu 
braţele în jurul gâtului. El o luă de talie, strângând- 
o de s-o sufoce, şi-i depuse pe gură un sărut 
arzător căruia ea îi răspunse cu o ardoare pe care 
nu şi-o putu controla. Işi întredeschise buzele şi 
Jake puse stăpânire pe ele cu o pasiune... 

La capătul suflării, ea se depărtă uşor, fără a 
înceta, însă, să i se cuibărească la piept. Un 
geamăt de plăcere îi scăpă atunci când mâinile lui 
Jake îi cuprinseră tandru sânii, transmiţându-i un 
foc ce-i iradie prin toată fiinţa. Simţi nevoia 

imperioasă de a-l mângâia la rândul ei. Lipindu-şi 
corpul de al lui, îşi rătăci degetele prin părul lui des 
şi negru şi-şi înălţă uşor faţa pentru a depune mii 
de sărutări pe ochii, faţa şi buzele lui... 

Pierzându-şi aproape capul, se mulă şi mai 
mult după dânsul. Ca şi când ar fi aşteptat 
dintotdeauna această clipă, el o strânse din toate 
puterile, strivind-o de dânsul. Apoi, cu o tandreţe 
infinită, îi îndepărtă cămaşa şi făcu să-i alunece 
bretelele de la costumul de baie. Abandonată cu 
totul beţiei, ea îl lăsă să-i dezgolească pieptul oferit 
şi citi în străfundurile negre ale ochilor lui o dorinţă 
identică cu a sa. 

— Eşti şi mai frumoasă ca-n visurile mele... 
murmură el luând-o din nou în braţe. 

Îşi plimbă degetele uşoare ca fulgul pe bustul 
ei şi o văzu fremătând când palmele sale luară 
contact cu rotunjimile sânilor. O parcurseră unde 
de dorinţă atunci când el se aplecă pentru a prinde 
între buze sfârcul unui sân excitat pe care-l muşcă 
în joacă până la a-i impune un supliciu delicios. 

El îi atinse gura, pe care puse apoi stăpânire cu 
aviditate şi cu o pretenţie nouă, flămândă parcă. 
Împărtăşiră un sărut a cărui ardoare traducea 
amploarea dorinţei care-i purta spre culmi 
nebănuite. 

Miranda simţea că se topeşte de fericire şi 
părea să se trezească dintr-un somn îndelungat. 
Bărbatul ăsta era focul capabil s-o pârjolească, 
tortura care urma să lase urme de neşters... Şi el o 
antrena într-un vârtej de mângăieri şi sărutări 
divine. Corpul i se arcui fără voie într-un apel 

tăcut... Totul părea să se răsucească în jurul ei într- 
un vals al bucuriei... 

— Miranda, draga mea, haide, lasă-mă să te 
iubesc... 

Cuvintele sunară ca un avertisment pentru 
tânăra ce-şi dădu deodată seama de consecințele 
rătăcirii sale. Îşi reveni în fire şi-l respinse din toate 
puterile. 

— Jake, nu... te rog, pledă ea. 

— De ce să rezişti, Miranda? 

Înaintă încet şi-i scrută faţa cu intensitate. 

— Mă doreşti şi dumneata, să nu spui nu. 

Da, îl dorea! Corpul ei tocmai exprimase mai 
bine decât cuvintele cu ce forţă era atrasă de 
dânsul. 

— Ce se întâmplă, Miranda? 

— Ştiu că poate părea depăşit, încercă ea să-i 
explice, dar de-abia dac-am făcut cunoştinţă şi, în 
plus, ai să pleci peste două săptămâni, aşa încât... 

— Şi eşti, înainte de toate, femeie! zise el 
încercând să pună din nou stăpânire pe buzele ei. 

Miranda evită sărutul. 

— Nu, Jake, e mai bine să ne oprim aici... 

Tresăriră, aproape simultan, la zgomotul surd 
al unui motor. Pneurile unei maşini scrâşniră pe 
pietrişul aleii centrale a casei, aducându-i brutal la 
realitate. 

Cu regret, Jake dădu drumul braţului tinerei, 
după care dădu din cap şi-şi aranjă într-o clipă 
părul. 

— Am uitat de geamgiu, zise el cu voce joasă. 
El trebuie să fie. Pune-ţi din nou costumul în timp 

ce mă duc să-i deschid. 

Tânăra se retrase, urcă în grabă treptele scării 
şi închise în urma ei uşa camerei proprii cu un 
suspin profund. Tocmai scăpase de ce era mai rău! 
Se apropie de oglinda de deasupra comodei. 

După ce şi-a ridicat bretelele costumului pe 
umeri şi şi-a tras cămaşa, îşi dădu cu un pieptene 
prin părul zburlit, apoi cobori din nou. 

Lăsându-i lui Jake grija de a-l primi pe 
funcţionarul agenţiei, Miranda se îndreptă spre o 
uşă şi dispăru pe o verandă din spatele casei, 
aproape de piscină, de unde putea zări marea la 
orizont. Deschise uşile cu sticlă culisante şi se 
instală pe un chaise longue ca să se destindă. 

Jake veni şi el peste câteva minute. 

— Totul e-n regulă, Miranda, stricăciunile au 
fost reparate. Funcţionarul a plecat. 

Tânăra nu îndrăznea să-l privească în faţă, 
simțindu-se ruşinată la culme după momentele de 
nebunie pe care le cunoscuse în braţele lui. Toată 
raţiunea îi fusese anihilată şi încă mai era 
înspăimântată. 

— Îţi mulţumesc, Jake, că i-ai dat drumul şi că 
te-ai ocupat de el în locul meu, spuse ea cu 
pleoapele coborâte, de frică să nu-i întâlnească 
privirea şi de a vedea strălucind o luminiţă de 
triumf după tot ce se întâmplase... Jake, adăugă ea 
după câteva clipe de tăcere, nu-mi stă în fire să mă 
arunc aşa de gâtul primului bărbat atrăgător pe 
care-l întâlnesc... Ai o oarecare experienţă a 
femeilor şi provoci în mine reacţii emoţionale cel 
puţin tulburătoare, dar ne cunoaştem de prea puţin 

timp... Nu aveam de gând să las lucrurile să ajungă 
atât de departe între noi. 

Jake îi scrută figura. 

— Încă nu mi-ai răspuns la întrebare, aruncă el. 

Miranda ridică întrebător din sprâncene. 

— Ce întrebare? 

— Aceea pe care ţi-am pus-o ieri seară la 
restaurant. Există, da sau nu, vreun bărbat în viaţa 
dumitale? 

Ea îl fixă cu un aer incredul. 

— Şi crezi că, dac-aş fi avut pe cineva, te-aş fi 
lăsat să mă îmbrăţişezi în felul acela? Ce părere 
proastă aveţi despre mine, domnule Stewart! 
şuieră ea cu furie manifestă. 

— lertaţi-mă... Aveţi dreptate să fiți 
mânioasă... De când v-am întâlnit nu mai ştiu ce 
spun... 

Trăsăturile tinerei femei se îmblânziră. 

— În cazul acesta, poate că ar fi preferabil să 
nu ne mai vedem... 

— Nu, Miranda, nu-mi cereţi asta. Vreau să vă 
văd în fiecare zi, până la plecarea mea, chiar dacă 
n-am decât foarte puţin timp pe care să vi-l pun la 
dispoziţie şi nici nu-i rezonabil. Spuneţi că asta 
vreţi şi dumneavoastră. 

Tânăra se înfioră imperceptibil, în timp ce-şi 
cufunda privirea în cea a lui Jake. 

— Da, şi eu vreau să vă revăd, murmură ea cu 
o emotie de nedefinit... 


Capitolul 4 

Miranda îl reţinu pe Jake la dejun cu condiţia 
expresă să rămână cuminte ca o cadră şi să nu 
încerce s-o seducă, nici măcar să se apropie de 
dânsa. El jurase să respecte termenii ăştia 
draconici. Dar de fiecare dată când li se încrucişau 
privirile simţea o dorinţă nebună să o îmbrăţişeze 
şi să-i mărturisească dragostea. Il costa scump că-i 
promisese să n-o atingă! 

Ca pentru a ilustra acest din urmă gând, profită 
de o clipă de neatenţie a tinerei pentru a-şi plimba 
uşor degetele de-a lungul gâtului ei. 

Miranda tresări şi se întoarse iute spre dânsul. 

— Jake, lansă ea cu voce mâniată, am să 
sfârşesc prin a te da afară! 

În faţa mutrei dezamăgite a acestuia, izbucni 
în râs. 

— Eşti incorigibil! Ce-ar fi să-mi explici motivul 
vizitei dumitale aici? „Obligaţie profesională”, ai 
anunţat pe un ton sobru, continuă dânsa cu o 
nuanţă de ilaritate în ochi. Ce înţelegi prin asta? 

Jake  tresări. Într-adevăr, uitase complet 
obiectivul vizitei sale. Cântărindu-şi cuvintele 
răspunsului, deschise o cutie cu ouă proaspete cu 
intenţia de a pregăti o omletă suculentă cu 
verdeață, sparse vreo şase într-o cupelă din cristal 
şi începu să le bată viguros cu o furculiţă. 

Respiră adânc. 

— Ne-am bucura dacă ne-ai da voie să punem 
un agent de pază în faţa intrării principale de la 
proprietatea dumitale, mărturisi el. 

Ocupată cu tăiatul câtorva fructe în felii pentru 
o salată exotică, Miranda făcu o pauză, cât să 

mediteze. 

— Şi dacă refuz? întrebă dânsa. 

— Oricum o să facem lucrul acesta. 

— Eram sigură! Atunci, de ce să vă mai osteniţi 
să-mi cereţi acordul? 

— Din simplă curtoazie. Pune-te în locul nostru: 
apropierea casei dumitale de cea a colonelului 
Webster ne obligă să rămânem vigilenţi. Orice 
curios ar putea cu uşurinţă să sară în grădina 
dumitale şi să treacă dincolo. Inţelegi, deci, că nu 
putem lăsa locul ăsta fără supraveghere. 

Miranda ridică din umeri agasată. 

— Sigur că da... dar, şi dumneata, pune-te în 
locul meu! Nu mi se pare un grozav motiv de 
bucurie ca să existe un paznic zi şi noapte aproape 
chiar sub ferestrele mele! 

— Nu există nicio restricţie şi o să poţi să te 
duci şi să vii în voia cea bună. Dar prietenii 
dumitale, atunci când vor veni să te vadă, vor 
trebui să arate un document de identitate pentru a 
putea trece. 

Tânăra scoase un suspin adânc. 

— Presupun că toate măsurile astea sunt 
absolut necesare, conveni ea. Un incident sau o 
dramă se petrec aşa uşor... ţi-aduci aminte de 
tentativa de asasinat de acum patru ani împotriva 
fostului preşedinte. Mai am încă în minte imaginile 
teribile retransmise la informaţiile televizate: doi 
senatori grav răniţi, preşedintele împins de agenţii 
serviciilor secrete într-o limuzină ce demara în 
trombă... Aici, la Sea Island, am fost cu toţii 
traumatizaţi de afacerea aceea. Mă întreb, 


52 


continuă ea logic, cum fac înalții funcţionari ca să- 
şi păstreze calmul olimpian pe care nu par să-l 
abandoneze atunci când sunt în public. In locul lor, 
chiar simplul gând că cineva s-ar putea să-mi 
spioneze cele mai mici mişcări mi-ar îngheţa 
sângele în vene... 

— Te asigur, o informă Jake, că deseori au 
nervii întinşi la culme. 

Miranda îl cercetă pe ascuns şi-i citi pe faţă o 
expresie de contrarietate. Era clar că remarcile ei îi 
întunecaseră buna dispoziţie. Obligaţiile probabil 
că-i apăsau greu, uneori, pe umeri... 

Jake se lansă din nou într-un scurt expozeu 
asupra dispozitivului de securitate în ceea ce 
priveşte comunicațiile: era de primă importanţă ca 
reţeaua să fie în orice clipă la dispoziţia 
preşedintelui. 

Tânăra făcu ochii mari. 

— Deci, omul cu valijoara neagră există în 
realitate? 

— Da, într-un fel, răspunse Jake surâzând. În 
realitate este vorba de un agent ce poartă fixată la 
încheietură o valijoară sau un diplomat care să-i 
permită să intre în contact cu reţeaua în caz de 
nevoie. 

— Cum faceţi atunci când e vorba de o 
călătorie în străinătate? 

— Nu-ţi poţi imagina dificultăţile pe care le-ar 
presupune pentru noi o astfel de eventualitate. 
Cea mai mare parte a ţărilor occidentale au 
echipamente la fel de sofisticate ca ale noastre, 
dar preşedintele nostru nu s-a dus până acum 

decât în regiuni în curs de dezvoltare, care de-abia 
deschid ochii în domeniul comunicaţiilor. 

O altă întrebare o interesa în mod special pe 
Miranda. 

— Crezi că eşti desemnat să ocupi postul de 
gardă din faţa intrării casei? se hotări ea să întrebe 
pe un ton aparent degajat. 

— Categoric nu. O echipă de treizeci şi şase de 
agenţi trebuie să sosească dintr-o clipă într-alta şi 
ei îi va reveni misiunea de a asigura, douăzeci şi 
patru de ore din douăzeci şi patru, serviciul de 
supraveghere. Adu-ţi aminte că eu nu mă ocup 
decât de comunicaţii. 

— E adevărat, scuză-mă. Meseria dumitale mi 
se pare atât de ieşită din comun, Jake, încât îmi 
trezeşte curiozitatea. De exemplu, tare mi-ar place 
să aflu dacă şi dumneata eşti obligat să porţi armă. 

— Nu în permanenţă, pentru că nu fac parte 
din serviciul de intervenţie imediată. Totuşi, pentru 
a preveni orice eventualitate, de la sosirea 
preşedintelui niciun agent n-are voie, sub niciun 
pretext, să se mai despartă de revolver. 

Miranda fremătă la ideea că Jake s-ar fi putut 
să aibă într-o zi nevoie de aşa ceva pentru a se 
apăra. Şi-l imagina în cele mai periculoase situaţii. 
Neliniştită la culme, nereuşind să-şi alunge 
imaginile teribile ce-i treceau prin minte, încercă să 
le exercite exprimându-şi cu voce tare îngrijorarea. 

— Ţi-a fost deja teamă pentru viaţa ta? se 
interesă ea ţinându-şi răsuflarea. 

Văzu trăsăturile lui Jake contractându-se, gura 
schiţându-i o cută amară şi simţi o lovitură uşoară 

în piept: inima aproape că-i sărise din loc. Ghicind 
dintr-o privire care va fi răspunsul lui Jake, tânăra 
înclină capul, pe gânduri. 

— O dată sau de două ori, admise el. 

Din voce îi răzbătea puţină tristeţe şi Miranda 
îşi muşcă buzele. 

— Îmi pare rău, Jake, n-ar fi trebuit să abordez 
subiectul ăsta, murmură dânsa. 

El ridică din umeri ca pentru a scăpa de o 
greutate invizibilă. 

— Astea-s riscurile meseriei, suspină el. Nu 
ignoram nimic din aspectul primejdios al profesiei, 
atunci când am acceptat postul. 

Miranda încercă să înveselească atmosfera 
orientând conversaţia în mod deliberat către un 
subiect mai puţin angoasant. 

— Ce misiuni ţi-au fost încredințate, concret, la 
Sea Island? 

Faţa lui Jake se ilumină, mărturie a propriului 
său interes pentru misiunea cu care fusese 
însărcinat. 

— Colegii mei şi cu mine veghem la stabilirea 
legăturilor telefonice particulare graţie instalării de 
noi linii ale căror cabluri vor trebui băgate în 
pământ, pentru un maxim de securitate. 

— Deci, eşti un tehnician? 

— Desigur. A trebuit să mă specializez urmând 
cursuri intensive. 

— Te găsesc pasionant, Jake, şi nu mă mai 
satur să te ascult. 

— Sunt fericit că nu te plictisesc cu toate 
discursurile mele. 

El îi surâse, aruncându-i o ocheadă. O umbră 
de melancolie încă îi mai dansa în ochi şi Miranda 
se gândi, remarcând-o, că întrebările ei precedente 
referitoare la dificultăţile meseriei păreau să-i fi 
atins o coardă sensibilă şi să-i fi adus la viaţă nişte 
amintiri urâte ancorate în memorie. 

Pregătirile în vederea mesei erau practic 
terminate. Tânăra luă o tigaie de cupru, puse mai 
multe felii de slănină, pe care le prăjise anterior, şi 
adăugă ouăle bătute. Promiţându-i Jake să 
supravegheze coacerea omletei, ea se duse să 
pună faţa pe masa din grădină, din curtea 
interioară de lângă piscină. 

În timp ce se aşezau la masă, Jake se aplecă 
uşor înainte şi tuşi ca pentru a-şi drege vocea. 
Orice urmă de amărăciune dispăruse de pe faţa lui 
şi părea să-şi fi regăsit buna dispoziţie obişnuită. 

— Mai am să-ţi cer o favoare, declară el vesel. 

— Care? întrebă ea cu o umbră de neîncredere. 

— Ai prieteni pe aici? 

Miranda îi aruncă o privire scrutătoare. La ce 
voia să ajungă? 

— Da, normal. 

— O să avem nevoie de ajutorul a două 
persoane binevoitoare pentru a se ocupa de 
verificarea listei cu reporterii special acreditaţi 
pentru a relata vizita preşedintelui la colonelul 
Webster, la Sea Island. La solicitarea noastră, 
agenţiile ne-au trimis referinţe de după dosarele 
lor de presă, dar acum e vorba de a le controla 
autenticitatea. Ai putea să ne recomanzi două din 
cunoştinţele dumitale? 


56 


— La cineva mă şi gândesc, făcu ea cu maliţie. 

— Da? Cine? 

— Eu... Mi-ar face plăcere să-ţi fac un serviciu, 
Jake. 

După o clipă de ezitare, acesta acceptă oferta 
spontană, convins că o tânără atât de inteligentă 
ca Miranda va şti de minune să se achite de 
sarcina asta. 

Işi savură câtva timp omleta. 

— Ai să fii obligată, probabil, să te ocupi puţin 
de relaţiile cu publicul, o preveni Jake după o 
vreme. Domnii ăştia jurnalişti voi vrea, desigur, să 
facă un tur de orizont al oraşului pentru a-l descrie 
mai bine în articolele lor şi va trebui să joci pe 
lângă ei rolul de ghid turistic. 

— Formidabil! Asta mă aranjează de minune, 
ca o slujbă de vară. 

— In afară de asta, eşti o candidată cu atât mai 
bună cu cât deţinem referinţe excelente asupra 
dumitale şi că eşti, suntem siguri, „mai presus de 
orice bănuială”. Dar ai vreo idee despre celălalt 
candidat pentru treaba asta? 

— O prietenă, Patricia Sanders, adoră genul 
ăsta de activităţi şi va fi, probabil, fericită să se 
ofere voluntară. Mai mult, locuieşte foarte aproape 
de aici, ceea ce reprezintă un oarecare avantaj. 

Jake scoase din buzunarul de la spate al 
jeanşilor un carneţel pentru a scrie numele pe care 
tocmai i-l dăduse Miranda. 

Tânăra umplu paharele lor cu suc de portocale. 

— Dacă vreţi, am s-o sun după masă s-o întreb 
ce părere are, adăugă ea după ce bău o gură din 

lichidul galben şi dulce. 

— Perfect. Aş dori să-mi acorde o întâlnire de 
câteva minute. Cel mai simplu ar fi să mă duc eu 
mâine la dânsa acasă. În curând vom fi copleșiți de 
treabă. Am  rechiziţionat deja hotelul „Beau- 
Rivage”, de la Saint Simon, pentru a primi hoarda 
de ziarişti ce vor veni din toate colţurile Statelor 
Unite pentru a urmări vizita prezidenţială şi am 
transformat în folosul lor barul hotelului în sală 
improvizată de redacţie. 

— Nu ştiam că serviciile secrete sunt în spatele 
tuturor acestor pregătiri! remarcă Miranda 
terminându-şi omleta. 

— Suntem obligaţi să urmărim organizarea şi 
desfăşurarea acestui sejur în cele mai mici detalii. 

Tânăra dădu din cap meditativ în timp ce-şi 
încrucişa tacâmurile. Ca majoritatea oamenilor, îşi 
făcuse o idee stereotipă despre funcțiunile unui 
agent de securitate. In ochii ei, sarcina acestuia se 
limita la acea de gardă de corp. Descoperea acum, 
graţie lui Jake Stewart, că „particularii”, cum erau 
numiţi uneori, asigurau nu numai protecţia 
corporală a personalităţilor politice, ci aveau în 
grijă şi un număr important de sarcini, atribuite din 
vreme, şi erau individual responsabili de câte un 
aspect specific al misiunii globale de securitate. 

Jake îi întrerupse şirul gândirilor. 

— Am apreciat extraordinar de mult acest 
dejun în tâte-ă-tâte cu o femeie fermecătoare ca 
dumneata. Mulţumesc pentru invitaţie, adăugă el 
ridicându-se. 

După ce s-a apropiat, se aplecă deasupra ei şi-i 

atinse buzele. Acest sărut blând îi păru prea discret 
Mirandei, care ar fi vrut să-l prelungească, dar Jake 
se îndepărtă. 

— Trebuie să mă pun serios pe lucru, explică 
dânsul. Poţi să-ţi suni prietena acum? 

Miranda îl conduse spre interior şi intrară în 
birou. 

Decorată luxos, piesa degaja o notă de rigoare 
şi de sobrietate, îmblânzită de etajerele cu cărţi de 
mare valoare; legate scump, şi de un covor persan 
în culori vii care le făcea faţă de pe un perete, 
relevând un gust de o delicateţe rafinată. 

Jake se cufundă într-un fotoliu acoperit cu piele 
şi Miranda se apropie de telefonul pus pe o masă 
din stejar masiv. 

În timp ce tânăra îi explica Patriciei Sanders 
motivul telefonului, Jake nu se mai sătura privind- 
0. O găsea delicioasă în ţinuta lejeră a costumului 
de baie şi a cămăşii. Când gura Mirandei se 
întredeschise într-un zâmbet, îi văzu dinţii regulaţi 
şi albi ca nişte perle. Nu-şi putu reţine un suspin, 
atât de fascinat se simţea de senzualitatea curburii 
buzelor ei... 

De ce ezitase el când dânsa îi propusese cu 
delicateţe ajutorul? Şi de ce dorinţa asta stranie de 
a nu o implica direct în viaţa lui profesională, ca şi 
cum ar fi vrut s-o protejeze, s-o ţină într-o altă 
sferă... 

Măcar dacă nu i s-ar fi adresat ei pentru 
sarcina asta de îndeplinit pe lângă ziarişti. Nu s-a 
gândit nicio clipă că ea riscă să se propună! Era 
prea târziu să mai dea înapoi şi trebuia acum să-şi 

asume consecinţele gestului nechibzuit. 

Acum îşi înţelegea ezitarea de mai înainte: îi 
era teamă pentru Miranda. Meseria lui era 
periculoasă, încercase deja trista experienţă a 
morţii lui Harry, colegul şi prietenul său, ucis în 
timpul unei misiuni de unul din fanaticii aceia de 
care pământul pare să fie uneori populat, din 
păcate. 

Miranda depuse receptorul telefonului. 
Întorcându-se spre Jake să-l anunţe că Patricia 
Sanders accepta să-l primească după-amiază, 
remarcă un brusc val de tristeţe în ochii acestuia... 


Căsătorită cu un doctor, mamă a trei copii, 
doamna Sanders ducea o existenţă total opusă 
celei a Mirandei, Cele două femei nu păreau să 
aibă în comun decât vârsta. 

Când îi deschise lui Jake uşa vilei, acesta fu 
întâmpinat de o fanfară compusă din răpăit de 
tobe, fluierături şi strigăte de „sioux”. Desigur că 
răzgâiaţii, în cazul de faţă un băieţel şi-o fetiţă, se 
bucurau din toată inima... 

Vacarmul acesta asurzitor nu părea s-o 
deranjeze deloc pe tânăra şi frumoasa lor mamă 
care-l pofti cu graţie pe musafir într-un vestibul 
vast, nu fără a-i fi adresat surâsul cel mai 
încântător. 

— Poftiţi, domnule Stewart, o să putem discuta 
liniştiţi în salon. Copii, fiţi buni şi duceţi-vă să vă 
jucaţi în grădină. Am să vă aduc îndată nişte 
bomboane, la vremea gustării. 

În faţa acestei frumoase promisiuni, copiii se 

grăbiră s-o asculte şi ieşiră, lăsând o ciudată 
impresie de calm în urma lor. 

Tânăra femeie se apropie de un leagăn în care 
dormea un bebeluş de câteva luni, cu pumnişorii 
strânşi, surâzând îngerilor, apoi se întoarse spre 
Jake. 

— Cafea, domnule Stewart? 

— Cu plăcere, mulţumesc. 

Jake o însoţi la bucătărie, dornic să o ajute în 
muncă. 

În timp ce ea turna o ceaşcă de cafea, dânsul 
începu conversaţia. 

— Cred că a te ocupa de trei copii atât de mici 
înseamnă o groază de treabă. 

Patricia Sanders surâse. 

— Da, dar bucuria şi afecțiunea pe care ţi-o 
aduc compensează din plin momentele grele. 

Se aşezară la masă. 

— Deci, dumneavoastră sunteţi Jake Stewart, 
aruncă ea cu un mic aer conspirativ care-l miră pe 
Jake. 

— Miranda v-a vorbit cumva de mine? se 
interesă el, prudent. 

— A, nu! Dar avea aşa un entuziasm în voce 
când v-a menţionat numele, încât m-am gândit... E 
ceva între dumneavoastră şi dânsa? întrebă ea 
fără pauză. 

Jake era să se înece cu cafeaua. 

— Dumnezeule, ce căutaţi? se grăbi s-o 
întrebe. 

— Dar nu sunteţi insensibil la farmecul ei, nu-i 
aşa? 

Jake nu-şi putu stăpâni un surâs. Tânăra asta i 
se părea din ce în ce mai simpatică. 

— Sunteţi foarte seducător, aţi forma amândoi 
un cuplu reuşit A fost aşa de nefericită cu Charles 
Spinger, adăugă ea cu tristeţe. 

— Şi de-atunci? 

— Ce vreţi să spuneţi? 

— A mai fost vreun bărbat important în viaţa 
ei? preciză el pe un ton ce se voia detaşat. 

— Miranda nelocuind la Sea Island, mi-e greu 
să vă răspund, dar atunci când vine să-şi petreacă 
vacanţele aici pot să vă confirm că rămâne singură 
toată vara şi nu iese niciodată seara. La vârsta ei 
ar avea nevoie de puţină distracţie. 

Deodată ridică nişte ochi neliniştiţi către 
dânsul. 

— Cel puţin nu sunteţi căsătorit? 

— Nu... cu viaţa agitată pe care o duc din 
cauza meseriei, mi-e greu să mă gândesc 
deocamdată să pun bazele unei familii. 

Patricia Sanders scoase un oftat. 

— Poate că-i mai bine aşa... În orice caz, nu 
cred că Miranda vrea cu adevărat să se 
recăsătorească... cel puţin momentan. 

Jake tăcu câteva minute. Ce i se întâmpla? 
Venise s-o vadă pe doamna Sanders în intenţia de 
a-i propune o ocupaţie şi iată că se lăsă antrenat în 
trăncăneli inutile, semănând foarte mult a 
confidenţe. Niciodată nu acţionase cu atâta lipsă 
de conştiinţă profesională. 

— Doamnă Sanders, începu el. 

— Vă rog, spuneţi-mi Patricia. 

— Patricia, spuse el, voiam să discut cu 
dumneata pentru că... 

— Nu mai vrei să vorbeşti de Miranda? lansă ea 
făcând maliţios cu ochiul. 

Un surâs fin se desenă pe buzele lui Jake. 
Hotărât lucru, doamna Sanders avea puterea de a 
citi gândurile... 


Soarele era deja în declin când s-a întors Jake 
în pavilionul de pe proprietatea lui Donald Webster. 

După vizita de la Patricia Sanders, îşi 
consacrase restul după-amiezei ultimelor pregătiri 
întreprinse la hotelul „Beau-Rivage” în vederea 
primirii ziariştilor, a căror sosire era iminentă şi 
întreţinerii cu tehnicieni însărcinaţi cu instalarea 
materialului telefonic şi stabilirea circuitelor de 
comunicaţii. 

Îşi introducea cheia în broasca uşii de la intrare 
când, brusc, îşi întrerupse gestul, se întoarse şi se 
îndreptă spre casa vecină, mânat de dorinţa 
irezistibilă de a o revedea, de a-i vorbi, de a-i 
spune cât de mult îi lipsise şi că se gândise la 
dânsa toată ziua. 

Apăsatul său repetat pe sonerie nu avu niciun 
efect. Şi totuşi văzuse maşina tinerei în garaj. Sigur 
că era pe cale să se destindă pe plajă... 

Jake se întoarse şi alergă până la străduţa ce 
ducea direct la mare. 

După o privire circulară asupra întârziaţilor ce 
mai profitau de căldura nisipului galben, zări o 
pereche de picioare lungi şi zvelte de-abia apărate 
de o umbrelă de soare cu motive florale. Pulpele 

acelea, le-ar fi recunoscut dintr-o mie! 

— Ai stat mult timp în soarele ăsta pârjolitor? 
întrebă el apropiindu-se. Ai să faci insolaţie! 

Miranda ridică borul pălăriei sale de paie şi-i 
adresă un surâs larg. 

— Nu, de-abia am ajuns. E ora la care-mi place 
să vin aici să mă destind şi să observ crepusculul. 

Jake se aşeză pe un prosop lângă dânsa, după 
ce mişcă din loc un tub de cremă, mai multe 
romane şi reviste şi o sticlă de coca-cola, pe care i- 
o întinsese proprietarei. 

În ciuda părului tras sub ceafă, cu faţa lucind 
uşor din cauza unei loţiuni pe care şi-o aplicase, o 
găsea la fel de răpitoare. Deodată îi trecu o umbră 
pe figură. În curând va trebui să părăsească Sea 
Island şi să n-o mai vadă... 

— Cum ţi s-a părut Patricia? se interesă ea, 
scoţându-l din reverie. 

— Foarte simpatică. Am pălăvrăgit foarte 
mult... Vrei să cinezi şi-n seara asta cu mine? 
adăugă el deodată. 

Tânăra bău o gură de coca-cola înainte de a se 
angaja din nou în discuţie. 

— Păi... nu ştiu, articulă ea în cele din urmă. 

Cu un gest brusc, încercă să-şi pună din nou 
ochelarii de soare pe care şi-i scosese pentru a 
vorbi cu dânsul, dar Jake o împiedică ţinând-o de 
mână. 

— Uite la mine, Miranda, şi răspunde-mi la 
întrebare. Nu vrei să mă mai vezi? continuă el 
văzându-i aerul tulburat. 

— Ba sigur că da, Jake, dar în curând va trebui 

să pleci... eu... încercam să fiu raţională. 

Tânăra suspină. 

— Îţi accept invitaţia, murmură ea după o clipă 
de ezitare. 

Fără un cuvânt în plus, se ridică în picioare, 
închise umbrela şi-şi strânse lucrurile. 

— Atunci, pe mai târziu, Jake, aruncă ea peste 
umăr înainte de a o lua spre poteca de prundiş din 
spatele dunelor. 

Jake contemplă mult timp silueta fină ce se- 
ndepărta cu o balansare graţioasă a şoldurilor. 


Capitolul 5 


În timpul zilelor ce urmară, Jake şi Miranda, ca 
galvanizaţi de o bucurie de a trăi incontrolabilă, 
profitară din plin de toate momentele libere pentru 
a se lăsa în voia plăcerilor multiple. Tânăra suferi o 
umilinţă groaznică la golf, dar îşi luă o revanşă 
strălucitoare la tenis. 

Timpul devenea o entitate iraţională, atât de 
mult păreau ei să fie sub efectul fericirii de a fi 
împreună şi de a împărtăşi, cu o rară complicitate, 
momente pe cât de simple, pe atât de minunate. 

Dar, pe măsură ce data fatidică a vizitei 
prezidenţiale se apropia, Jake devenea complet 
acaparat de munca lui şi, în curând, nu se mai 
putură vedea decât spre sfârşitul după-amiezelor, 
atunci când el îşi terminase ziua de lucru şi când 
razele mai blânde ale soarelui le profilau deja 
umbrele. 

Constrâns să se scoale la primele licăriri ale 

zorilor, Jake susţinea cu curaj un ritm de viaţă 
destul de epuizant care-l ducea deseori în pragul 
unei oboseli apăsătoare. 

Într-o seară, pe când privea la televizor un 
western, instalaţi confortabil pe canapeaua din 
birou, Miranda fu atenţionată deodată de un 
zgomot uşor lângă dânsa. Aruncând o privire, se 
edifică în privinţa naturii zgomotului insolit: era 
vorba doar de respiraţia uşoară şi regulată a lui 
Jake care, cu picioarele întinse în faţă, cu o mână 
la ceafă şi cu cealaltă la burtă, adormise profund. 

Tânăra îl învălui într-o privire plină de tandreţe 
şi nu putu să reziste dorinţei de a se apropia şi mai 
mult pentru a-l studia în voie. Privirea-i detalie fără 
reţinere fruntea inteligentă, bărbia voluntară, gura 
cu comisuri fine... ca şi cum ar fi vrut să şi le 
încrusteze pe vecie în minte. 

Cufundată în contemplarea acestui chip semeţ 
cu trăsături regulate, Miranda încercă aproape fără 
voie să analizeze emoţiile care puneau stăpânire 
pe dânsa ori de câte ori se afla lângă el. 

Aşa cum magnetul atrage fierul, omul acesta 
exercita asupra ei o putere de atracţie de neînvins. 
Dar, dincolo de atracţia asta, ceva nou, indefinibil, i 
se încrusta în prezent în fundul inimii: o impresie 
ciudată, cu sentimente confuze, obscure, care o 
tulburau dumnezeiește. Se simţi deodată legată de 
el printr-o legătură invizibilă, imperceptibilă... 

Tânăra se aplecă uşor şi-i atinse buzele. 

— Jake, murmură ea scuturându-l uşor de 
umeri, e vremea să te duci acasă. 

Genele lungi îi fluturară în timp ce-şi deschidea 

instinctiv pleoapele, dar le închise imediat, se 
întinse complet pe sofa şi-i întoarse spatele 
mormăind cuvinte de neînțeles. Părea să-şi fi găsit 
o poziţie confortabilă pentru restul nopţii. 

Miranda se îndepărtă o clipă, se duse în 
cameră şi se întoarse cu o cuvertură groasă cu 
care îl înveli cu grijă. 

După ce stinse televizorul şi becurile rămase 
aprinse, tânăra părăsi încăperea în vârful 
picioarelor, străduindu-se să facă minimum de 
zgomot. 


Două zile mai târziu, Miranda se trezi 
dimineaţa tresărind, cu mâinile umede, gâfâind. 
Imagini din viaţa-i trecută i se insinuaseră în mod 
bizar în vise şi-i invadaseră somnul. Această 
întoarcere în trecut, chiar şi inconştientă, o uimea 
profund. 

Niciodată înainte nu venise să-i bântuie 
gândurile amintirea lui Charles. Cicatricile pe care i 
le lăsase căsătoria asta se estompaseră treptat şi, 
practic, dispăruseră. 

Această scurtă uniune o rănise suficient. De 
atunci, derutată de reacţiile imprevizibile ale 
bărbaţilor, preferase să aibă faţă de ei o rezervă 
prudentă. 

Astfel încât atitudinea, cel puţin de neînțeles, a 
lui Jake Stewart, o întărea în această părere. El se 
prăbuşise de oboseală pe canapeaua ei şi 
dispăruse apoi la prima oră, mulţumindu-se să-i 
lase un bileţel mâzgălit în grabă, prin care o 
informa că va fi foarte ocupat timp de câteva zile şi 

că, deci, nu se vor putea vedea. Ea nu mai avusese 
nicio veste de la el. Se volatilizase în adevăratul 
înţeles al cuvântului. Oricum, ar fi putut să-i dea un 
telefon! 

Tânăra suspină şi abandonă căldura patului 
pentru a se îndrepta spre baie. După ce-şi făcu 
toaleta, îşi trase un şort de o albeaţă ireproşabilă şi 
un sutien fără bretele, de un violet pal, ce-i punea 
în valoare bronzul discret al pielii. 

Era de-abia şase şi jumătate când Miranda 
pătrunse pe terasa ce domina oceanul, cu o ceaşcă 
de cafea în mână. Se aşeză la masa din grădină şi 
lăsă privirea să-i rătăcească pe fâşia îngustă de 
plajă tivită în depărtare de o mare calmă de un 
albastru paradiziac ce rivaliza cu azurul luminos al 
unui cer fără nor. În faţa frumuseţii şi blândeţii 
acestui peisaj Miranda resimţi o senzaţie de pace şi 
bunăstare. 

Deodată, tânăra tresări. Cineva tocmai ieşise 
din casa lui Donald Webster şi alerga pe plajă 
ridicând jerbe de nisip la fiecare pas. 

Inima începu să-i bată nebuneşte când 
recunoscu silueta bronzată şi muşchiuloasă, mai 
atrăgătoare ca oricând într-un slip negru. Uitând 
într-o clipă de toate necazurile, fu incapabilă să-şi 
reprime un surâs veritabil de fericire la vederea lui 
Jake. 

Alerga spre ocean, nu dură mult până când să 
plonjeze în apă. După câteva bătăi din braţe, se 
opri să facă pluta şi să se lase, cu lenevie, dus de 
rostogolirea regulată a valurilor mareei în urcare. 
Apoi se răsuci şi începu să înoate spre larg, până 

când nu mai fu decât un punct la orizont. Jake mai 
profită câteva clipe de scaldă, apoi reveni încet 
spre țărm. 

La vreo treizeci de metri de plajă, Miranda îl 
văzu făcând o pauză şi privind în direcţia ei. Nu se 
putea să n-o fi zărit, aşezată pe balustradă, 
dominând dunele... Într-adevăr, dânsul ieşi din apă 
aproape imediat, îşi luă prosopul de pe nisip, se 
şterse cu vigoare şi se îndreptă spre casă. 

În două minute fu în faţa ei, cu un surâs larg şi 
plin de căldură pe buze. 

— Bună ziua, spuse el simplu, străduindu-se 
să-şi mascheze nervozitatea. Mi-ai lipsit, murmură 
el. 

— Zău! Nu mi-am dat seama, replică ea pe un 
ton uşor înţepat. 

Jake se apropie şi-i puse mâinile pe umeri. 

— Eşti supărată pentru că n-am dat niciun 
semn de viaţă de două zile, nu-i aşa? Nu mă 
condamna, Miranda, dar a trebuit să mă clarific cu 
mine însumi. 

— Să te clarifici? În ce problemă? 

— Păi, în legătură cu noi doi, cu relaţiile dintre 
noi... 

— Nu înţeleg... 

— Ascultă, niciunul din noi nu crede în pretinsa 
noastră prietenie şi ştim foarte bine că se petrece 
altceva. Când m-am trezit pe canapeaua ta, în 
dimineaţa aceea, ştii ce am făcut? N-am putut 
rezista tentaţiei de a urca să te văd în camera ta. 
M-am aşezat pe un scaun lângă pat şi te-am 
contemplat mult timp, fără să mă mai satur... Te 

dezveliseşi, păreai atât de fragilă, minunat de 
ireală în cămaşa de noapte din voal lejer... Am stat 
nemişcat cel puţin o oră. Te doream nespus de 
mult. 

Tulburată, Miranda clipi des. 

— Ai fi putut, totuşi, să dai un telefon de 
atunci, făcu ea uşor. 

— Nu puteam... Dacă ţi-aş fi auzit vocea, m-aş 
fi repezit încoace. Miranda, nu mai pot, vreau să fii 
a mea. 

Tânăra rămase ţintuită locului, cu respiraţia 
oprită. 

Un lung moment rămaseră nemişcaţi, ca 
hipnotizaţi unul de privirea celuilalt. Miranda nu-şi 
putu stăpâni un fior de bucurie. Intr-un elan 
impulsiv, se apropie de el şi-i acoperi faţa, gura de 
sărutări rapide. Buzele-i erau proaspete şi aveau 
gustul mării; ea îi simţea parfumul pielii, un parfum 
de aer liber. 

— Jake, suflă ea, ştiu că-i o nebunie, dar 
însemni foarte mult pentru mine... Vrei să iei masa 
aici diseară? adăugă ea dintr-o suflare, speriată de 
îndrăzneală. 

Un surâs cald lumină trăsăturile lui Jake. 

— La ce oră? se grăbi el să întrebe. 

— Vino pe la vreo şapte. 

Jake îşi strânse şervetul în jurul gâtului; 
Miranda observă că articulațiile mâinilor i se 
albiseră. Era, deci, la fel de nervos ca şi dânsa... 

El o trase către sine şi o sărută cu tandreţe. 

— Pe diseară, spuse el privind-o. 

Ochii aveau strălucirea unui diamant negru... 

Apoi se îndepărtă. O ceaţă de gânduri confuze 
năpădise în capul Mirandei. Pradă unei senzaţii 
ciudate, era conştientă că, dându-i, întâlnire lui 
Jake, tocmai capitulase... 


Jake sună la uşă exact la ora şapte. Era deo 
eleganţă rară şi sărea în ochi că dăduse mare 
atenţie toaletei. Renunţând la jeans, îmbrăcase o 
vestă de flanelă bleu marin, cu o tăietură sobră şi 
rafinată, şi un pantalon gri deschis; gulerul 
cămăşii, larg desfăcut, lăsa să i se vadă pielea de 
pe pieptul înnegrit de soare. 

Deschizându-i, Miranda  recunoscu mirosul 
aromat al spumei de după ras şi fu din nou 
subjugată de virilitatea şi magnetismul care 
emanau dintr-însul. Ochii lui Jake se opriră lung 
timp asupra rochiei strâmte care dezvelea umerii şi 
decolteul tinerei femei. 

— Eşti fermecătoare, Miranda. 

Ea îi mulţumi cu un surâs şi-i făcu loc să 
treacă. El îi oferi sticla de vin pe care-o ţinea în 
mână, apoi făcu câţiva paşi în vestibul. 

— Pot să te ajut cu ceva? întrebă, întorcându- 
se spre ea. 

— Nu, mulţumesc. Ce vrei să bei? 

— Whisky, dacă ai. 

— Du-te pe verandă, vin într-un minut. 

Miranda fu fericită să fie câteva clipe singură. 
Toată ziua fusese într-o stare de nervi groaznică, 
mustrându-se fără încetare pentru a se fi oferit pur 
şi simplu lui Jake. Degetele începură să tremure 
uşor atunci când turnă whisky-ul în pahar. In seara 

asta urma să se joace cu focul... Care-i va fi reacţia 
când o s-o ia dânsul în braţe? 

Tânăra inspiră adânc şi traversă holul pentru a 
ajunge la Jake. 

Stând cu coatele pe balustradă, acesta se 
îndreptă când o văzu, îi luă tava din mâini şi o puse 
pe masa rotundă pe care-o pregătise dânsa special 
pentru ocazia asta. Pe faţa de masă din damasc 
erau puse două tacâmuri încadrate de candelabre, 
care adăugau o notă romantică atmosferei... 

Miranda îşi bea vinul cu înghiţituri mici, ca şi 
cum ar fi încercat să-şi găsească aici forţa 
necesară pentru a face faţă situaţiei. O invada o 
ciudată senzaţie de vinovăţie. 

— Vinul ăsta-i excelent, articulă ea spre a-şi 
ascunde stânjeneala. Dar ia loc, adăugă de o 
manieră, fără îndoială, prea convenţională, ceea ce 
nu făcu decât să-i accentueze jena. 

Jake lăsă să-i scape un suspin şi-i luă paharul 
din mână. Un surâs amuzat i se desena pe buze. 

— Miranda, făcu el pe un ton pe jumătate 
mustrător, pe jumătate amuzat, nu te mai uita la 
mine cu aerul ăsta înspăimântat. Eu nu sunt lupul 
cel mare şi rău, ştii? 

— Dar, Jake, eu... 

— Ce-ar fi să-ncepem cu începutul? 

— Adică? ripostă ea, în defensivă. 

— Printr-un prim sărut... Asta poate c-o să te 
ajute să te destinzi. 

Înainte ca dânsa să aibă timp să schiţeze vreo 
mişcare, el o luă în braţe şi o ţinu strâns lipită de 
dânsul, cufundându-şi privirea catifelată într-a ei. 

— De la începutul serii semeni cu un pisoiaş 
zbârlit. Calmează-te... 

Cu capul deodată gol, Miranda se sprijini de 
pieptul lui Jake şi se cuibări ca un copil ce caută 
consolare. Avea impresia că nu mai conta nimic, 
nimic altceva decât braţele lui Jake ce o ţinea 
înlănţuită cu tandreţe, cu picioarele muşchiuloase 
lipite de ale ei, căldura corpului învăluitoare ca un 
jăratic. Buzele i se deschiseră la apelul celora ale 
lui Jake şi se abandonă cum n-o mai făcuse de 
multă vreme. Părea să-şi extragă din străfundurile 
fiinţei ceva luminos care-i îmbăta pe amândoi... 

El mângâie pielea fină a obrajilor cu vârful 
degetelor, în timp ce privirea i-o ţinea prizonieră pe 
a sa. 

— Spune-mi, Miranda, e mult de când eşti... 
singură? 

Drept orice răspuns, ea îşi înclină capul şi-şi 
depuse buzele la baza gâtului lui. Era ca şi o 
mărturisire... Jake îşi cufundă mâinile prin pletele 
arămii ale tinerei, îi dădu capul pe spate şi o sărută 
din nou, cu atâta pasiune, încât ea fu uluită. Era 
aşa bine să te laşi dusă de pasiune, să o 
împărtăşeşti, să o satisfaci... Işi încredinţase buzele 
şi răspunse pe deplin, fără reţineri, sărutului lui, cu 
impresia de a se scufunda cu totul într-un ocean de 
desfătare... 

El o strânse şi mai tare la piept. Braţele i se 
transformară într-o menghină de fericire şi pe 
Miranda o străbătu un fior. Îşi strecură mâinile pe 
sub haina lui Jake. Degetele i se plimbară pe umerii 
muşchiuloşi, coborâră de-a lungul spinării pentru a 

urca din nou, febril, până la ceafă. 

— Încă n-ai pus nimic pe grătar, nu-i aşa? 
murmură el la ureche. 

— Nu, nu încă... răspunse ea într-o răsuflare. 

— Atunci, cred c-o să mâncăm mai târziu, făcu 
el cu o voce răguşită. Hai, să mergem în cameră la 
tine. 

Mână-n mână, intrară în casă şi urcară încet 
scările. Miranda, cu picioarele moi, se sprijini o 
clipă de Jake. El o strânse şi o sărută cu pasiune, 
lipindu-se de dânsa. Mâinile-i îmbrăţişară conturul 
sânilor. Tânăra gemu de plăcere când simţi dovada 
dorinţei lui lipită de pântecul ei... 

Degetele suple ale lui Jake făcură să-i alunece 
fermoarul rochiei până-n talie, descoperindu-i 
bustul plin şi ferm, pe care-l mângâie cu voluptate, 
oprindu-se asupra punctelor întărite. Miranda 
frisonă de plăcere, îmbătată de dorinţa nebună de 
a-i aparţine cu totul. Era prizoniera căldurii lui ca a 
unui furou de mătase... 

Dânsul o ridică, ea îi înconjură gâtul cu braţele, 
lăsându-se purtată uşor până-n cameră. Cu 
delicateţe, el o întinse pe pat. Apoi, cu tandreţe 
infinită, îi scoase rochia. 

Ea ar fi dorit ca dânsul s-o mângâie, dar el nu 
făcu nimic, mulţumindu-se să-şi plimbe privirea 
peste minunile pe care le scosese la iveală. 

— Eşti o femeie magnifică, Miranda. 

Tensiunea pe care i-o descoperi în voce trăda 
urgenţa dorinţei lui. 

Jake se îndepărtă, se duse să tragă draperiile şi 
aprinse veioza, pentru a nu se lipsi de vederea 

corpului superb al tinerei. Se debarasa încet de 
haine, fără a o scăpa din ochi. 

Nici ea nu înceta să-l privească. Când îşi 
scoase cămaşa, ea se încordă, subjugată pe loc de 
puterea umerilor bronzaţi, de părul negru şi 
senzual care-i împodobea pieptul. Să-l vadă astfel, 
gol până la brâu, o făcu să se înfioare; un val de 
dorinţă o invadă din nou. O dorinţă palpitândă, ca 
şi cum ar fi avut măruntaiele devastate de un 
jăratic. Cu respiraţia sacadată, se simţea deodată 
avidă de mângâieri, nesătulă... 

Jake se termină de dezbrăcat şi se întinse 
lângă dânsa. O strânse la piept. Contactul corpului 
lui, al bustului, al braţelor, al obrazului, pe al ei 
erau singurele lucruri care contau. Buzele lui Jake 
se puseră pe baza gâtului pentru a-i capta pulsaţia 
venelor. 

Miranda se auzi mormăind ceva incoerent ca 
răspuns sărutărilor suave pe care le primea. Era 
admirată, dorită; o devora un foc intern... 

Cu o mişcare rapidă, Jake făcu să-i alunece 
slipul, admiră din nou frumosul corp care i se 
oferea. Tremura uşor când îi luă sânii în căuşul 
palmelor şi-şi depuse pe ei buzele. Miranda se 
simţea ca prinsă de un vârtej de senzaţii; fiecare 
bucăţică a pielii îi lua foc pe măsură ce Jake îşi 
plimba degetele experte şi o atingea cu gura. 

— Jake, Jake... murmură dânsa. 

Se întinse complet peste dânsa şi-i puse 
stăpânire pe buze. Mişcând uşor din şolduri, ea îl 
cuprinse de talie pentru a-l lipi de dânsa. Dar el îi 
scăpă şi cobori de-a lungul corpului pentru a o 

acoperi de sărutări înflăcărate. 

Când se contopiră, în cele din urmă, îi parcurse 
un acelaşi frison. Uşor, cu tandreţe, Jake îşi impuse 
ritmul. Ea încetase să mai gândească. Fiinţa-i nu 
mai era decât una cu a lui şi plutea pe piscuri 
necunoscute. Lumea dispăru pentru dânşii. 

Miranda avu impresia că mii de stele se 
învolburau în aer în timp ce ea vibra la unison cu 
Jake, într-o armonie tulburătoare care-i făcu să se 
contopească unul într-altul în culmea extazului şi 
să se abandoneze voluptăţii... 


Capitolul 6 


Rămaseră amândoi tăcuţi mult timp, înlănţuiţi, 
cu ochii închişi. Jake mângâie pletele strălucitoare 
ale tinerei din care câteva meşe îi atingeau pieptul. 
Miranda, cu faţa îngropată în scobitura umărului 
lui, nu părea să fi revenit încă la realitate. 

Cu capul pe pernă, Jake contemplă cu un aer 
grav silueta fină de lângă el, rememorând clipele 
minunate pe care tocmai le trăiseră şi care-i 
transportaseră într-o lume în afară de spaţiu şi 
timp... 

Cu o voluptate de nespus, el încercase s-o 
ducă în miezul unui vârtej de plăcere şi nu se 
simţise cu adevărat fericit decât atunci când ea-i 
răspunsese cu o fervoare totală sărutărilor lui 
înflăcărate, abandonându-se complet mângâierilor 
ardente... 

De ce se simţea el atât de tulburat, de parcă ar 
fi descoperit pentru prima dată o specie rară? 

Femeia asta frumoasă, extrem de senzuală, părea 
făcută pentru dragoste, pentru adoraţie... Işi 
plimbă privirile de-a lungul picioarelor ei lungi, bine 
făcute, mâinilor ale căror degete nu fuseseră 
lipsite de îndrăzneală în explorarea corpului său... 

Depuse un sărut uşor pe fruntea tinerei, apoi 
se ridică, împingând-o uşor. 

— Şi masa aceea faimoasă, ce-ar fi să ne-o faci 
acum? Resimt o oarecare foame. Tu nu? 

Fără a-i aştepta răspunsul, sări din pat şi se 
îndreptă spre baie după ce-şi manifestase cu voce 
tare intenţia de a face un duş. 

Miranda fixă o clipă uşa care tocmai se 
închisese cu un zgomot sec în spatele lui, apoi se 
întinse cu nonşalanţă şi se hotărî, în sfârşit, să se 
scoale. 

Folosi baia de lângă camera pentru prieteni şi 
făcu şi dânsa un duş rece, frecându-se cu un 
burete. Se simţea dumnezeiesc de bine, plină de o 
energie minunată ce-i dădea aripi... 

Jake încă nu-şi terminase toaleta când ea 
reveni în cameră, învăluită într-un şervet mare cu 
fireturi. Era cât pe ce să calce pe cămaşa pe care 
el o aruncase pe jos într-un gest febril, când 
începuse să se dezbrace. 

Se aplecă s-o ridice şi nu putu rezista tentaţiei 
de a-şi strecura braţele prin mâneci. Cămaşa încă 
mai era impregnată de mirosul bărbătesc a lui 
Jake. Aruncă o privire în oglindă. Mulțumită de 
imaginea, mai mult „sexy”, pe care i-o reflecta, 
termină de încheiat cămaşa. 

Încăperea era goală când se întoarse Jake, 

îmbrăcat cu pantalonii. Luă peria pe care o zări pe 
comodă şi şi-o trecu viguros prin părul umed. Cum 
îşi ridică privirea spre oglinda fixată pe perete, îşi 
văzu figura şi se opri brusc. Niciodată trăsăturile 
nu-i reflectaseră o astfel de expresie de strălucire 
interioară, de fericire. 

Ce i se întâmpla? Ştia foarte bine, din prima zi, 
că va trăi cu Miranda cel mult o aventură. Ce era 
sentimentul ăsta ciudat care-l bântuia? 

Jake ridică din umeri şi-şi încruntă sprâncenele. 
Cu femeile, se mulţumise întotdeauna doar cu 
relaţii pur fizice, ferindu-se de orice implicare 
emoţională. De altfel, meseria nu-i permitea să 
stabilească legături profunde şi durabile. 

Pierdut în gânduri, negăsindu-şi cămaşa, sfârşi 
prin a cobori la bucătărie. 

Miranda fredona uşor punând bucăţile de carne 
pe grătar. Tocmai pusese cartofii la copt şi nu-i mai 
rămânea decât să facă salata verde. 

— Pot să te ajut? 

Tânăra tresări. Nu-l văzuse pe Jake care, 
sprijinit de uşă, o studia deja de o bucată de timp. 

— Sunt aproape gata. Dar poţi să-mi ţii de 
urât... 

Ar fi vrut ca dânsul s-o ia în braţe pentru a-i 
putea din nou simţi moliciunea pielii sub degete, 
să-şi lipească obrazul de pieptul lui gol. 

Dar el nu făcea nicio mişcare şi o studia în mod 
bizar ca şi cum l-ar fi supărat cu ceva. Dar cu ce? 
Fusese fericit în braţele ei, era sigură. Atunci, de ce 
avea chipul atât de sumbru? 

Miranda nu mai înţelegea absolut nimic. 

Tocmai trăise o experienţă fermecătoare care-i 
dăduse impresia că trece dincolo de barierele 
realului şi iată că Jake părea că vrea să închidă la 
loc porţile, să facă să dispară vraja la fel de repede 
ca o briză... 

Tânăra se întoarse spre dânsul şi-l privi drept 
în ochi. 

— Ce este, Jake? 

— Am pierdut cel puţin un sfert de oră 
căutându-mi cămaşa! Cu ce drept ţi-ai însuşit-o? 
Ca să le dai clase creaturilor de vis de la 
„Playboy”? azvărli el cu răutate, neştiind de ce se 
arăta deodată atât de agresiv, ca şi cum ar fi vrut 
s-o pedepsească pentru emoţiile contradictorii pe 
care i le provoca. 

Sângele Mirandei porni pe loc să clocotească. 
Ridicând bărbia cu mândrie, aproape că smulse 
nasturii de la cămaşă şi i-o aruncă în faţă. 

— Ţine! Nu ştiam că a-ţi împrumuta lucrurile 
înseamnă a comite un sacrilegiu! făcu ea cu vocea 
încărcată de mânie. 

Goală ca-n prima zi, îl sfida cu privirea, în 
culmea furiei. 

Jake era consternat de comportamentul ei. 
Uitase violenţa acceselor de furie ale tinerei. 
Stacojiu, cu capul plecat, bâigui: 

— Miranda... eu... 

Încercă s-o ia în braţe, dar ea îl respinse. 

— Mie nu mi se vorbeşte pe tonul ăsta, 
domnule agent secret! 

Jake reuşi s-o înşface şi să pună stăpânire pe 
buzele ei, strângând-o la piept. 

— Miranda, iartă-mă, draga mea, murmură el. 
Am impresia că situaţia îmi scapă de sub control şi 
e prima dată când păţesc aşa ceva. 

Tânăra se destinse brusc. Il cuprinse de mijloc 
şi-i şopti la ureche: 

— Şi nu-ţi place asta, aşa-i? 

— Să zicem că-i ceva nou pentru mine. 
Întotdeauna mi-am controlat existenţa. 

Cuvintele-i semănau a mărturisire şi Miranda 
se întrebă dacă el îşi dădea seama. Atracția pe 
care-o resimţeau unul faţă de celălalt era deci atât 
de puternică, atât de incontrolabilă! 

Avu deodată un frison şi nu ştia dacă-i din 
cauza frigului sau a plăcerii. 

— Jake, murmură ea, lasă-mă să mă duc să 
mă-mbrac. 

El îi întinse cămaşa. 

— Nu, poftim, ţi-o dau. Păstreaz-o ca amintire 
de la mine... 

Se priviră lung, cu intensitate. Jake îi încheie el 
însuşi cămaşa, o trase la dânsul şi-o sărută uşor pe 
frunte.  Rămaseră aşa, îmbrăţişaţi plini de 
tandrete... 

Deodată, îi făcu să tresară un miros de carne 
friptă. 

— Să nu cumva să-mi arzi friptura, doamnă, o 
tachină el. 

— Cum îţi place, prăjită tare, sau potrivit? 

— Potrivit. 

— Bănuiam eu, replică ea surâzând. 

Jake o lăsă şi se duse pe verandă pentru a 
aprinde lumânările de pe masă. 

Palida lumină albă a lunii pline ce trona pe 
cerul întunecat şi fără stele făcea pielea Mirandei 
de sidef şi-i înconjura pletele lungi şi şatene cu un 
halou argintiu. Flăcările lumânărilor, oscilând în 
briza serii, proiectau umbre pe feţele lor, în timp ce 
picături de ceară alunecau una câte una de-a 
lungul candelabrelor din cositor. 

Jake se lăsă pe spătarul scaunului după ce-şi 
încrucişase tacâmurile. 

— Desertul ăsta a fost delicios. Ce era? 

Buzele Mirandei schiţară un surâs maliţios. 

— Sunt „fântânile dragostei”. 

— Foarte nimerit... 

Îşi mai turnă o porţie de vin şi ridică paharul ca 
să închine un toast. 

— Sirenei tulburătoare ale cărei licori magice 
mă vrăjesc din ce în ce mai mult cu trecerea 
zilelor... 

Miranda îşi cufundă privirea în ochii de abanos 
şi zări în ei scânteierea unei dorinţe, voalată de 
melancolie. 

Cum să rămâi placidă în faţa unei priviri care 
aprindea din nou în ea focuri stinse de atâta 
vreme? Tânăra  suspină, scutură din cap 
fluturându-şi pletele cu graţie şi se ridică. 

— Ce-ar fi să mergem şi să facem o plimbare 
pe plajă? sugeră dânsa. 


Jake o contempla pe tânără în timp ce ea îşi 
băga picioarele în nisipul umed. Vântul îi lipea 
cămaşa de corp, mulându-i pieptul şi şoldurile ca o 
a doua piele. Deodată, Miranda începu să alerge 


81 


spre apă. Buclele părului său bogat îi cădeau în 
cascadă pe ceafă. In clarul lunii pale, frumuseţea ei 
părea ireală. 

Jake se gândi că avea aerul unei nimfe ieşită 
drept dintr-un vis pentru a-l fascina, a-l vrăji. 

Îşi băgă mâinile în buzunare. Niciodată nu-l 
emoţionase vreo femeie în halul ăsta. Niciodată. 
Rămase câteva clipe hipnotizat, incapabil să facă 
vreo mişcare. 

Interesul pe care i-l purta Mirandei era departe 
de a fi doar fizic. Ea îl ţinea în puterea ei. Işi închise 
ochii ca pentru a-şi controla emoția. Să n-o mai 
vadă, să nu mai simtă valul acesta de sentimente 
care i se rostogoleau prin corp... 

— Trebuie să plec cu orice preţ, înainte de a fi 
prea târziu. Nu trebuie să mai vin pe aici..., se 
gândi el deodată. 

Jake nu-şi dădu seama că vorbise cu voce tare. 
Miranda, care revenea veselă, cu mâinile întinse 
spre dânsul, îi primi vorbele în plină figură. Rămase 
mută, ţintuită de confuzie. Ochii ei, scânteietori de 
veselie cu o clipă mai devreme, nu mai străluceau 
decât de tristeţe. 

Fără un cuvânt, făcu stânga-mprejur şi se 
îndreptă cu pas greoi spre casă. Jake o prinse din 
urmă într-o clipă. 

— Miranda, strigă el, lasă-mă să-ţi explic! 

— Nu-i nimic de explicat. Tocmai am trăit nişte 
clipe minunat de intense, dar visul cel frumos a 
luat sfârşit. Fiecare trebuie acum să-şi reia cursul 
normal al existenţei. 

— Miranda... pledă el din nou. 

Surdă la rugăminţile lui, ea voi să-şi continue 
drumul, dar picioarele refuzară să se supună. Cu 
faţa lividă, reţinându-şi cu greu un hohot de plâns, 
se aşeză pe nisip. Pe figură i se întipărise o astfel 
de manifestare a vulnerabilităţii, a fragilităţii, încât 
Jake îşi reproşă că i-a produs atâta chin. O rănise 
cu cruzime pe femeia asta minunată, atât de fină şi 
de sensibilă, făcând-o să-i cedeze şi respingând-o 
apoi cu brutalitate. Ce mitocan era! 

Se lăsă să cadă în faţa ei. 

— Nu vreau, mai ales, să te fac să suferi. Ceea 
ce simţim noi este... excepţional. Nicio femeie n-a 
trezit în mine sentimente atât de puternice. Dar 
trebuie să facem faţă providenţei: mai devreme 
sau mai târziu, va trebui să ne despărţim... 
Căsătoria nu figurează în proiectele mele de viitor. 

De pe buzele Mirandei scăpă un scurt râs 
nervos. 

— Vorbeşti de parcă aş vrea să-ţi pun juvăţul 
de gât cu orice preţ. Cine-ţi spune că sunt în 
căutarea unui soţ? 

— Nu te legăna cu iluzii, Miranda, tu trebuie să 
fii alintată, pusă la adăpost. Chiar dacă o negi 
acum, ştii la fel de bine ca şi mine că n-ai să poţi 
niciodată avea satisfacţii trăind aventuri fără a le 
şti urmările. La ce ne-ar ajuta să amânăm 
scadenta? Nu, crede-mă, e mai bine să rămânem 
aici. De altfel, trăim în două lumi diferite. Mă 
îndoiesc că ne-am putea înţelege. 

Miranda se uită la Jake cu spaimă, scrutându-i 
trăsăturile. Acestea rămâneau, însă, indescifrabile. 

— Faci din nou aluzie la poziţia mea socială, la 

faptul că părinţii mei sunt înstăriți. În realitate, 
Jake, sunt o femeie foarte obişnuită şi... 

— Nu înţelegi. Nu-ţi reproşez că provii dintr-un 
mediu înstărit... Nu-ţi pune pe faţă voalul: ai 
crescut, practic, la Sea Island, un loc privilegiat în 
care timpul se scurge în ritmul domol al soarelui. Ai 
dus o existenţă protejată, ferită de toate grijile, în 
acest adăpost plin de linişte şi frumuseţe. Viaţa pe 
care o duc este la polul opus. Cum ţi-aş putea 
propune s-o împărtăşeşti? Un agent secret este la 
fel de singur ca şi tigrul în junglă. El trebuie să se 
adăpostească după o fortăreață de singurătate 
dacă vrea să-şi ducă la bun sfârşit misiunile. 

Tânăra scutură nervos din cap, apoi se ridică în 
picioare. 

— Sunt de acord că practici o meserie aparte, 
dar judecata ta mi se pare cam pripită. Nu vezi în 
mine decât o fetiţă răsfăţată şi nu-mi laşi nicio 
şansă de a-ţi dovedi contrariul... 

Vocea i se frânse, dar îl privi în ochi. 

— Imi placi mult, Jake, reluă ea, dar, o crezi 
sau nu, pot trăi fără tine. E inutil să dramatizăm. 
Pământul nu se va opri în loc din cauză că tu refuzi 
să ne continuăm legătura. Am să-mi revin, n-avea 
nicio grijă. 

De-abia termină de vorbit că Miranda îl şi lăsă 
acolo şi se îndreptă cu un pas pe care-l voia ferm şi 
hotărât, către poteca de pietriş din spatele 
dunelor. 

Jake nu se mişcă şi rămase în picioare o clipă 
lungă, singur, pe plajă. 

Se arătase rezonabil şi acţionase cât se poate 

de bine reglându-şi complexităţile vieţii particulare 
înainte ca ele să ia prea multă importanţă. 
Întotdeauna crezuse că profesia sa şi căsătoria 
erau iremediabil incompatibile. Era o convingere 
profundă şi sacră pentru el şi nimeni şi nimic nu-l 
va face să-şi schimbe părerea. 

Cea mai mare parte dintre colegii lui erau 
divorţaţi, separați sau îşi făceau soțiile atât de 
nefericite, încât era aproape acelaşi lucru. Pentru 
un om ca dânsul, prins permanent într-un vârtej de 
aventuri şi de pericole, o femeie şi copiii 
reprezentau un obstacol în calea libertăţii sale de 
manevră. 

Ce viaţă de familie ar fi putut el să le ofere, 
mereu pe drumuri? Niciuna. Absolut niciuna. 
Colegul său Harry îi era un trist exemplu: 
suportase nesfârşite scene casnice timp de ani de 
zile. 

Jake se întoarse, scrută imensitatea albastră a 
mării. Reflexele lunii dansau pe ocean. Valurile 
mureau la țărm într-un murmur domol. Noaptea 
era liniştită într-un mod deosebit, dar el nu era... 


Capitolul 7 


Tensiunea era aproape palpabilă în 
apartamentul 103 de la hotelul „Beau-Rivage”, 
transformat provizoriu în cartier general. 
Terminalele de ordinatoare, ca şi un număr 
incalculabil de posturi telefonice, fuseseră instalate 
pe mesele aliniate într-un U de-a lungul pereţilor. 

Când Miranda apăru în pragul uşii, doi bărbaţi 

părăseau încăperea şi nu scăpară ocazia de a o 
fotografia cu privirea, evident antrenați în genul 
ăsta de exercițiu. Tânăra era sigură că 
înregistraseră în fundul memoriei toate 
amănuntele referitoare la dânsa: părul roşu, strâns 
într-un coc pe ceafă, culoarea taiorului... Ei ar fi 
recunoscut-o şi peste zece ani, ar fi băgat mâna-n 
foc! 

Patricia părea epuizată. 

— Când mă gândesc că Jake ne-a lăsat să 
credem că munca asta ar fi o sinecură! zise ea 
pregătindu-se să răspundă la soneria ascuţită a 
unui telefon. 

— Alo! Da, bună ziua, doamnă... Puteţi veni să 
vă luaţi permisul... Spuneţi-mi numele ziarului 
dumneavoastră... 

Miranda simţi o privire intensă în spinare şi nu 
avu nevoie să se întoarcă pentru a şti că Jake 
tocmai intrase în urma ei. Avu deodată revelaţia 
că, după noaptea albă pe care o petrecuse în ajun, 
ea trebuia să mai aibă încă mina aceea 
îngrozitoare pe care i-o  înfăţişase oglinda 
dimineaţă. Îşi trecu o mână peste faţa încă umflată 
din cauza lacrimilor pe care le vărsase... 

— Bună ziua, Miranda, spuse el cu voce 
distantă. Barney, vrei s-o pui pe domnişoara 
Woodbarry în temă cu treaba pe care o are de 
făcut? 

Omul căruia i se adresase pivotă în scaun şi se 
ridică imediat în picioare. 

— Sigur că da, domnule Stewart. Nu v-am 
văzut c-aţi venit, domnişoară Woodbarry, vă rog să 

mă scuzaţi, adăugă el, întorcându-se spre Miranda. 

Tânăr, de talie mijlocie, cu ochii sclipind de 
inteligenţă, îi plăcu imediat tinerei femei. 

Ea îi întoarse surâsul. 

— Vă rog să nu vă scuzaţi şi spuneţi-mi pe 
nume. 

Începu să sune un telefon şi Jake întinse mână 
să-l ridice. Făcând gestul ăsta îi atinse umărul 
tinerei, care tresări imperceptibil. 

Barney împinse din vârful degetelor mai multe 
dosare pline cu documente, ce se aflau împrăştiate 
pe o masă, şi-i făcu semn să se instaleze. Incepu 
după aceea să-i furnizeze explicaţii despre 
misiunea pe care trebuia s-o îndeplinească. 
Miranda încerca cu disperare să-şi concentreze 
atenţia asupra spuselor lui, dar nu se putea 
împiedica să-l urmărească pe furiş pe Jake, care 
telefona la câţiva centimetri de dânsa. Cu 
receptorul fixat pe umăr, cu braţele pe masă, el lua 
rapid câteva notițe în timp ce vorbea. 

Tânăra mătură cu privirea părul negru şi des 
ce-i acoperea braţele, muşchii încordaţi sub 
cămaşa de un roşu aprins, care-i punea în valoare 
pletele bogate şi negre. Îşi reţinu respiraţia, bătăile 
inimii i se accelerară brusc... 

Vocea lui Barney o făcu să tresară: 

— Aţi înţeles bine, Miranda? Tot ce aveţi de 
făcut este să răspundeţi la apelurile telefonice, să 
trataţi separat problemele care se ivesc, să 
regrupaţi informaţiile şi să le transmiteţi unuia din 
agenţii care lucrează în camera de alături. 

— Nu mi se pare grozav de complicat. 

— Aşteptaţi să sune toate telefoanele în acelaşi 
timp şi ca haita de ziarişti să debarce hărţuindu-vă 
cu întrebările pentru a vă pronunţa! A propos, dacă 
aveţi nevoie de vreo informaţie deosebită, apăsaţi 
pe butonul acesta şi o să intraţi în legătură directă 
cu o operatoare de la Casa Albă. 

Jake închise telefonul şi se întoarse spre 
tânără. 

— Miranda, începu el... 

Ea ridică ochii spre dânsul şi-i remarcă 
pleoapele încercănate, trăsăturile obosite. Se pare 
că nu fusese singura care să petreacă o noapte 
proastă! 

El o privi cu intensitate, ca şi cum îi era teamă 
că n-o să mai vadă niciodată portul semeţ al 
capului, desenul senzual al gurii ei... 

— Da? răspunse dânsa cu inima bătând. 

— Dumneata... 

Patricia îl întrerupse pe neaşteptate. 

— Jake, am pe fir o femeie care întreabă dacă 
n-ar fi posibil să-i lăsăm permisul la recepţia 
hotelului? 

El îşi întoarse în silă privirea de la Miranda şi 
dădu negativ din cap. 

— Îmi pare rău, Patricia, dar piesele astea de 
identificare trebuie înmânate persoanei în cauză 
de un agent de securitate. 

Patricia i se adresă din nou interlocutoarei ei. 

— Îmi pare rău, doamnă Austin, zise ea pe un 
ton ferm, fără replică, dar va trebui să vă deplasaţi 
în persoană, aşa sunt dispoziţiile. 

Barney termină cu instruirea Mirandei, apoi se 

întoarse la treaba lui, în timp ce Jake părăsea 
încăperea pentru a se duce în camera alăturată, 
unde se agitau alţi agenţi. 

Miranda făcu o mutriţă care-i trăda uşoara 
decepţie. Jake fusese cât pe ce să-i spună ceva. 
Voise să se scuze pentru comportarea din ajun? 

Prietena ei o smulse din gânduri. 

— Îţi mulţumesc pentru slujba asta care-mi 
permite să-mi mai schimb gândurile şi să ies din 
casă. Să-ţi petreci zilele pregătind biberoane nu 
este întotdeauna distractiv! 

— Îmi pare bine că nu ţi se par plictisitoare 
îndeletnicirile astea. 

— A, nu, deloc. Arboră deodată un aer 
conspirativ. Ei, spune-mi, ce se întâmplă cu Jake 
Stewart? 

Trei telefoane sunară în acelaşi timp pe masa 
Mirandei şi ea îşi mască un suspin de uşurare. N- 
avea chef să vorbească despre dânsul... 

Cele două femei îşi petrecură dimineaţa 
răspunzând la telefoane, luând note, comunicându- 
le după aceea agenţilor, fără măcar să-şi dea 
seama de trecerea ceasurilor care se înşiruiau cu o 
rapiditate nemaipomenită. Li se părea că toate 
agenţiile de presă din lume se hotărâseră să 
trimită câte un corespondent la Sea Island! 

La prânz, un oarecare Merv le propuse deodată 
nişte  hamburgheri. Telefoanele sunau fără 
încetare, nu le acordau niciun moment de răgaz. 
Patricia şi Miranda trebuiră să ia masa cu schimbul. 
În cele din urmă, pe la vreo cinci şi jumătate, 
apelurile deveniră mai rare. Barney hotări să le dea 

liber tinerelor. 

— Ajunge pentru astăzi, doamnelor. Pe mâine, 
la opt fix. 

Odată afară, Miranda pretextă o mare oboseală 
pentru a putea refuza invitaţia la masă a prietenei 
sale. Cunoscând-o pe Patricia, mereu la pândă 
după vreo bârfă, ştia foarte bine că nu va scăpa 
ocazia să orienteze conversaţia către Jake şi nu se 
simţea dispusă să facă confidente! 

— Altă dată, Patricia, promise înainte de a se 
îndrepta spre maşină. 

Câteva minute mai târziu, tânăra îşi gara 
maşina în faţa casei. Opri motorul şi rămase câteva 
clipe nemişcată. Activitatea de peste zi îi ocupase 
mintea şi-i permisese să-l alunge pe Jake din 
gândurile sale. 

Dar îi era greu, dacă nu insuportabil, 
întorcându-se acasă, să nu se gândească la „omul 
din faţă” care, nu mai departe decât în ajun, o 
ţinea în braţe... 

Coborând din maşină, Miranda riscă o privire 
spre pavilionul din colţ şi avu deodată impresia că 
perdeaua de la o fereastră de la etaj se mişca uşor. 
Se distra cineva urmărind-o? 

Tânăra închise uşa de la intrare după dânsa şi 
urcă direct în camera sa. Deschizând un sertar al 
comodei, scoase un costum de baie pe care şi-l 
îmbrăcă rapid, după ce se descotorosi de celelalte 
veşminte. Apoi ieşi în grădină. 

Plonjă cu grabă în apa turcoaz din piscină şi 
avu impresia că renaşte. După câteva ture era 
revigorată şi simţi chiar un gol în stomac. Era un 

semn bun. Nu avea nevoie, deci, de Jake Stewart 
pentru a trăi! 

Totuşi, Miranda nu se putu împiedica să arunce 
o privire spre fereastră... Tresări. Perdeaua se 
mişcase din nou. Era spionată, cu siguranţă, şi ăsta 
nu poate fi decât Jake! O sclipire de triumf îi 
străluci în ochi. El ardea de dorinţa de a se întâlni 
cu dânsa, fără putinţă de tăgadă... 

De ce lupta el aşa, străduindu-se s-o excludă 
din viaţa sa? Totuşi nu putea nega atracţia 
puternică ce-i împingea unul spre celălalt! Deodată 
o sfâşie o suferinţă teribilă. Ce joc făcea el? De ce 
o lăsase să creadă că avea nevoie de dânsa şi că 
legătura lor nu se putea limita doar la simple 
raporturi amicale? 

De-abia o sedusese, că-i şi întorsese spatele, 
trecând fără nicio tranziţie de la pasiunea cea mai 
arzătoare la cruzimea cea mai insolentă. Cu ce 
drept acţiona el în felul acesta, în ciuda a ceea ce 
simţea dânsa? Nu era aşa uşor să scapi de Miranda 
Woodbarry, o s-o afle el în curând... 

Se aburcă pe marginea piscinei, îşi culese 
prosopul şi începu să-şi şteargă corpul ud cu o 
încetineală calculată, în caz că el ar mai fi fost 
acolo s-o contemple. 

Deodată îi trecu prin minte o stratagemă... 

A doua zi, Miranda ajunse la hotel cu un coş 
sub braţ şi un surâs fermecător pe buze. 

— Bună ziua la toată lumea, aruncă ea cu glas 
puternic. Uite ce v-am adus ca să mă scăpaţi de 
hamburgherii voştri: pui fript şi o prăjitură cu 
ciocolată. Ce ziceţi? 

După strigătele de entuziasm care umplură 
încăperea, tânăra înţelese că-i apreciau gestul. In 
aceeaşi clipă telefoanele începură să sune unele 
după altele şi trecură toţi la treabă. 

La ora mesei, Miranda, oferindu-le tovarăşilor 
ei prânzul pe care li-l pregătise, discuta amabil cu 
fiecare şi află câte ceva despre dânşii: Barney şi 
Emory erau căsătoriţi şi taţi de familie. Merv 
divorțase recent şi încă mai suferea. Cea mai mare 
parte dintre colegii lor voiau să-şi schimbe 
serviciul, dar nu era uşor să faci permutări în 
această muncă. 

— Jake n-a ajuns încă? întrebă ea deodată. 

Patricia, care intervenise o clipă în conversaţie, 
îi aruncă o privire suspicioasă, apoi se apropie de 
dânsa. 

— Miranda, făcu ea cu voce joasă, trebuie 
neapărat să-ţi vorbesc între patru ochi. 

Intrigată, tânăra îşi urmă prietena afară. Se 
aşezară pe o bancă ce domina peluza care se 
întindea ca un covor verde în faţa hotelului. 

— Ascultă, începu Patricia pe un ton grav, fără 
îndoială că mă amestec unde nu-mi fierbe oala, dar 
am impresia că nu eşti indiferentă farmecelor lui 
Jake Stewart... 

Pradă unei jene subite, Patricia se întrerupse o 
clipă. Ea ştia foarte bine că Miranda avea oroare să 
i se amestece în viaţa particulară. Trebuia, deci, 
să-şi cântărească bine vorbele. 

— Despre ce aţi vorbit alaltăieri, atunci când s- 
a dus la tine să-ţi ofere slujba? întrebă Miranda pe 
nepusă masă. 

— Tocmai voiam să abordez subiectul ăsta cu 
tine. Jake şi cu mine am discutat mult timp de una 
şi de alta, dar la un moment dat m-a făcut să 
înţeleg cu claritate că profesia nu-i permitea să 
stabilească relaţii profunde şi durabile. Este extrem 
de seducător şi înţeleg perfect că te atrage, dar ai 
grijă, mai ales, să nu-ţi pârleşti aripile! 

Miranda scoase un suspin. 

— Nu este singurul motiv care-l mână să mă 
dea deoparte din drumul său. După Jake, există o 
barieră socială între el şi mine, care, mai devreme 
sau mai târziu, ne va separa în mod inevitabil. In 
ochii lui eu rămân, după toate aparențele, o 
„tânără de familie bună”. Când mă gândesc că 
Charles n-a avut niciun scrupul în a se căsători cu 
mine pentru a-şi polei blazonul! Toată chestia asta- 
i absurdă şi lipsită de sens. 

— Simt că fondul problemei este că lui Jake îi e 
frică să se ataşeze de vreo femeie pentru că-şi 
adoră meseria şi se teme să nu-şi piardă libertatea 
de acţiune. 

Miranda înălţă o privire tulburată spre prietena 
sa. 

— Patricia, cred că m-am îndrăgostit, mărturisi 
ea dintr-o suflare. Dar Jake este mai încăpățânat ca 
un catâr! Ce să fac? 

Pe faţa frumoasă îi trecu o umbră de tristeţe, 
dar îşi reveni destul de repede. 

— E timpul să ne întoarcem la treabă. Nu ajută 
la nimic să-ţi plângi de milă. 

Când tinerele ajunseră la locurile lor, Jake 
savură o felie de prăjitură. După un compliment 

scurt la adresa talentelor culinare ale Mirandei, 
părăsi încăperea fără a-i acorda prea multă 
atenţie. 

A doua zi dimineaţă, ziua sosirii preşedintelui, 
începură să vină mai multe grupuri de reporteri. 
Era prevăzut ca avionul prezidenţial să aterizeze 
exact la patru şi jumătate, la baza aeronavală de la 
Jacksonville, în Florida. Un helicopter va prelua 
apoi misiunea şi-l va transporta pe preşedinte la 
aeroportul din Saint Simon, pe Sea Island, de unde 
o limuzină urma să-l conducă direct la locuinţa 
colonelului Webster. 

Barney se lansă într-o enumerare detaliată a 
măsurilor luate pentru ca deplasările prezidenţiale 
să se desfăşoare fără cel mai mic incident. 

— ... în timpul întregului parcurs aerian, două 
elicoptere ale serviciului de securitate vor forma o 
escortă de protecţie până la aeroportul din Sea 
Island. Membrii presei naţionale vor aştepta 
obligatoriu autobuzul care face naveta între 
aerogară şi hotelul „Beau-Rivage”, continuă el. Unii 
corespondenţi, mai cunoscuţi, care şi-au făcut un 
nume în profesie, vor avea dreptul la o limuzină cu 
şofer, dar ăştia nu-s numeroşi. 

Câţiva ziarişti  înaintară spre ei şi le 
întrerupseră conversaţia, asaltându-i cu întrebări 
despre oraş. Miranda şi Patricia se străduiră să le 
răspundă cu maximum de amabilitate, deşi orice 
ghid turistic le-ar fi putut satisface curiozitatea! 

La capătul unui sfert de oră ei încetară să le 
mai interogheze şi se îndepărtară. Miranda se 
întoarse spre prietena ei. 

— Ce-ar fi să luaţi masa de seară la mine, cu 
Dan şi copiii? Aţi putea profita de piscină înainte de 
căderea nopţii, ce crezi? 

— E o idee excelentă, îţi mulţumesc. O să 
venim cu plăcere. 

Răspunseră la alte apeluri telefonice. De-abia 
închiseră, când doi inspectori de poliţie se 
apropiară şi le avertizară că intersecțiile cu 
bulevardul care ducea la proprietatea lui Donald 
Webster vor fi blocate de jandarmerie. 

Miranda îşi imagină deja problemele de 
circulaţie pe care le vor isca astfel de măsuri! Era 
pentru prima dată când un eveniment de 
anvergura asta tulbura atmosfera calmă şi senină 
care domnea de obicei în insulă. 

Miranda şi Patricia mai răspunseră la câteva 
apeluri de ultimă oră, reprimându-şi dorinţa de a-i 
certa pe întârziaţii care încă nu veniseră să-şi 
ridice permisele. 

La patru şi jumătate precis, colaborarea lor luă 
sfârşit. Libere să facă ce vor, îşi strânseră lucrurile. 

— Aveţi de gând să vă duceţi la aeroport? 

Vocea lui Jake o făcu să tresară pe Miranda, 
care nu-l văzuse venind. Avea o alură remarcabilă, 
într-un costum albastru închis, de o croială 
impecabilă, care-i îmbrăca avantajos umerii largi şi 
torsul muşchiulos. Niciodată n-ar fi ghicit tânăra 
arma ascunsă sub haină, dacă el nu şi-ar fi 
desfăcut-o o clipă pentru a căuta într-un buzunar 
interior două insigne minuscule. Îi întinse una 
Patriciei şi se apucă să prindă cealaltă de 
răscroiala cămăşii de mătase a Mirandei. 

— Avem voie să mergem acolo? întrebă 
aceasta din urmă, tresărind la atingerea degetelor 
lui Jake. 

— Desigur, puteţi chiar să vă apropiaţi de 
preşedinte, dacă aveţi insignele astea. 

Echipa agenţilor era literalmente pe picior de 
război în vederea sosirii reprezentantului naţiunii. Îi 
simţeai gata de acţiune în caz de nevoie. Păreau 
cu toţii dotați cu un al şaselea simţ care le 
permitea să înregistreze tot ce se petrecea în jurul 
lor. 

Trebuie să fi avut nervi de oţel pentru a 
suporta o astfel de tensiune! Selecţia în meseria 
asta trebuie să fi fost fără milă şi agenţii erau aleşi 
cu grijă. 

Jake era impasibil şi chipul nu-i reflecta nicio 
urmă de nervozitate. Tânăra nu se putu împiedica 
să simtă o oarecare mândrie văzându-l astfel, sigur 
pe el, perfect calm şi hotărât. 

O mulţime impresionantă era îngrămădită pe 
peluza din jurul aleii Centrale a aerogării. Sute de 
bărbaţi, femei şi copii, cu haine de vară în culori 
pestriţe veniseră în fuga mare să-i facă 
preşedintelui lor o primire călduroasă, demnă de o 
personalitate de rangul său. 

Municipalitatea trimisese la faţa locului o trupă 
de muzicanți amatori de la şcoala comunală. 
Aveau un aspect ţanţoş în uniformele lor acoperite 
cu fireturi şi cântau la instrumentele lor cu toată 
ardoarea şi entuziasmul tinereţii. 

Soarele strălucea din plin, amestecându-şi 
razele de aur deasupra acestei adunări pitoreşti şi 


96 


sărbătoreşti. 

Ajunse la faţa locului, cele două tinere 
încercară să-şi deschidă drum pentru a ajunge, 
după cum le permiteau insignele pe care le purtau, 
în interiorul clădirii, unde primarul din Sea Island şi 
alţi mari demnitari veniţi să ureze bun-venit 
preşedintelui aşteptau cu răbdare. 

Patricia îl zări deodată pe soţul ei în mulţime şi 
preferă să se ducă la dânsul. 

— Pe mai târziu, îi aruncă ea prietenei, înainte 
de a se îndepărta. 

Rămasă singură, Miranda, după ce a trecut de 
agenţii de securitate, se pregătea să intre prin una 
din uşile de sticlă când, deodată, se instaură o 
linişte imensă, impresionantă prin profunzimea sa: 
nicio mişcare, niciun suspin nu tulburară clipa asta 
solemnă. Cu capul dat pe spate, cu ochii ţintă la 
cer, într-o tăcere de plumb, mulţimea asculta... 

Tânăra sesiză atunci şi dânsa zgomotul elicelor 
unui helicopter ce survolă în curând micul 
aeroport, urmat de două helicoptere ale securităţii. 

Neputându-şi desprinde privirea de la 
spectacolul acesta, Miranda se simți brusc animată 
de un sentiment arzător de patriotism impregnat 
de un sincer respect pentru omul eminent care, cu 
o simplitate mişcătoare, se deplasa în persoană 
pentru a-i face o vizită unui prieten vechi. 

O briză uşoară agita drapelul presărat cu stele 
aurii, ridicat pe un catarg din apropierea aerogării. 

Aparatele se rotiră un moment prin aer, apoi 
începură manevrele de aterizare. Semănând cu 
nişte gigantice păsări de oţel, coborâră uşor cu o 

oarecare graţie şi se aşezară pe pistă. 

Preşedintele păşi pe solul de la Sea Island şi 
merse pe covorul grena întins în onoarea sa de la 
baza scării mobile a avionului. Fu întâmpinat de 
primar şi de Donald Webster, care se duseră pe 
pistă, însoţiţi de câţiva demnitari cu care şeful 
naţiunii schimbă mai multe strângeri de mână 
călduroase. 

Muzicanţii, aliniaţi lângă covorul roşu, intonară 
imnul național. Preşedintele, ca şi înalții 
funcţionari, se imobilizară pentru a-l asculta cu 
solemnitate. 

Când orchestra termină, din mulţime se înălţă 
un strigăt prelung, scandări şi aplauze entuziaste. 

Donald Webster îl conduse pe preşedinte către 
holul de aşteptare. Odată înăuntru, îi prezentă alte 
personalităţi politice. După politeţele de rigoare, 
cei doi se întoarseră spre Miranda, care se ţinea 
puţin mai departe. 

— Daţi-mi voie să v-o prezint pe domnişoara 
Woodbarry, ai cărei părinţi au proprietatea din 
vecinătatea mea. 

Tânăra inspiră adânc şi se apropie. 

— Este o mare onoare pentru mine, domnule 
preşedinte, bolborosi ea, intimidată. 

Acesta îi făcu cu ochiul cu simpatie. 

— Sunteţi la fel de frumoasă ca şi mama 
dumneavoastră, murmură el. 

— Mama? repetă Miranda, interzisă. 

— Da, am întâlnit-o înainte de campania 
electorală, atunci când eram încă senator. Am 
venit să petrec câteva zile la prietenul meu 

Donald. Cred că tatăl, dumneavoastră era un pic 
gelos pentru că nu-mi puteam ascunde admiraţia 
pentru soţia lui, adăugă el surâzând cu maliţie. 
Sper că veţi veni să-mi faceţi o vizită în timpul 
scurtului meu sejur. Pe curând. 

Ea îl privi în timp ce se îndepărta, discutând 
când cu colonelul, când cu alţi demnitari, şi se 
surprinse gândindu-se că văduvul ăsta seducător 
nu era lipsit de farmec. Inţelegea foarte bine 
neîncrederea tatălui său în ceea ce-l privea... 

Miranda ieşi din reverie când îl zări pe Jake pitit 
într-un colţ. Protejat de penumbră, murmura în 
aparatul său de transmisie, fără a-l pierde din 
vedere pe preşedinte. 

Deodată tânăra îl văzu băgându-şi grăbit 
aparatul în buzunar şi alergând cu paşi mari spre 
escorta prezidenţială. Inima femeii tresări. Ce se 
întâmpla? Scrută cu atenţie direcţia în care-o luase 
şi înţelese motivul reacției sale bruşte. 

In ciuda oricărei prudenţe, preşedintele se 
amestecase în mulţime şi strângea acum toate 
mâinile întinse către dânsul. Surâzător, cu un aer 
fericit, se oprea uneori pentru a bate pe umeri pe 
diferiţi necunoscuţi! Prinşi pe picior greşit, agenţii 
securităţii reacționară imediat şi formară în faţa lui 
un cordon protector. 

Miranda înţelese atunci toată dificultatea 
acestei profesii. Oamenii politici, neglijând cu bună 
ştiinţă prevederile securităţii, îşi asumau deseori 
riscuri nemăsurate şi se arătau de o inconştienţă 
nemaipomenită. 

Preşedintele se îndreptă spre o somptuoasă 

limuzină neagră şi se instală pe bancheta din 
spate, cu o gardă de corp lângă el. Maşina, 
încadrată de un escadron motorizat, se îndepărtă 
pe loc. 

Mulțimea începu să se împrăştie. Miranda se 
simţi deodată singură, dintr-un motiv pe care 
refuză să-l aprofundeze. Se duse la maşina proprie 
şi demară în mare grabă: trebuia să se grăbească 
dacă voia ca masa să fie gata la timp! 

Copiii Patriciei nu-şi ascundeau bucuria de a fi 
fost invitaţi de „tante Miranda” în aşa măsură, 
încât aceasta îşi reproşă că nu i-a chemat mai 
devreme. De o săptămână era literalmente 
obsedată de Jake Stewart care, la rândul lui, nu 
încerca decât s-o evite... 

Ghemuiţi lângă colacii lor de salvare albi, în 
formă de lebădă, Kate şi Kevin se bălăceau veseli 
în piscină, înotând pe cât puteau de bine, dând 
frenetic din mâini şi din picioare, în timp ce Kerby, 
frăţiorul lor, gângurea domol în braţele Mirandei. 

Dan, tatăl lor, era un bărbat blând şi paşnic a 
cărui mare sensibilitate tempera caracterul uşor 
exuberant al soţiei sale. 

— Ce mai faci, Miranda? întrebă el deodată. 

— Foarte bine, Dan, sunt în mare formă, 
replică ea ignorând în mod deliberat privirea 
piezişă pe care i-o arunca Patricia. Ce-ar fi să 
căutăm nişte băutură? continuă ea, adresându-i-se 
prietenei. 

De-abia trecură de uşa bucătăriei, că Patricia 
trecu la atac. 

— Ai vorbit cu Jake? întrebă ea de-a dreptul. 

— Ca să-i spun ce? 

— Că-l iubeşti, ce mai întrebare, e evident! Nu 
poţi continua în felul ăsta. Am văzut felul în care-l 
urmăreai: eşti îndrăgostită la nebunie de el, 
Miranda. 

Tânăra tresări: 

— Se vede, deci, aşa de tare? 

— Ar trebui să fii orb ca să nu remarci cât de 
mult ţii la omul ăsta: ţi se citeşte cu claritate în 
ochi. Ascultă, cred c-ar trebui să ai o explicaţie cu 
Jake. Îţi poate aduce fericirea, sunt sigură. Ai 
suferit destul cu Charles, mitocanul acela sub orice 
limită! Meriţi pe deplin ca viaţa să-ţi fie luminată 
de puţină bucurie. 

Miranda se apropie de prietena ei şi-o sărută 
pe obraz. 

— Chiar că am noroc să am o prietenă aşa 
sinceră şi devotată ca tine. Nu-ţi fă griji în privinţa 
mea: situaţia nu este chiar aşa dramatică pe cât ti- 
o imaginezi. 

Când se întoarseră la piscină, copiii încă se 
distrau în apă, dar Dan nu mai era singur. 

— Vorbeşti de lup... suflă Patricia la urechea 
prietenei sale. 

Aşezat alături de Dan, Jake se ridică când le 
văzu. Emoţionat s-o vadă pe Miranda cu un 
bebeluş în braţe, nu reuşea să-şi ia ochii de la 
tânăra femeie. Cât era de frumoasă! Rolul ăsta de 
tânără mamă îi venea de minune. 

— Bună seara, Jake, îi spuse ea cu mult calm, 
dându-i-l înapoi pe Kerby tatălui său. 

— Bună seara, repetă el pe un ton nesigur. 

— Vreţi să beţi ceva? îl întrebă ea cu politeţe. 

— Nu, mulţumesc. Sunt foarte grăbit şi nu pot 
rămâne, aruncă el în grabă, întinzându-i deja mâna 
Patriciei pentru a-şi lua rămas bun. 

Ce însemna vizita asta ciudată? Cu ce rima 
felul ăsta de a o şterge când a văzut-o? 

De ce naiba am venit? se mustra Jake în minte. 
Tentaţia îi fusese mai puternică decât voinţa. Se 
dusese la Miranda fără să se gândească, ca un 
somnambul care, în somnul său hipnotic, ar fi 
urmat o cale gata trasată... Cu sigura diferenţă că 
el aproape că nu mai dormea deloc, frământat de 
dorinţa de a o revedea. Ştiind-o atât de aproape de 
dânsul nu făcea decât să-şi înteţească dorinţa 
aceea arzătoare care-l ţinea pe jăratic... 

Ce greu fusese să lucreze lângă dânsa fără a 
ceda unei anumite rezerve profesionale! Dar în 
seara asta se gândise la ea şi nu-şi putuse reprima 
dorinţa imperioasă de-a alerga să o ia în braţe şi s- 
o sărute de să-şi dea duhul... 

Acum îşi regreta impulsul. Prezenţa prietenilor 
tinerei îi dădea impresia că ar fi un intrus. Doar 
mica scânteie care lucea în ochii Mirandei îi 
încălzea inima. 

— Am venit doar pentru a vă mulţumi 
amândurora pentru ajutorul care a fost preţios, 
emise el pe un ton jenat. 

— Ne-a făcut plăcere că am putut să fim deo 
oarecare utilitate, declară Patricia vorbind şi-n 
numele prietenei sale. 

— Bună seara, spuse Jake schiţând un surâs 
slab. 

Înainte de-a se îndepărta, ridică din nou ochii 
spre Miranda. Şi încă o dată, tânăra resimţi 
intensitatea privirii lui de jăratic... 


Capitolul 8 


— Aş vrea să văd ce bikini aveţi, modelele cele 
mai îndrăzneţe, vă rog, spuse Miranda pe un ton 
hotărât vânzătoarei de la magazinul în care tocmai 
pătrunsese val-vârtej. 

Tânăra era ferm decisă să-şi pună în aplicare 
planul pe care-l concepuse la marginea piscinei. 
Pentru reuşita proiectului, această cumpărătură 
era absolut indispensabilă. 

Când văzu „deux-pieces”-ul pe care i-l arăta 
vânzătoarea, Miranda era să cadă pe spate. Asta 
nu putea fi un costum de baie! 

Ridică spre vânzătoare o privire îngrozită, dar 
aceasta o încurajă cu un semn din cap. 

— Modelul acesta este foarte la modă acum, se 
bate lumea pe el. Aproape că nu mai am deloc. 

Fără a mai discuta, Miranda se strecură în 
cabina de probă. Aruncă o privire pe etichetă: pe 
jerseul cu paiete aurii se detaşa cu litere mari şi 
roşii cuvântul „insolit”. Era exact ceea ce căuta ea. 

Tânăra îmbrăcă costumul şi se întoarse spre 
oglinda ce-i restitui imaginea unei silfide într-un 
slip minuscul şi cu un sutien cu o bandă plisată 
care-i punea avantajos în evidenţă silueta perfectă, 
cu sânii rotunzi şi ţanţoşi. 

— Aveţi vreo rochie de plajă asortată? întrebă 
ea prin perdea. 

— Sigur că da. 

Rochia din voal uşor era la fel de sugestivă ca 
şi bikini-ul şi nu-i ascundea niciuna din rotunjimi. 

— Sunteţi superbă! exclamă vânzătoarea. 

— Zău? Foarte bine, le iau pe toate, se grăbi să 
răspundă Miranda, fiindu-i frică să nu-şi schimbe 
părerea dac-ar mai fi stat pe gânduri. 

Cu cele două pachete strânse sub braţ, tânăra 
parcurse pe jos cele trei străzi care o despărţeau 
de casă. 

La sosire, agentul postat în faţa intrării începu 
să mormăie cuvinte şoptite în microfonul fixat pe 
reverul hainei, având probabil consemnul să-i 
semnaleze venirile şi plecările. Hotărât lucru, nu se 
va obişnui niciodată cu prezenţa acestui bărbat ce- 
i pândea cea mai mică mişcare. Dar nu era singura 
care trebuia să suporte supravegherea asta 
asiduă; toţi locuitorii cartierului erau spionaţi în 
acelaşi fel. 

Miranda avu deodată ideea să întoarcă situaţia 
în favoarea sa. 

— Bună ziua, domnule, îi spuse ea agentului. 
Mă întreb dacă nu ştiţi, cumva, la ce oră trebuie să 
vină Jake Stewart la masă? 

— Trebuie să fi revenit de la ora două. 

— Mulţumesc, făcu ea pe un ton maliţios. 

A doua etapă a stratagemei îi era, astfel, mult 
facilitată! Tânăra o luă cu veselie pe aleea 
centrală... 


Soarele la zenit strălucea orbitor cu razele sale, 
atunci când se apropie Miranda de piscină, cu un 

pahar de limonadă într-o mână, o carte şi ochelari 
de soare în cealaltă. Se hotărâse să se expună cu 
stoicism razelor incandescente, în ciuda riscului 
unei insolaţii puternice. 

Cu capul sus, arbora un surâs seducător. 
Totuşi, sentimentele îi erau la fel de diverse ca şi 
gândurile confuze ce i se amestecau în creier. 

Jake Stewart merita să facă atâtea eforturi 
pentru a-l atrage. Nu va ieşi el aşa uşor din viaţa 
ei, era gata să folosească orice mijloace pentru a-l 
împiedica. Poate că metodele ei nu erau originale, 
dar vor fi, cel puţin, convingătoare... Ce rău era în 
a lupta să-l cucereşti pe bărbatul vieţii tale? 

Îl iubea pe Jake cu profunzime şi pasiune. Avea 
tot ce aştepta ea de la un bărbat: era inteligent, 
conştiincios, tandru, dotat cu o tărie de caracter 
remarcabilă care echilibra cât trebuie o inimă de 
aur. 

Sentimentele pe care i le inspirase Charles nu 
erau cu nimic comparabile cu ceea ce simţea acum 
pentru Jake. Se legase de soţul ei aşa cum putea 
să facă o adolescentă, mai sensibilă la aspectul 
fizic decât la calităţile esenţiale ale unui tovarăş. 

Jake era un om plin de viaţă, minunat, care o 
emoţiona până-n străfunduri. Avea acum suficientă 
maturitate pentru a-l aprecia la justa lui valoare. 

Dar trebuia să-l facă să revină asupra acestei 
atitudini defensive pe care o avea faţă de dânsa. 
Va reuşi? 

Tânăra îşi puse paharul pe măsuţa rotundă şi 
începu să-şi dea jos noua rochie de plajă... Işi 
strânsese părul într-o coadă lungă arămie care-i 

contrasta cu maioul sclipitor. Dacă ţinuta asta 
ademenitoare nu-i va tulbura faţada de indiferenţă 
în spatele căreia se retrăsese Jake, nu-i va mai 
rămâne decât să renunţe la dânsul! 

Cu graţie aeriană, Miranda se apropie de 
piscină, îşi înmuie un picior mic şi fin în apa 
albăstruie. Riscă o privire către fereastra din faţă: 
perdeaua nu se mişca. Totuşi, agentul îi spusese că 
la ora asta trebuie să fie în camera lui! 

Miranda se lăsă să alunece în piscină. 
Răcoarea apei îi procură o senzaţie de bună stare 
minunat de plăcută în această căldură 
copleşitoare. Făcu câteva mişcări din braţe, 
întoarse din nou capul în direcţia casei vecine. In 
sfârşit, perdeaua mişca uşor, fără putinţă de- 
ndoială... 

Tânăra mai înotă vreo cinci minute bune, apoi 
se hotări să iasă din apă. Urcă încet treptele scării 
şi se duse să se aşeze lângă masă, sperând în 
secret că Jake va veni să-i ţină de urât... 

Bine adăpostit după perdea, Jake n-o scăpase 
din ochi pe Miranda. Deodată, înşfăcă perdeaua cu 
atâta violenţă încât i se albiră articulațiile 
degetelor. N 

Ea era practic goală! Impietrit, nu-şi putea 
desprinde privirea de la tânăra femeie. O văzu 
desfăcându-şi panglicuţa şi eliberându-şi pletele, 
care-i căzură pe umeri. Strălucirea superbului păr 
roşu aţâţă flacăra ce începea să ardă într-însul. 
Murea de dorinţa de a se regăsi în preajma ei, de 
a-şi scălda mâinile în cascada şaten-aurie. 

Închise pleoapele şi regăsi în amintire mirosul 

parfumului ei cu esențe florale, căldura şi 
delicateţea corpului, ecoul plăcerii absolute pe 
care i-o dăduse... Se surprinse gemând cu glas 
tare. 

— Ai zis ceva, Jake? întrebă o voce din spatele 
lui. 

— Nu, Barney, replică el cu glas răguşit. 

— Ai văzut ceva? reluă colegul lui, apropiindu- 
se de fereastră. 

Trebuia cu orice preţ să-l împiedice s-o vadă pe 
Miranda în ţinuta asta! Jake se postă în faţa lui 
Barney şi încercă să-l îndepărteze. 

— Totul e liniştit, afirmă el, nu se întâmplă 
nimic. 

Dar prietenul, iute ca fulgerul, dăduse deja 
deoparte perdeaua. 

— la uite, dar e Miranda, acolo, pe un şezlong. 
E minunată în rochia de plajă. 

Jake ridică repede capul, aruncă o privire pe 
fereastră şi scoase un suspin de uşurare. Tânăra se 
îmbrăcase şi părea mai decentă într-o rochie încă 
prea uşoară pentru gustul lui, dar, oricum, mai 
bună decât bikini-ul! 

— Ciudat, exclamă el. 

— Ce anume? întrebă Barney. 

— Mă întreb ce face afară la ora asta, în 
soarele ăsta pârjolitor. 

— Da. Într-adevăr, nu-i momentul ideal pentru 
a te expune în felul ăsta. Ar trebui să te duci să-i 
spui! 

— Nu, Barney, nu pot. 

— Dar de ce? Toată lumea ştie că se 

interesează de tine. 

— Ascultă, Barney, îmi ştii principiile în ceea ce 
priveşte căsătoria. 

Colegul ridică întrebător din sprâncene. 

— Căsătorie? Dar cine a vorbit de asta? 

— Miranda e una din cele pe care sfârşeşti prin 
a le lua în căsătorie... Or, n-aş putea niciodată să-i 
propun să împartă existenţa agitată pe care o duc. 

— Unele femei se adaptează foarte bine la 
stilul nostru de viaţă, replică Barney pe un ton sec. 

— Cuplul pe care-l formaţi voi, Eva şi cu tine, 
este o excepţie. Dar, Barney, îmi poţi tu garanta cu 
mâna pe inimă că soţiei tale nu i-ar place mai mult 
să te vadă venind acasă în fiecare seară? 

— Ne iubim nespus de mult şi suntem mai 
fericiţi căsătoriţi decât despărțiți. 

Fără să mai insiste, părăsi încăperea. 

Rămas singur, Jake nu putu rezista dorinţei de 
a mai privi o dată prin perdea. Prostuţa! O să facă 
nişte arsuri de gradul doi dacă o să continue să se 
expună razelor înşelătoare. 

Brusc, nu-şi putu reţine o înjurătură: afară se 
profila o umbră ce se apropia încet de tânăra 
femeie... 

Miranda avea impresia că se usucă, 
literalmente. Rămăsese, aşezată acolo, fără să se 
mişte, cel puţin o oră. Ideea strălucită pe care o 
avusese i se părea din ce în ce mai ridicolă. 

Tânăra se ridică şi se pregătea să intre în casă 
pentru a regăsi răcoarea binefăcătoare a aerului 
condiţionat când, deodată, un zgomot uşor din 
spatele ei o făcu să se întoarcă. Miranda păli. 

În faţa ei se găsea preşedintele Statelor Unite 
ale Americii în persoană! 

Tânăra ar fi dat orice să poată intra în pământ 
în clipa aceea. Îşi reajustă cu nervozitate centura 
rochiei. 

— Ce mai faceţi, Miranda? 

— Foarte bine, mulţumesc, domnule 
preşedinte. Vă rog să luaţi loc. 

Preşedintele se aşeză lângă dânsa, nepărând 
deloc să se formalizeze de ţinuta ei. 

— Pot să vă ofer ceva de băut? O citronadă, 
poate? 

— Cu plăcere, dacă nu vă deranjez, adăugă el 
aruncând o privire asupra cărţii pe care tânăra o 
lăsase deschisă pe masă. 

— A, nu, deloc, exclamă cu vioiciune Miranda 
în timp ce închidea cartea. De altfel, lectura asta 
începea să mă plictisească. 

— Şi eu am considerat-o greoaie, aprobă el. 

— Aţi citit-o, deci? 

— Da, şi am găsit parodia asta a funcţiei 
prezidenţiale de un foarte prost gust. Autorul dă o 
imagine falsă despre serviciul secret. 

— Sunt cu totul de acord cu dumneavoastră, 
afirmă Miranda. Am putut constata personal 
eficacitatea şi ireproşabilitatea acestui serviciu. 

— Am aflat, într-adevăr, că i-aţi ajutat pe 
agenţii noştri să-mi pregătească sosirea. 

— N-am făcut mare lucru şi, în plus, cea mai 
bună prietenă a mea, doamna Sanders, m-a ajutat 
mult. Mă scuzaţi o clipă? Mă duc să vă aduc 
limonada. 

Tânăra reveni după câteva minute cu un pahar 
pe care i-l întinse preşedintelui. Acesta bău o gură. 

— E delicioasă. Unul dintre oamenii mei, cred 
că Barney, mi-a lăudat şi gustul deosebit al 
prăjiturii dumneavoastră cu ciocolată. 

Miranda emise un râs scurt. 

— V-ar place să vă fac şi dumneavoastră una? 

— Îmi citiţi gândurile! Am venit chiar pentru a 
vă oferi ocazia. Ce-aţi zice să luaţi diseară masa în 
compania a doi bătrâni celibatari cum sunt Donald 
Webster şi cu mine? 

— Aş fi foarte bucuroasă. Mi-ar face plăcere să 
vă pot oferi desertul. 

— Atunci, e-n regulă. Dar, spuneţi-mi, Miranda, 
aţi vrea să veniţi cu vreun prieten care să aibă o 
importanţă deosebită în ochii dumneavoastră? 
continuă el făcându-i cu ochiul. 

Da, sigur că dânsa se gândea la cineva... Dar 
nu se putea gândi să-l invite, dată fiind situaţia. 
Tânăra era sigură că Jake n-ar fi acceptat niciodată 
să meargă la o masă atât de convenţională. 

— Vă mulţumesc pentru atenţia deosebită, 
domnule preşedinte, dar nu văd pe nimeni şi, deci, 
voi veni singură. 

Preşedintele simţi nuanţa melancolică din 
vocea ei, dar, în aparenţă nu crezu util să insiste. 

— Foarte bine. O să vă aşteptăm la ora şapte. 
Aveţi noutăţi de la părinţii dumneavoastră? se 
interesă el brusc. 

— Da, îmi trimit nişte cărţi poştale, foarte 
frumoase din Europa. Au aerul să se distreze pe 
cinste. 

— Tatăl dumneavoastră are noroc că poate fi 
aşa fericit. Eu mi-am pierdut soţia acum cinci ani, 
când eram senator. 

— Mi-aduc aminte că am citit un articol despre 
dânsa. Trebuie să fi fost o femeie remarcabilă. 

— Era extraordinară, aprobă el. Ar fi fost 
mândră să trăiască o vreme la Casa Albă... 

O umbră de tristeţe îi trecu pe faţă. Tăcu un 
moment, după care se ridică. 

— Vă mulţumesc pentru primire, Miranda. Nu 
credeţi c-o să vă ardeţi pielea? continuă el, făcând 
semn spre soare. 

— Aveţi dreptate, cred că-i timpul să intru în 
casă. Voi fi încântată să vă revăd diseară. 

Deodată, preşedintele îi puse o mână pe umăr. 

— Am impresia, Miranda, că vă frământă ceva. 
Aveţi, cumva, necazuri de ordin profesional? 

— Păi... hm... mormăi dânsa. 

— Un sfat bun: dacă-i o ceartă de îndrăgostiţi, 
nu-l faceţi să sufere prea mult şi împăcaţi-vă 
repede cu el. Izolarea în singurătate nu este 
recomandabilă unei tinere atât de frumoase ca 
dumneavoastră. 

Miranda îşi muşcă buza de jos. Dânsul se 
înşela, situaţia nu era aşa simplă... Dac-ar fi ţinut 
doar de ea! 

— La revedere, Miranda, şi pe diseară, lansă 
preşedintele înainte de plecare. 

Tânăra îl urmări lung timp. În ciuda prestigiului 
onorurilor cu care era înconjurat, bărbatul care se 
îndepărta era disperat de singur. 

Miranda scoase un lung suspin. După ce-şi 

strânse lucrurile, traversă iarba deasă a peluzei şi 
se îndreptă spre verandă. Cu mâna pe clanţa uşii, 
se pregătea să pătrundă în vestibul când, deodată, 
o voce pe care o recunoscu imediat, o făcu să 
tresară. 

— Se poate spune că te-ai dat bine de tot în 
spectacol! 

Miranda se răsuci pe călcâie. 

— Jake! exclamă ea. M-aţi speriat. Ce-aţi spus? 

— Am spus că dacă voiaţi să vă faceţi 
remarcată, aţi reuşit. Bravo! 

Surâsul care se desena pe buzele tinerei 
dispăru pe loc. Cu ce drept îi vorbea pe tonul ăsta? 
Jake i-o luă înainte şi deschise uşa verandei. 

— După dumneavoastră, declară el cu 
hotărâre. 

Miranda ardea de dorinţa de a-i trânti uşa-n 
nas, dar se abţinu. La urma urmei, stratagema ei 
părea să dea roade... 

Tânăra intră în hol şi se duse drept la 
bucătărie, cu Jake pe urmele ei. 

— Ei bine? lansă el. Aştept explicaţii. Ce făceaţi 
pe marginea piscinei la ora două ziua, pe o căldură 
doborâtoare, într-un bikini de vampă 
hollywoodiană? Speraţi să-l seduceţi pe 
preşedintele Statelor Unite? 

Tânăra ridică cu neglijenţă din umeri şi se- 
ndreptă spre salon. 

— Nu-nţeleg nimic din ce-mi spuneţi, făcu ea, 
întorcându-i spatele. 

Calmul ei aparent nu făcu decât să crească 
mânia lui Jake. O urmă şi, cu o apăsare pe umăr, o 

făcu să se întoarcă cu faţa la el. 

— Cum  de-aţi îndrăznit să-l primiţi pe 
preşedinte  împopoţonată în felul ăsta? V-aţi 
pierdut minţile? Nu. După cum vă cunosc, aţi făcut- 
o intenţionat. În ce scop, Miranda? 

Tânăra cobori pleoapele. 

— Ştiam că mă spionaţi pe fereastră, Jake, 
mărturisi ea deodată. Voiam să vă întoarceţi la 
mine, să mă doriţi ca-n noaptea aceea... 

Vocea i se frânse. Prin minte îi defilau amintiri 
de care încerca să scape, într-atât îi trezeau în 
străfundul sufletului o pasiune vibrândă. Valul ăsta 
de emoţii îi făcea imposibilă orice gândire la rece... 
O scutura un freamăt de dorinţă de cum îşi aducea 
aminte de contactul mâinilor sale pe corpul ei... 

— Deci pe mine voiaţi să mă atrageţi în plasă, 
frumoasă naiadă? se minună Jake pe un ton 
îmblânzit. 

Miranda nu răspunse. Cu inima bătând, aştepta 
ca el să se calmeze şi să schiţeze un prim gest la 
adresa ei. Le rămâneau atât de puţine clipe de 
fericire pentru a le trăi împreună... 

Privirile li se întâlniră şi rămaseră ancorate una 
de cealaltă. Când Jake îşi desfăcu, în cele din urmă, 
braţele, ea se repezi să se adăpostească între ele. 

— Miranda, murmură el tandru mângâindu-i 
părul. 

Îşi lăsă să-i alunece degetele de-a lungul 
gâtului şi al spatelui, producându-i în zona şalelor o 
veritabilă descărcare electrică... 

— Mă simt atât de atras de dumneavoastră 
încât sunt aproape înspăimântat, şopti el 

strângând-o. Trebuie să luptăm, Miranda, să nu ne 
lăsăm furaţi de pasiunea asta. Spuneţi-mi că mă 
înţelegeţi. 

— Nu, răspunse ea ferm, susţinându-i privirea. 
Nu aveţi motive serioase să mă alungaţi cu 
deliberare din viaţa dumneavoastră. De ce vă este 
frică? De căsătorie? Nicio lege nu-i interzice unui 
agent secret să se căsătorească! De altfel, 
majoritatea colegilor tăi au o soţie şi copii. 

— Da, dar au cu toţii probleme familiale şi-şi 
fac soțiile nefericite. 

— Da, Jake... 

— Inutil să insişti, Miranda, nimeni nu mă va 
face să-mi schimb opiniile în privinţa asta. 

Ea îl simţea din nou bănuitor, distant, depărtat 
de dânsa... 

— Foarte bine, îi spuse cu voce surdă, am să 
mă mulţumesc cu ceea ce ai să-mi dai. 

El o privi, cu fruntea încreţită, ca şi cum 
situaţia l-ar fi depăşit, deodată. 

— Ce vrei să spui, Miranda? 

— Chiar dacă n-ar fi decât pentru o noapte, 
mai acordă-mi un timp în care să te iubesc, să ţi-o 
dovedesc. După aceea ai să fii liber să pleci. 

Jake  înşfăcă umerii femeii cu amândouă 
mâinile, cu degetele aproape rănind-o. 

— Îţi dai seama ce-mi propui? 

— Absolut, pretinse dânsa, chiar dacă nu era 
sigură că mărturisirea asta îi reflecta pe de-a- 
ntregul gândurile. 

Ar fi fost ea într-adevăr mulţumită doar cu o 
aventură pasională fără urmări? In ce măsură nu 

încerca ea să câştige timp, în speranţa nebună de 
a-l face să-şi schimbe părerea, să-l convingă de 
tăria dragostei lor? 

— Am ştiut întotdeauna că eşti o femeie 
extraordinară, Miranda, se extazie el, cu ochii 
strălucind de admiraţie. 

— Nu sunt nici mai mult, nici mai puţin ca 
oricare alta. 

— Pentru mine eşti unică. 

Fremătând de bucurie, ea îi cuprinse gâtul cu 
braţele fine; el o ridică de la pământ ca s-o 
contemple. Privirile li se întâlniră. Tânăra avu 
impresia că pluteşte în negrul de velur al ochilor 
lui... 

Aplecându-se încet, el o sărută febril, ca şi cum 
s-ar fi luptat împotriva unei forţe imposibil de 
stăpânit. Dar, foarte repede, îl părăsi orice urmă de 
rațiune şi dorinţa îşi impuse legea. Subjugat de 
pasiunea ardentă care-l mistuia, Jake nu mai 
încercă să lupte. 

Buzele Mirandei înfloriră sub focul sărutului său 
şi dânsa se înfioră atunci când Jake o strânse la 
pieptul lui puternic. Degetele se înfundară cu 
fervoare în părul negru şi des. 

— Te vreau, Miranda, lasă-mă să te iubesc... 

— Da, Jake, suflă ea. 

Gurile li se uniră avide. Cu degetele experte, 
Jake desfăcu, ca printr-o vrajă, șireturile de la 
bikini. Ea sfârşi singură dezbrăcatul şi apăru în 
toată splendoarea goliciunii sale, în timp ce 
ultimele raze ale soarelui ce apunea îi luminară 
silueta... 

— Eşti atât de frumoasă, murmură el. 

Brusc, o ridică în braţe şi o duse fără grabă, cu 
paşi supli şi măsuraţi, cu ochii pierduţi în ai ei, spre 
birou. O întinse cu delicateţe pe pernele 
multicolore şi moi ale sofalei. 

Privirea fierbinte se plimba pe corpul expus al 
tinerei... Se debarasă rapid de propriile-i veşminte 
şi se întinse peste dânsa, strivind-o sub greutate, 
mângâindu-i cu pieptul sânii umflaţi de dorinţă. 
Degetele Mirandei, ca dotate cu o voinţă proprie, 
desenară pe spinarea muşchiuloasă a lui Jake 
arabescuri de foc. El înălţă capul. Pupilele de jad 
străluceau ca roua la primele raze de soare şi el 
citi în ele toată dragostea pe care i-o nutrea. 

— Miranda, draga mea, asta-i ceea ce vrei? 
mai ezită el. 

În loc de răspuns, ea îşi lipi şoldurile înguste de 
ale lui, antrenându-l într-o ondulare voluptoasă. 
Mâinile lui Jake îi mângâiară pielea atât de fină, 
atât de minunat de catifelată... Scoase un geamăt 
surd la regăsirea mirosului său parfumat ca un 
trandafir îmbobocit. 

El depuse o ploaie de sărutări mărunte pe 
gâtul ei, cobori de-a lungul pântecului, al 
coapselor. Miranda se arcui uşor. Sub ardoarea lui 
Jake, dorinţa ei luă foc şi-i scăpă un geamăt uşor 
de plăcere. Fiecare părticică a corpului îi revenea 
la viaţă pe măsură ce Jake îşi plimba pe acolo 
degetele experte şi-şi aplica buzele lacome. 

Curând de tot, ea îl imploră să pună capăt 
delicioasei torturi pe care i-o impunea. 

— Jake, acum! suflă ea agăţându-se de dânsul. 

Corpurile li se uniră şi găsiră fără întârziere 
acelaşi ritm imperios care-i călăuzi spre o grădină 
de delicii în care prezentul se amestecă cu 
eternitatea... 

Plăcerea le creştea într-un crescendo irezistibil. 

Miranda şopti numele lui Jake închizând ochii, 
lăsându-se dusă cu totul de acest vârtej de 
fericire... 

Cu mult mai târziu, când deschise ochii, în cele 
din urmă, Jake se rostogolise alături de dânsa şi-i 
mângâia uşor pletele. 

— Ţi-e frig? 

— Puțin, răspunse dânsa, fără a preciza că 
frigul ăsta era mai mult intern decât fizic. 

Frica de a-l pierde îi îngheţa deja sângele. O 
invada o durere ascuţită gândindu-se la vidul pe 
care-l va lăsa dispariţia lui Jake din viaţa ei... 

El o acoperi tandru cu cămaşa şi adormiră unul 
în braţele celuilalt, obraz lângă obraz, domoliţi de 
violenţa contopirii lor. 

Se treziră când se însera. Jake se ridică, se 
îmbrăcă şi, după aceea, se întoarse la dânsa. Se 
aplecă deasupra sofalei în care se scufundase 
dânsa cu lenevie şi-i depuse un sărut uşor pe 
frunte. 

— Am putea merge să luăm masa la 
„Plantaţie”, ce zici? Du-te să te pregăteşti, am să 
merg şi eu să-mi schimb hainele, între timp. 

— Din păcate, asta nu-i posibil. Ţi-a luat-o 
cineva înainte şi m-a invitat înaintea ta. 

— Cine? întrebă dânsul. 

Miranda surprinse în ochii lui o licărire de 

gelozie care o făcu să surâdă. 

— Preşedintele. Mi-a propus să-mi petrec seara 
cu Donald Webster. Ba încă trebuie să le fac şi o 
prăjitură cu ciocolată. 

Jake se aşeză alături de dânsa pe un colţ de 
canapea. 

— Ţi-ai dat atâta silinţă să mă seduci şi mă 
abandonezi în faptul serii! 

— Nu puteam să refuz invitaţia preşedintelui! 
De altfel, cum aş fi putut prevedea c-ai să vii să mă 
vezi? 

— Nu, evident... Bine, atâta rău, ne vedem 
mâine, suspină el. 

— Jake... 

— Da? făcu el ridicând întrebător din 
sprâncene. 

— Când pleci tu, cu exactitate? întrebă ea cu o 
notă de nelinişte în voce. 

— Poimâine, odată cu preşedintele. Am să iau 
avionul pentru Detroit. 

Miranda îşi înghiţi saliva. 

— A, da. Te întâlneşti cu tatăl tău vitreg pentru 
a-ţi petrece vacanţa cu dânsul, mi-ai spus asta. 

Îi venea să strige, să-l roage să mai rămână 
câteva zile, dar se stăpâni. Scena asta n-ar fi adus 
nimic bun. La urma urmei, trebuia să se ţină de 
regulile jocului pe care chiar ea le fixase. 

— Vrei să mergem la restaurant mâine seară? 

Cu pleoapele lăsate pe jumătate, ca să nu-i 
vadă el lacrimile din ochi, schiţă un surâs anemic. 

— De acord... 


118 


Capitolul 9 


Soneria telefonului răsună violent în visele 
Mirandei. Cine oare putea s-o sune în toiul nopţii? 
Pe jumătate adormită, tânăra se ridică încet şi 
ridică receptorul. 

— Alo? răspunse cu vocea iritată. 

— Bună ziua, draga mea. 

Miranda îşi sprijini receptorul de umăr şi se 
înfundă în aşternut. 

— Dar, Jake, mă trezeşti când încă nu s-a 
crăpat de ziuă! protestă ea. 

— E aproape ora opt şi-i un soare scânteietor. 
Trage draperiile şi ai să vezi. 

Miranda aruncă o privire spre fereastră. O rază 
de lumină se strecura, într-adevăr, printre 
persiene. 

— Miranda, voiam să te previn că n-am să te 
văd până diseară. Preşedintele a hotărât să plece 
astăzi şi trebuie să-l însoțesc de la Sea Island până 
la aeroportul din Jacksonville. Luăm helicopterul la 
ora cinci. Fac doar un dus-întors şi vin să ne 
întâlnim pe la şase, bine? 

Tânăra nu-şi putu reţine un zâmbet de 
satisfacţie. Era prima dată când Jake se ostenea s- 
o anunţe de programul lui! 

— Foarte bine. 

Auzi un zgomot în aparat, apoi Jake reluă cu 
vocea lui caldă: 

— Ai petrecut o seară agreabilă la colonel? 

— Minunată. Preşedintele este un om fascinant 
şi Donald Webster are mult umor. 

Făcu o pauză. În tot timpul cinei nu se gândise 
decât la Jake, cu gâtul încleştat de o nelinişte 
indescriptibilă. Avusese, după aceea, un somn 
agitat, întrerupt de coşmaruri, şi se simţea acum 
deprimată, cu mintea obosită, cu capul gol... Jake 
urma să-i dispară pentru totdeauna din viaţă şi 
realitatea asta dură o chinuia la culme. Măcar dac- 
ar fi avut tăria să se despartă pe loc. La ce bun să 
intre şi mai mult în aventura asta care nu-i 
promitea decât lucruri cenuşii? 

— Pe diseară, Jake, se auzi ea murmurând ca- 
ntr-un vis. 

— Să nu te-ngrijorezi dac-am să întârzii un pic. 
Cu confuzia care domneşte uneori în aeroporturi, 
nu ştii niciodată. 

— Foarte bine. 

— La revedere, draga mea, suflă el cu o voce 
mângâietoare, catifelată. 

Închise. Miranda rămase câteva clipe cu 
receptorul în mână, cu privirea goală, pierdută în 
gânduri. Spre ce impas se îndrepta ea? 


Prin bucătărie se  răspândea un miros 
ademenitor de sote de vițel în timp ce Miranda se 
agita cu pregătirea cinei. Jake îi propusese s-o 
invite la restaurant, dar, pentru ultima seară cu 
dânsul, ea prefera intimitatea liniştită a casei 
oricărui cadru, oricât de romantic. Tânăra mai puse 
cartofii şi morcovul în oală, după care puse 
capacul. 

Îşi îndepărtă o şuviţă de păr de pe frunte, îi era 
cald în bluza asta cu mâneci lungi care lăsa să i se 

ghicească curbele sânilor şi a cărei culoare verde 
închis îi mângâia ochii de jad. 

Tânăra fusese posomorâtă toată ziua. Nici 
măcar o scrisoare de la părinţii ei, prin care-i 
relatau cu voioşie periplul, nu-i putuse înveseli 
gândurile. 

În ce capcană se lăsase prinsă? Dar nu se 
pusese de una singură în situaţia asta 
dezastruoasă? Jake o avertizase, totuşi, că risca să 
sufere din plin prin prelungirea legăturii lor. Nu 
voise să-l asculte, refuzând să creadă în 
imposibilitatea dragostei lor. Acum se dădea 
bătută. Trebuia să admită că încercările de a-l 
reţine eşuaseră în mod lamentabil. 

Miranda îşi scoase şorţul în carouri, ieşi din 
bucătărie şi se duse în vestibul. După ce puse în 
funcţiune instalaţia de aer condiţionat, se duse în 
birou şi aprinse televizorul. 

Mai întâi neclare, imaginile prinseră repede 
consistenţă şi distinse net figura familiară a 
comentatorului ei preferat. Tânăra se aşeză 
automat pe fotoliul din piele. 

Deodată tresări şi-şi concentră toată atenţia 
asupra anunţului. 

— Tocmai am primit un comunicat de la 
trimisul nostru special la Jacksonville, prin care ne 
informează că un număr impresionant de 
manifestanți au invadat pista aeroportului şi s-au 
strâns în jurul escortei prezidenţiale, împiedicându- 
| să se îmbarce în avionul care trebuia să-l ducă la 
Washington. Serviciul de ordine încă n-ar fi reuşit 
să tempereze grupul de nemulţumiţi, gata la orice; 

situaţia ar putea să se învenineze şi să devină 
dramatică. 

Miranda îşi crispă mâinile pe braţele fotoliului. 
Inima-i bătea de să-i iasă din piept. Puse stăpânire 
pe dânsa o teamă surdă. 

— Tocmai am aflat că s-ar fi tras un foc de 
armă, continuă corespondentul. A fost preşedintele 
atins? Mulțimea acoperă camerele reporterilor 
noştri trimişi de urgenţă la faţa locului... cel puţin 
trei sute de persoane cu pancarte prin care cer 
reducerea cheltuielilor consacrate înarmării, ca şi 
închiderea centralei nucleare din împrejurimile 
aeroportului... 

Miranda se ridică dintr-un salt şi închise 
televizorul. Nu mai voia să audă nimic, nici să 
vadă, nici să ştie. Părăsi încăperea ca un automat, 
de-abia ţinându-se pe picioarele înmuiate. 

Dumnezeule, preşedintele... Jake... Poate că 
acum erau morţi! Nu, nu era posibil, probabil că n- 
a înţeles bine. Tânăra se repezi din nou în birou şi 
deschise televizorul. Imaginile neapărând pe cât de 
repede ar fi dorit, ea dădu un pumn mic dar nervos 
în aparat, ca pentru a-i da un nou impuls. 

— ... Confirmăm că preşedintele este teafăr, 
dar n-am reuşit încă să identificăm persoana care 
ar fi fost grav rănită în urma unei veritabile 
încăierări... preşedintele şi escorta lui se află acum 
la bordul avionului, care n-ar trebui să mai întârzie 
cu decolarea. Într-un viitor comunicat special vom 
face rezumatul acestor ştiri. 

Miranda era împietrită. Cu ochii fixaţi pe micul 
ecran, privi secvențele unui spot publicitar defilând 

ca într-un cer nebulos, memoria neînregistrându-i 
aproape nimic. 

li trebuiră mai multe minute până a ieşi din 
apatie şi a-şi da seama că soneria de la intrare 
răsuna cu insistenţă. 

Miranda se extrase încet din fotoliu şi cobori. 
Dacă era Donald Webster care venea să-i anunţe... 

Tânăra respiră adânc şi deschise. Cât pe ce să 
cadă din picioare. In prag era Jake, în carne şi 
oase, minunat de viu. Miranda i se aruncă în braţe. 

— Jake, strigă ea, ce fericită sunt că eşti aici! 
Mi-a fost aşa frică. Am auzit la televizor... A fost 
groaznic... 

Neputând să se exprime coerent, ea îi mângâie 
febril obrajii, bărbia, gura... 

— Eşti sigur că eşti teafăr? reluă ea apucându-l 
de mână şi trăgându-l în casă. 

De cum fură în vestibul, i se cuibări din nou în 
braţe şi izbucni în lacrimi. 

Jake o consolă cu blândeţe, murmurându-i 
cuvinte de alinare care o reconfortară. Ea îşi 
cufundă faţa în gâtul lui şi se lăsă legănată de 
inflexiunile bine timbrate şi calde ale vocii lui... 

Cu privirea plină de tristeţe, Jake se simţi 
deodată ciudat de slab. Reacţia Mirandei după 
incidentul care se produsese la aeroport îi 
deschisese brusc ochii. Legătura lui cu dânsa era 
fără ieşire, acum avea certitudinea. Niciodată n-o 
să fie dânsa destul de tare ca să suporte tensiunea 
morală la care va fi supusă fără scăpare de 
meseria lui presărată de capcane. 

La această dilemă se impunea o singură 

soluţie: să plece fără să se mai întoarcă, să-şi 
continue drumul de unul singur... 

— Corespondentul de televiziune a spus c-a 
fost un foc de armă şi o persoană grav rănită, reluă 
Miranda cu voce spartă. 

— Presa are tendinţe, uneori, de a exagera 
faptele. N-am auzit nici cea mai mică detonație. A 
fost, pur şi simplu, o busculadă: oamenii s-au 
enervat puţin şi şi-au dat pumni fără milă, dar au 
putut fi despărțiți repede. 

— Mulţumesc cerului că nu i s-a întâmplat 
nimic preşedintelui, suspină ea. E un om 
extraordinar, atât de captivant. Am avut noroc să 
mă fi putut apropia aşa de mult de dânsul... Dar 
cât am tremurat şi pentru tine! 

Jake îi luă faţa în mâini, îi redesenă conturul 
buzelor cu degetele. 

— Ai fost foarte neliniştită, nu-i aşa? Ştiu cât de 
impresionante pot fi imagini de felul ăsta. Oare 
cum aş fi reacţionat eu dacă aş fi aflat că eşti, 
undeva, în pericol? adăugă el cu o voce 
îndepărtată. 

Miranda înălţă capul, el se aplecă deasupra ei 
şi-i strivi buzele strângând-o convulsiv la piept. Işi 
lăsă degetele să-i alunece de-a lungul spatelui 
cambrat, într-o mângâiere fără sfârşit. 

Punea în sărut atâta energie şi disperare 
reunite, încât tânăra tresări. Depărtându-se o clipă 
de el, îşi cufundă o privire scrutătoare în ochii lui. 

Sângele îi bătu mai puternic în vine. Trebui să- 
şi înghită saliva ca să scape de menghina care o 
sufoca. Din figura închisă, inexpresivă a lui Jake 

emana o vibraţie aparte, ca un mesaj secret ce o 
avertiza de plecarea lui iminentă. 

— Pleci în seara asta? se informă ea încet, cu 
buza de jos tremurând uşor. 

Vocea lui Jake îi sună în urechi ca un dangăt de 
înmormântare. 

— Da, mărturisi el. 

Ea nu mai putu scoate un sunet. Se eliberă 
maşinal din strânsoarea lui Jake şi rămase ca 
paralizată, cu ochii goi fixaţi pe un punct din faţa 
ei, neresimţind nimic altceva decât o anchilozare 
ciudată a membrelor. Ceea ce presimţise pe tot 
parcursul zilei devenise realitate: avusese 
profunda certitudine că va pleca înainte de 
sfârşitul serii. 

Gânduri confuze şi dureroase începeau să-i 
ciocnească creierul, dar avu destulă putere să-l 
întrebe: 

— Ai, cel puţin, timpul să iei masa? 

Jake aruncă o privire pe ceas. Pentru că încă 
nu-şi luase biletul de avion pentru Detroit, avea 
intenţia să şofeze până la Jacksonville şi să-şi ia o 
cameră la un hotel din apropierea aeroportului. 

— Mai am la dispoziţie o oră, murmură el. 

O oră! Şaizeci de minute pentru a-i dispare din 
viaţă pentru totdeauna. Miranda putu cu greu să-şi 
mascheze durerea. Deodată, pierdu chiar şi 
noţiunea timpului... 

— Masa este gata... Vrei un aperitiv? reuşi 
dânsa să articuleze. 

— Nu, merg pe drum, prefer să rămân treaz. 

Ochii li se întâlniră o clipă. 

— Crezi că ţi-ar fi mai uşor dacă aş pleca 
imediat? 

Miranda luă o figură atât de patetică, încât Jake 
plecă ochii. Era pentru prima dată când o făcea pe 
o femeie să sufere atât de mult. Şi că-i era şi lui 
atât de rău... 

Chiar în aceste clipe, îşi dădu seama cu 
claritate de amploarea dragostei sale pentru 
Miranda. 

Cu inima strânsă, de-abia mai putea respira. Să 
părăseşti o femeia aşa grozavă, i se părea complet 
absurd. Resimţi deodată în mod neplăcut dispariţia 
unei fericiri în acelaşi timp simple şi absolute. 

Miranda îi întrerupse şirul gândurilor. 

— Ai să pleci după masă, mi se pare mai logic 
aşa. 
Se duse în bucătărie să verifice starea soteului 
de vițel. Jake o urmă, nescăpând-o din ochi, 
luptându-se cu dorinţa de a o lua în braţe, de a-i 
mărturisi dragostea pentru dânsa, de a-i spune că 
toate astea nu erau decât un vis urât, că el voia să 
rămână lângă dânsa şi să n-o părăsească 
niciodată... 

Miranda deschise un bufet, scoase două farfurii 
din porțelan şi se îndreptă spre sufragerie. 

— Miranda, nu rămân, plec chiar în clipa asta. 

Mâinile Mirandei tremurară atât de tare încât 
farfuriile îi scăpară şi se sparseră pe parchet în mii 
de cioburi. Tânăra îşi reţinu respiraţia, simțind 
deodată o durere ca un junghi în piept, ca şi cum o 
lamă de oţel ar fi străpuns-o dintr-o parte în alta. 
Ridică spre el un chip care nu mai era decât o 

mască încremenită. 

— Mă deteşti, nu-i aşa? reluă Jake, incapabil să 
schiţeze cel mai mic gest. 

— Să te detest? Nu. Dar mă dezamăgeşti 
amarnic. Trebuia să fiu tâmpită şi inconştientă ca 
să încerc să te fac să înţelegi că am putea să trăim 
fericiţi împreună, că eram destul de puternică 
pentru a-ţi împărtăşi clipele bune şi cele rele, să-ţi 
ofer un sprijin atunci când ai fi avut nevoie de 
mine... Nu este un surd mai mare decât cel ce nu 
vrea să audă! 

Într-un elan de tandreţe, Jake înaintă spre 
dânsa şi voi s-o îmbrăţişeze, dar dânsa îl respinse. 

— Nu, strigă ea cu violenţă. 

— Miranda, eu... 

— Du-te, Jake; te rog lasă-mă. 

Jake o învălui într-o privire plină de tristeţe. 
Ochii păreau să-i caute puţină înţelegere, dar ştia 
în  străfundul sufletului că nu merita nicio 
indulgență. 

— La revedere, Miranda, făcu el simplu, cu 
răsuflarea scurtă. 

Tânăra nu-i răspunse şi-i întoarse spatele. 

Jake ieşi brusc pe uşă şi o închise după dânsul. 
Se sprijini o clipă de uşorul uşii şi respiră adânc. 
Apoi traversă aleea, se îndreptă spre pavilionul din 
colţ şi urcă scările exterioare câte patru odată. 

Intră în vestibul, înşfăcă cele două valize 
rămase într-un colţ, pe parchet, şi se repezi afară 
ca fugărit de trăsnet. 

Ajunse la maşină şi demară, cu minţile în 
derută, refuzând să-şi imagineze spre ce orizonturi 

noi urma să-l conducă destinul. 
Capitolul 10 


În camera sa, Miranda îşi contempla imaginea 
pe care i-o înapoia oglinda. Spală-ţi părul, 
machiază-te puţin, se dojeni ea în minte. Se 
apropie mai mult de reflectarea ei. In realitate, 
niciun machiaj în toată regula n-ar fi reuşit să-i 
mascheze cearcănele şi ridurile care i se săpaseră 
la colţurile gurii. 

Opt zile deja de când plecase Jake. Tânăra 
petrecuse de atunci multe nopţi agitate, pradă 
unei nervozităţi incontrolabile care o trezeau din 
somn. De cum se trezea, gândul la Jake i se 
insinua, ca şi cum el făcea parte integrantă din 
fiinţa sa, din viaţa sa. In momentele acelea 
resimțea cel mai mult totala ei singurătate... 

Telefonul de pe noptieră sună. Miranda nu-şi 
putu reprima o grimasă. Ştia foarte bine cine o 
cheamă. Tânăra se aşeză pe marginea patului şi 
ridică receptorul. 

— Cum te simţi, dragă? 

— Bună ziua, Patty, răspunse dânsa, ştiind, 
totuşi, foarte bine cât de mult detesta prietena ei 
diminutivul acesta. 

Telefoanele cotidiene ale Patriciei, chiar dacă 
erau pline de bune intenţii, o agasau puţin. 
Miranda ar fi vrut ca tânăra s-o lase în pace, 
singură cu gândurile ei, măcar pentru o zi sau 
două. 

— Ei, te simţi bine? reluă Patricia. 

— Foarte bine, mulţumesc, replică ea cu un 
oftat. 

— Ştiu că te plictiseşti! 

Miranda percepu o nuanţă de nerăbdare în 
voce. Pentru nimic în lume n-ar fi vrut să-şi 
necăjească cea mai bună prietenă. Se îmblânzi 
instantaneu. 

— Scuză-mi proasta dispoziţie, Patricia. Eşti 
aşa drăguță că te interesezi de mine aşa des; ţin 
foarte mult la prietenia ta, ştii. 

Fu rândul Patriciei să ofteze. 

— Măcar dacă ai avea unul din vestitele tale 
accese de mânie, Miranda, asta te-ar ajuta, poate, 
să scapi de angoasă. Nu ştiu ce n-aş da să te văd 
din nou tu însăţi, plină de viaţă, fericită, veselă ca 
un cintezoi. 

Miranda nu se putu împiedica să nu râdă. 

— Auzindu-te, m-aş fi transformat într-o 
veritabilă persoană tristă şi plictisitoare! 

— Eşti o fată grozavă, Miranda. Nu lăsa 
povestea asta nefericită cu Jake Stewart să te dea 
peste cap. 

— Nu vrei să iei masa la mine, cu copiii? 
întrebă tânăra, eludând orice conversaţie care i-ar 
aduce din nou în minte amintirea lui Jake. 

— Mulţumesc, dar nu pot. Dan trebuie să 
participe la un congres medical timp de trei zile. 
Ne duce cu el, pe copii şi pe mine. Plecăm peste o 
oră. 

Miranda îşi dădu deodată seama că prezenţa 
prietenei ei, chiar şi numai la capătul firului, îi va 
lipsi. 

— Profită din plin de micile astea vacante în 
familie. Nu-ţi fă griji pentru mine, am o invitaţie 
pentru seara asta. 

— O invitaţie? repetă Patricia, a cărei 
curiozitate era zgândărită la maximum. 

— Donald Webster mi-a propus să iau cina cu 
el. 

— O să-ţi facă bine să mai ieşi un pic şi să 
schimbi aerul. Distrează-te bine, am să te sun când 
mă întorc. 

O luminiţă vie îi jucă puţin în priviri. Nu era 
singură, cel puţin, şi era înconjurată de oameni pe 
care putea conta în momentele grele. Gândul ăsta 
îi încălzi inima. 

Donald Webster îi telefonase cu câteva minute 
înaintea Patriciei şi-i propusese să facă o rezervare 
de o masă de două persoane la „Flamenco”, chiar 
pentru seara aceea. Miranda refuzase mai întâi, 
pretextând nu ştiu ce scuză vagă, dar el nu voise 
să înţeleagă nimic şi insistase. 

— Trăieşti retrasă în ultimul timp. Ce se 
întâmplă? Părinților tăi nu le-ar place să te vadă 
aşa, atât de închisă în tine. Nu vrei să-mi spui 
despre ce este vorba? 

Erau ani de zile de când colonelul se 
împrietenise cu părinţii ei. O văzuse crescând, ca 
să spunem aşa. Miranda avea o afecţiune sinceră 
pentru omul acesta rămas văduv şi fără copii. 

— Nu vă supăraţi, dar încă nu mă simt în stare 
să-mi deschid inima şi să vorbesc despre 
problemele mele. 

— Foarte bine, Miranda, nu insist. Dar ţin să 

mă însoţeşti în seara asta la restaurant. Vreau să- 
mi dau seama cu ochii mei că te simţi bine, că nu 
eşti bolnavă. Dacă nu, adăugă el pe un ton ferm şi 
hotărât, am să mă văd obligat să-ţi anunţ părinţii. 
Chiar trebuie să le scriu o scrisoare. 

Miranda ştia că-i în stare să-şi pună 
ameninţarea în aplicare. 

— Dar, domnule colonel, ăsta-i şantaj! strigă 
ea. 

— Deci, da sau nu? 

— Dar nu-mi lăsaţi nicio posibilitate de a alege, 
mi se pare. Foarte bine, capitulez. La ce oră vreţi 
să fiu gata? 

— Trec să te iau la şapte punct. 

— La ordinele dumneavoastră, domnule 
colonel, replică ea râzând. 

Deşi era în rezervă de mai mulţi ani, Donald 
Webster îşi păstrase obiceiurile riguros militare. 
Punctualitatea, pentru el, nu era o vorbă în vânt. 
Miranda putea fi sigură că nu va fi în întârziere 
atunci când va suna la uşă. Deodată se simţea 
mult mai veselă. Patricia avea dreptate, trebuia să 
se distreze puţin. 

Toată ziua tânăra nu se ocupă decât de dânsa, 
încercând să se aranjeze. Se duse în baie şi se privi 
în oglindă. Slăbise, după cum mărturiseau obrajii 
uşor traşi sub pomeţii proeminenţi. Nostalgia îi 
tulbura transparenţa luminoasă a imenşilor ochi 
verzi... 

Miranda se strecură sub duşul călduţ. După ce- 
şi muie părul, se dădu cu mult şampon plăcut şi 
parfumat. Se înveli apoi într-un capot pastel care-i 

plăcea în mod deosebit. Luând un prosop destul de 
mare, şi-l puse în jurul capului pentru a-şi face un 
turban. 

Apropiindu-se apoi de oglindă, deschise un tub 
şi începu să-şi confecţioneze o mască. După ce 
întinse crema mirositoare într-un strat des şi 
uniform pe toată faţa şi pe gât, tânăra se duse în 
cameră şi se întinse pe pat să se odihnească 
puţin... 

În rochia ei neagră din crep de mătase care-i 
sublinia talia de viespe, Miranda se sucea şi se 
răsucea în faţa oglinzii. Fusese foarte grijulie cu 
machiajul pentru a da mai multă strălucire feţei 
aureolate de părul lung ce-i cădea în bucle 
mătăsoase pe umeri. Rujul de buze uşor portocaliu 
şi roşeaţa pe care şi-o aplicase pe obraji îi puneau 
în valoare tenul bronzat de razele soarelui; îşi 
dăduse pe pleoape cu un fard plăcut, roz şi sidefiu, 
care, totuşi, de-abia îi estompa luminita de 
melancolie ce-i dansa în ochi... 

Cu o asemenea privire melancolică, aproape că 
ar fi putut candida pentru rolul lui Camille din 
Dama cu camelii! Cu un gest sec, Miranda depuse 
pe masa de toaletă peria pe care o ţinea în mână. 
La naiba cu Jake Stewart! N-avea de gând să-şi 
irosească viaţa din cauza lui. 

Hai, Miranda! Revino-ţi! Cine se mai lasă 
doborât, în zilele noastre, de o dragoste nefericită? 
Tânăra se decise imediat că cel mai bun remediu 
pentru problemele ei de inimă era să se refugieze 
cu tot sufletul în muncă. 

De cum se vor întoarce părinţii ei, se va duce 

la rectorul universităţii din Georgia ca să vadă dacă 
nu poate ţine cursuri în timpul sesiunii de vară ce 
urma să înceapă în luna iulie. Atâta rău pentru 
vacanţa la malul mării la care visase tot anul! Se 
va înhăma la muncă până la epuizare pentru a-l 
uita pe cel ce-i mai bântuia încă gândurile. 

Tânăra îşi acoperi umerii satinaţi cu o eşarfă 
neagră din dantelă cu paiete, îşi luă poşetuţa de pe 
un scaun şi cobori. 

De-abia ajunsese în vestibul, când răsună 
soneria. Miranda se uită la ceas: ora şapte fix! 
Deschise uşa cu un zâmbet pe buze. 

— Sunt încântat că ai acceptat, în cele din 
urmă, să-mi ţii companie. Eşti minunată, Miranda, 
exclamă Donald Webster. 

Braţ la braţ, ca doi vechi complici, porniră la 
drum spre restaurantul situat nu departe, la vreo 
treizeci de metri. Tânăra se simţea în siguranţă în 
prezenţa colonelului şi avea impresia că regăsea 
senzaţia de linişte pe care o resimțea alături de 
tatăl ei. 

Zări terenul de tenis unde venise atât de des 
să joace cu Jake... Inima i se strânse. 

De la plecarea preşedintelui, insula se bucura 
din nou de o veritabilă armonie. Străzile erau 
goale. Puteau să se plimbe în voia cea bună, fără 
riscul de a fi orbiţi de farurile vreunei maşini. Aleea 
era mărginită de o mulţime de flori şi arbuşti care 
exhalau parfumuri de o atare suavitate, încât 
Miranda trase adânc în piept aerul parfumat. 
Lăcustele verzi de iarbă nu conteneau să-şi pună în 
vibraţie antenele muzicale, trădându-şi astfel 

prezenţa în imediata apropiere. 

— Ştiţi, domnule colonel, că în seara asta mi- 
aţi cam forţat mâna? aruncă Miranda pe un ton pe 
jumătate dojenitor, pe jumătate glumeţ. 

— E pentru binele tău, fata mea. Am avut 
impresia că, în ultima vreme, chiar aveai gânduri 
negre. Trebuie neapărat să fac ceva pentru a te 
scoate din starea asta. Mi-era frică doar să nu te 
deranjez. 

— A, nu, domnule colonel. Apreciez gestul. E 
chiar extraordinar de drăguţ din partea 
dumneavoastră că vă faceţi griji pentru mine. 

— Mi se pare cu totul normal să mă ocup de 
răpitoarea mea vecină. Dar chiar mă întreb de ce 
are ochii atât de trişti şi cară după dânsa o 
melancolie de să-ţi rupă sufletul. 

Miranda cobori pleoapele şi fixă vârful 
pantofului de lac. 

— Nu vreţi să dăm uitării pentru moment 
stările mele sufleteşti? Nu vreau să mă gândesc la 
nimic altceva decât la seara asta împreună. Imi 
pare rău că nu pot să-mi descarc sufletul acum. 
Poate mai târziu... 

Donald Webster o bătu uşor pe braţ, 
amintindu-i prin gestul acesta că putea conta pe 
afecțiunea şi susţinerea lui morală în orice clipă. El 
îi aruncă o privire plină de compasiune, în timp ce 
un surâs îi lumina faţa aureolată de un păr 
magnific, cu reflexe argintii. 

Depăşiră un număr de locuinţe elegante 
înainte de a o lua pe o alee umbrită la capătul 
căreia apăru cu litere de aur firma „Flamenco”. 

Colonelul şi cu tânăra urcară scările de 
marmură albă ce duceau la o intrare de inspiraţie 
spaniolă. Coloane avântate sprijineau o streaşină 
de ţiglă lustruită ce încadra o uşă masivă complet 
sculptată care se deschidea într-un vestibul mare. 

Când intrară în interior, remarcară în partea 
dreaptă un cufăr enorm din stejar. Pe parchetul 
lucios ca oglinda se întindea un somptuos covor 
persan în culori vii. 

Lumina ce se cernea dintr-o lustră de cristal se 
filtra prin ferigile imense dispuse ici şi colo în 
jardiniere acoperite în abanos. 

Chiar lângă intrare se afla un fotograf. De 
îndată ce-i văzu, îşi şi armă aparatul pe care-l 
purta atârnat la gât. 

— O fotografie, doamnă, domnule? 

Miranda se pregătise să nege din cap, 
nesimţindu-se în formă pentru o poză, dar Donald 
Webster fu mai rapid. 

— Te rog, draga mea. E un secol de când n-am 
mai ieşit în compania unei femei tinere şi 
frumoase, trebuie să mă gândesc la întreţinerea 
imaginii mele de marcă! exclamă el făcându-i cu 
ochiul. 

Îi  surâseră fotografului.  Flash-ul scoase 
instantaneu o scânteie rapidă ce-o orbi o clipă pe 
Miranda. Bătu din pleoape, jenată de dungile 
multicolore ce-i tulburau provizoriu vederea. 

Când aceasta îi reveni, fu pentru a închide din 
nou ochii. 

Doi bărbaţi tocmai intraseră pe uşa grea de la 
intrare şi erau acum în vestibul. Nu era posibil! Era 

victima unui miraj, a unei halucinaţii. Tânăra riscă 
o privire. Nu visase, era chiar el. Era Jake! Crezu c- 
o să leşine şi se agăţă de braţul colonelului. 

— Bună seara, Miranda, spuse Jake cu vocea 
aceea uşor voalată care făcea să-i vibreze fiecare 
fibră. 

El era strălucitor într-un smoching negru ce-i 
dădea un aer zvelt, fără a atenua în felul acesta 
impresia de putere ce emana din el. Cămaşa de un 
alb sidefiu îi punea în evidenţă pielea bronzată şi 
părul bogat îi era pieptănat cu grijă. 

Miranda îşi reţinu un strigăt de stupefacţie. 
Forţându-se să-şi domine tulburarea, îi întinse cu 
un gest grațios o mână ale cărei degete tremurau 
puţin. El surâdea în timp ce o contempla, ea îi 
adresă acelaşi surâs radios, ascunzând cu greu 
bucuria ce o asalta. 

Privirea lui Jake alunecă peste dânsa ca o 
mângâiere, în timp ce maxilarele i se crispau. Era 
clar că lupta cu dorinţa de a o lua în braţe. Strânse 
de să-i strivească mâna fină a Mirandei. 

— Draga mea, îi şopti el la ureche. 

Flash-ul aparatului de fotografiat făcu să 
ţâşnească din nou scânteia orbitoare, dar ei nu se 
clintiră, neslăbindu-se din ochi. Nici măcar un foc 
de artificii nu i-ar fi făcut să se mişte. Ţinând-o de 
mână, Jake o privea intens, cu dragoste. Părea sub 
efectul unei descoperiri minunate, a unei revelații 
tulburătoare. 

Pulsul Mirandei se acceleră. Crezu un moment 
că el urma s-o sărute în văzul lumii, dar el nu făcu 
nimic, luptându-se pe faţa cu dorinţa. Rezerva lui 

calculată nu făcea decât să se adauge tumultului 
simţurilor tinerei, care ardea de dorinţa de a i se 
cuibări la piept. 

Clipele de extaz pe care le cunoscuse cu 
dânsul, mângâierile date şi primite îi reveniră în 
memorie şi, la această evocare, îi lua foc toată 
fiinţa... 

Fu adusă, brusc, la realitate de bărbatul ce-l 
însoțea pe Jake. 

— Ei bine, Jake, ai de gând să te hotărăşti să- 
mi  prezinţi pe tânăra asta încântătoare? se 
interesă acesta din urmă studiind-o în voie. 

Miranda simţi sângele urcându-i-se în obraji, în 
timp ce lui Jake părea să-i vină greu să se smulgă 
din tulburare. În silă, lăsă mâna tinerei şi se 
întoarse spre interlocutorul său. 

— Miranda, aş vrea să ţi-l prezint pe tatăl meu 
vitreg, domnul Taylor Rutledge. Tată, iat-o pe 
domnişoara  Woodbarry şi ţi-l prezint, de 
asemenea, pe colonelul Webster, la care a locuit 
preşedintele în timpul recentului său sejur aici. 

Tatăl lui Jake schimbă cu colonelul o strângere 
cordială, apoi i se adresă tinerei. 

— Deci dumneavoastră sunteţi Miranda. 

Jake îi vorbise, deci, de dânsa! Mii de întrebări i 
se învârtiră prin creier. Ar fi vrut mult să le pună, 
dar se abţinu, străduindu-se să-şi regăsească 
stăpânirea de sine. 

— Încântată să vă cunosc, domnule Rutledge, 
spuse ea pe o voce pe cât putu de degajată. 

Taylor Rutledge îi adresă un surâs cald. 

— Sunt fericit că pot, în cele din urmă, să vă 

cunosc. Nu ştiţi cât de mult am aşteptat această 
clipă. 

Descumpănită de remarcile ambigui ale 
domnului Rutledge, Miranda nu prea ştia ce să 
creadă. Se vedea cu claritate că nu-i erau deloc 
străine sentimentele lui Jake pentru dânsa... 

Înalt, zvelt, tatăl vitreg a lui Jake avea aspectul 
şi manierele unui om de lume. Purtându-şi 
smochingul cu o naturaleţe remarcabilă, ca şi cum 
ar fi fost vorba de un costum obişnuit, se simţea în 
voia lui în acest decor luxos. 

Miranda cădea din surpriză în surpriză. După 
cum o lăsase Jake să înţeleagă, crezuse că tatăl 
vitreg al acestuia era de condiţie mai mult 
modestă. Or, omul care se afla în faţa ei nu 
corespundea deloc cu imaginea pe care şi-o făcuse 
despre dânsul. 

Tânăra nu reuşea să-şi contureze personajul. 
Ceva dintr-însul îi scăpa. Nu-i afirmase Jake că tatăl 
lui vitreg era pensionar, trăind singur în Michigan 
cu mijloace modeste? Nu fluturase el spectrul unei 
bariere sociale între ei? Cu ce scop să fi acţionat în 
felul ăsta? Fără îndoială că-i interpretase greşit 
vorbele... Totuşi, Miranda rămânea cu o impresie 
ciudată. 

— Veniţi de la Detroit, nu-i aşa, domnule? se 
interesă ea, ca pentru a i se confirma spusele lui 
Jake. 

— Exact, răspunse el. Sunt ani de zile de când 
n-am mai fost la Sea Island. Aici ne-am petrecut 
luna de miere eu şi cu soţia mea... 

Chiar şi timbrul cultivat, rafinat, al vocii 


138 


contrazicea afirmaţiile lui Jake. 

Miranda îi adresă un zâmbet fermecător dar, în 
acelaşi timp, îi aruncă lui Jake o privire plină de 
suspiciune ce părea să caute răspunsuri la 
semnele de întrebare care-i treceau prin cap. 

Îşi bătuse joc de dânsa? Era clar că nu exista 
nicio diferenţă socială între ei. Nu vedea deloc ce 
urmărise declarând contrariul... 

— Domnule Rutledge, reluă ea, aş putea să vă 
întreb cu ce vă ocupați? 

Răspunsul o stupefie. 

— Am moştenit de la părinţi o uzină de fabricat 
caroserii de automobil. Nu era la început decât o 
mică întreprindere familială, dar cu trecerea anilor 
s-a extins atât la nivel naţional, cât şi internaţional 
şi a trebuit să deschidem mai multe sucursale. In 
prezent m-am retras din afaceri şi bunul mers al 
întreprinderii se sprijină integral pe directorul 
general, care este extrem de competent şi se 
ocupă de toate în locul meu. Sigur că aş fi preferat 
să-i cedez frâiele lui Jake, căruia i-am şi propus 
postul de preşedinte director general. Dar am 
intuiţia că nu se va mai încăpăţâna să refuze mult 
timp, adăugă el cu o lucire maliţioasă în ochi. 

Derutată, Miranda nu se gândea decât la un 
lucru: să-i ceară explicaţii lui Jake Stewart. Din ce 
motive venea pe neaşteptate la Sea Island? De o 
săptămână trăia pradă unei dureri intolerabile şi 
acum el apărea din nou ca şi cum nu s-ar fi 
întâmplat nimic... 

Cedând unei nerăbdări justificate, tânăra se 
aplecă spre Jake pentru a-i murmura câteva 

cuvinte la ureche. Acesta dădu din cap, apoi se 
întoarse spre cei doi bărbaţi ce stăteau de vorbă 
mai retraşi, în vestibul. 

— Vreţi să ne scuzaţi câteva momente? îi 
întrerupse el înainte de a se îndepărta cu Miranda 
spre un culoar lung. 

La capătul coridorului, la stânga, deschiseră o 
uşă şi intrară într-o seră. Decorul era sublim. 
Cedară o clipă farmecului unui foşnet de arbuşti şi 
de plante de toate felurile care erau prin ele însele 
o sărbătoare a culorilor. Deranjate, probabil, de 
intrarea lor, păsări multicolore începură să 
ciripească în cuştile mari atârnate de tavan, care 
completau ambianța exotică a încăperii. 

După o privire circulară plină de admiraţie 
pentru această perdea de verdeață, Miranda se 
întoarse pe călcâie. 

— De ce eşti aici? 

Jake avea o dorinţă nebună s-o îmbrăţişeze, s-o 
acopere cu sărutări pasionate, să-i mângâie umerii 
şi să-şi alunece degetele până la punctul de 
naştere al sânilor... Îşi înfundă mâinile în 
buzunarele pantalonilor şi se strădui să abordeze 
un aer degajat. 

— Miranda, draga mea, vreau să mă 
căsătoresc cu tine, lansă el dintr-o suflare. 
Intenţionez să-mi dau demisia din calitatea de 
agent de securitate. 

Tânăra rămase ca împietrită, incapabilă să 
schiţeze vreun gest. 

— Cum? Ce-ai zis? exclamă ea holbând ochii. 

Jake inspiră profund înainte de a declara încă o 

dată. 

— Voi accepta să conduc întreprinderea tatălui 
meu adoptiv şi vom putea să ne căsătorim. 

— De ce m-ai lăsat să cred că tatăl tău vitreg e 
dintr-un mediu modest? întrebă ea abrupt. 

Jake plecă capul, vizibil încurcat de temeinicia 
întrebării. 

— M-am refugiat în dosul unei ipotetice 
diferenţe sociale pentru a încerca să te conving că 
uniunea noastră era imposibilă. Acum îmi dau 
seama în ce măsură pretextul ăsta era ridicol. Ai să 
mă ierţi pentru că te-am indus în eroare? 

— De ce vrei să demisionezi? întrebă ea la 
rândul ei cu o nuanţă de agresivitate în voce. 

— Păi tocmai ţi-am zis! replică Jake pe un ton 
iritat. Ar fi extravagant din partea mea să mă 
căsătoresc şi să continui să exercit profesia asta 
periculoasă, ştii foarte bine asta! 

— Tot ceea ce ştiu, Jake, este că un agent de 
securitate nu este menit celibatului nici obligat să 
ducă o existenţă monarhică, exclamă ea 
încrucişând brațele şi sfidându-l din priviri. 
Motivele pe care le invoci pentru a-ţi schimba 
meseria nu mi se par acceptabile, le resping! 
continuă dânsa pronunţând distinct fiecare din 
ultimele cuvinte, ca un judecător. 

Jake îşi scoase o batistă din buzunarul hainei 
şi-şi şterse fruntea. Aparent, conversaţia luă o 
turnură diferită de cea la care se aşteptase. EIl, 
care era convins că dânsa urma să i se arunce de 
gât, cu ochii debordând de recunoştinţă... 

— Miranda, dragostea mea, nu vrei să ne 

aşezăm şi să discutăm serios despre viitorul 
nostru? Trebuie să te linişteşti. 

— Dar sunt perfect calmă, făcu ea cu o voce 
aproape tandră. 

— Ei bine, eu nu sunt. Aşa că stai jos! ordonă 
el, trezind păsările ce se ciorovăiră un timp în 
cuştile lor aurite. 

Tânăra se supuse şi se aşeză pe un scaun din 
palmier alb, cu spătar înalt. Dreaptă şi nemişcată, 
cu o sclipire dispreţuitoare dansându-i în ochi, ea 
avea aspectul unei regine ce-şi aşteaptă sceptrul. 

Jake luă un alt scaun şi se aşeză în faţa ei. Se 
înclină în faţă, cu coatele pe genunchi şi cu un aer 
gânditor. 

— Trebuie să-ţi explic ceva, Miranda. Am avut 
un foarte bun prieten pe care-l chema Harry. Soţia 
lui îi făcea viaţa imposibilă pentru că voia să-l vadă 
că-şi schimbă meseria. Bântuită de aspectul 
periculos al profesiei, ea era literalmente întoarsă 
pe dos din cauza chinurilor nesiguranţei şi 
angoasei. Într-o zi, printr-o teribilă fatalitate, Harry 
a murit după ce a fost înjunghiat de un nebun. 
Disperarea o împinse pe soţia lui la sinucidere... 
Este prea greu pentru o femeie să îndure această 
existenţă agitată şi periculoasă pe care o duce, 
obligatoriu, un agent de securitate. 

— Şi crezi că eu n-aş fi în stare să o suport? 

— Nicio femeie din lume nu poate. 

Jake avu impresia că agitase o cârpă roşie prin 
faţa unui taur furios. Miranda se ridică brusc şi se 
înfipse în faţa lui, cu un fulger de mânie în ochi. 

— Cum îţi permiţi să mă judeci atât de 

arbitrar? aruncă ea, cu vocea tremurând de furie. 
Drept cine mă iei? Când ai să încetezi să mă crezi o 
fetiţă alintată care nu-i în stare să-şi asume şi să 
facă faţă adversităţilor? Am petrecut cea mai 
tumultuoasă săptămână din viaţa mea, convinsă 
că dragostea noastră s-a risipit. Dar hula a trecut şi 
n-am lăsat cârma din pricina asta, continuă ea 
ridicând cu mândrie bărbia. 

Jake se îndemna la calm, luptând împotriva 
dorinţei de a se ridica şi de a o scutura cu 
brutalitate pentru a o obliga să privească realitatea 
în faţă. De ce se încăpăţâna ea aşa, refuzând să 
admită că dânsul avea dreptate? Işi trecu o mână 
nervoasă prin păr. 

— Soţia lui Harry îl aştepta, practic, în fiecare 
seară, cu lacrimi în ochi, în pragul unei crize de 
nervi. Tu, numai cu o săptămână în urmă, te-ai 
aruncat în braţele mele răscolită de cele ce le 
auziseşi la televizor, nu-i aşa? 

— Nu! strigă ea. E adevărat că mi-a fost foarte 
frică şi că nu mi-am putut stăpâni câteva lacrimi, 
dar n-am plâns ca-n prima zi a întâlnirii noastre, 
când m-ai percheziţionat şi umilit. Atunci, da, 
recunosc că eram la capătul puterilor. 

Jake nu mai ştia ce să răspundă, nici ce să 
gândească. Îşi aduse aminte de felul în care 
sughiţase ea convulsiv, cu capul sprijinit de 
peretele casei, după ce el se comportase faţă de 
dânsa ca un bădăran. Intr-o privinţă ea nu greşea: 
nu plânsese aşa tare în braţele lui, după incidentul 
survenit la aeroport... 

— Să fii neliniştit pentru cineva nu este un 

semn de slăbiciune, ci o dovadă de dragoste, reluă 
ea cu o voce ciudat de gravă. Ai o comportare 
complet puerilă, Jake. Nu vezi trecutul şi refuzi să 
priveşti cu obiectivitate câtre viitor. Alergi după o 
perfecţiune inexistentă, în loc să accepţi realitatea 
cotidiană fără artificii: urcuşurile şi coborâşurile, 
soarta, nevoia de a iubi şi de a fi iubit... Tu îţi 
planifici viaţa ca pe un program de calculator! 

Jake se ridică şi scrută cu intensitate faţa 
tinerei. 

— Nu înţelegi nimic, Miranda, şopti el cu o voce 
voalată de emoție. 

— Dimpotrivă, Jake, cred că am înţeles prea 
bine. 

Privirea de jăratic se înnegură. 

— De ce să ne certăm, Miranda? Te iubesc, 
vreau să fii soţia mea. Accepti să te căsătoreşti cu 
mine? 

— Nu, Jake. Nu în condiţiile astea, nu cu preţul 
carierei tale. N-am să te las niciodată să faci un 
astfel de sacrificiu. 

— Miranda... 

— Îmi pare rău, murmură ea. 

Îşi aruncă spre spate magnificul păr roşu şi, cu 
un pas delicat, părăsi încăperea, lăsându-l singur, 
incapabil să-şi pună gândurile în ordine... 

Când se aşeză la masa tatălui său, Jake avea 
un aer zdrobit. 

— Viaţa mi s-a prăbuşit ca un castel din cărţi 
de joc, spuse el cu greutate. 

Domnul Rutledge se lăsă pe spătarul scaunului 
şi păru să studieze, o clipă, lumina slabă a 

lumânării în formă de trandafir ce ornă delicat faţa 
de masă albă. Ridică spre Jake nişte ochi plini de 
compasiune şi de tandrete. 

Sperase că toate problemele cu Miranda vor fi 
rezolvate şi că Jake se va statornici, în cele din 
urmă. De ani de zile nutrea speranţa secretă de a 
vedea fiul vitreg urmându-i la conducerea 
întreprinderii. Cât de greu îi venise să-şi ascundă 
decepţia atunci când Jake îl anunţase că reuşise la 
un concurs pentru a deveni agent secret! Dar se 
gândise că într-o zi va voi să fondeze o familie şi va 
fi obligat să abandoneze profesia asta periculoasă. 
Când Jake, după sejurul la Sea Island, îi mărturisi 
că întâlnise o femeie minunată, presimţise că 
vântul sufla din direcţia cea bună... 

— Ce se întâmplă, Jake? se interesă el discret. 

— Am vorbit cu Miranda. l-am spus că sunt 
gata să demisionez pentru a mă căsători cu dânsa, 
dar uitasem cât de încăpăţânată se poate dovedi, 
câteodată. Se simte ca ofensată pentru că mă 
gândesc să-mi sacrific cariera. Şi totuşi, ar trebuie 
să înţeleagă că n-aş putea avea vreodată o viaţă 
normală de familie dacă rămân în actuala profesie. 

Taylor Rutledge nu se putu împiedica să nu 
râdă pe sub mustăţi. Ştiuse întotdeauna că Jake va 
găsi, mai devreme sau mai târziu, cu cine să 
vorbească, în ciuda caracterului său autoritar şi 
inflexibil. Se delecta fiind în faţa scenei pentru a 
observa ce turnură vor lua evenimentele... 

— Miranda îmi face impresia că e o tânără 
căreia nu-i lipseşte îndrăzneala şi ştie ce vrea. 

Jake încuviinţă din cap. 

— Asta poţi s-o mai spui o dată, tată. 

Rămaseră tăcuţi câteva clipe, timp în care 
chelnerul le aduse aperitivele şi puse paharele pe 
masă. De cum se îndepărtă acesta, Taylor 
Rutledge se întoarse spre Jake, gata să reia 
conversaţia, dar fiul său vitreg avea ochii 
îndreptaţi spre masa de alături şi nu avu nevoie să- 
i urmărească privirea ca să ştie cine stătea 
aproape de ei. 

Miranda conversa încet cu colonelul şi părea 
complet calmă. 

— Jake? 

— Da? 

— Accepti un sfat din partea mea? 

— Toate sfaturile din lume, dacă mă ajută să 
recuceresc femeia pe care o iubesc, exclamă el, 
aruncând o privire Mirandei. 

Aceasta îl ignora cu superioritate. La un 
moment dat, îşi dădu pe spate câteva meşe de păr 
şi-şi descoperi un umăr. Jake se înfioră uşor, 
aducându-şi aminte deodată de moliciunea pielii 
sale satinate. 

— Nu-i magnifică? murmură el. 

Taylor Rutledge schiţă un surâs uşor. 

— Da, Jake, e minunată. 

— Mă port ca un licean înnebunit de prima 
dragoste, în timp ce dânsa pare să mă fi uitat deja! 

— Doar nu crezi cu adevărat asta! 

— Nu. Mă gândesc că trebuie să sufere ca şi 
mine, şopti el observând-o pe furiş. 

Sub masca de indiferenţă în spatele căreia se 
adăpostise tânăra, el remarcă paloarea bruscă a 

tenului, uşoara înţepeneală a gâtului şi sesiză 
emoția de care era cuprinsă. 

— Ştiu că nu se simte bine, dar ce pot face? Nu 
vrea să mă asculte. 

— Dar tu ai ascultat-o? 

Jake ridică o privire întrebătoare. 

— Scuză-mă, Jake, dacă am să am aerul de a-ți 
face morală, dar trebuie să spun părerea mea. De 
la moartea tragică a lui Harry tu eşti permanent în 
gardă şi te îndoieşti de orice, chiar şi de propriile 
tale sentimente. Mărturiseşte, totuşi, că nu i-ai 
lăsat Mirandei nici cea mai mică şansă de a-ți 
dovedi că ar şti să se arate la înălţime dacă viaţa 
ar pune-o, din nefericire, într-o situaţie penibilă. 
După părerea mea, ea are destulă tărie de caracter 
pentru a reacţiona în indiferent ce împrejurare. In 
privinţa asta îmi aduce foarte mult aminte de 
mama ta. 

Jake avu deodată impresia că i se ridică un văl 
din minte. Da, tatăl său vitreg avea dreptate. 
Ignorase în mod voit calităţile Mirandei, pe cere le 
presimţise deja: inteligenţa, curajul, îndrăzneala, 
uneori, şi felul în care-şi acceptase eşecul 
căsătoriei, fără amărăciune. Ea încercase să-l facă 
să înţeleagă că ar putea conta pe ajutorul ei în 
orice moment, dar el se încăpăţânase să n-o vadă 
aşa cum era în realitate şi preferase să-şi pună 
ochelari de cal. Acum totul i se părea clar, limpede 
ca apa de izvor: Miranda era într-adevăr singura 
care i se potrivea, cea pe care sperase în secret să 
o întâlnească şi care, ştia asta, îi dădea un sens 
existenţei... 


147 


Jake inspiră adânc. Avea deodată senzaţia că 
greutatea care-l apăsa din greu pe umeri de câteva 
săptămâni se micşorase. 

— Mama era o femeie foarte tare, nu-i aşa? 
întrebă el cu o nuanţă de melancolie în voce. 

— Da, dar ştia şi să se facă tandră şi dulce 
atunci când voia. 

Cei doi bărbaţi păstrară un moment de tăcere 
la amintirea acestei fiinţe dragi, încă grozav de 
prezentă în memoria lor. 

Jake avu deodată un râs nervos. 

— Nu ştiu dacă Miranda mă va ierta vreodată 
pentru că am fost aşa nehotărât în ceea ce o 
priveşte. Uneori poate ajunge la nişte furii nebune. 

— Ca şi mama ta. Am să-mi aduc aminte 
întotdeauna de mâinile ei... 

— Tată, te-am lăsat să înţelegi că accept să iau 
conducerea întreprinderii tale, dar cred că singura 
dovadă de dragoste pe care i-o pot oferi Mirandei 
este să-i propun o căsătorie fără a renunţa la 
cariera mea de agent. Imi pare sincer rău şi sper 
să nu fii prea supărat pe mine. 

— Fericirea ta înainte de orice, Jake. 

— Dar uzina... 

— Mărturisesc că ideea de a o vinde mi-a 
trecut prin cap. Dar cred că ar fi preferabil să mai 
aştept puţin. E foarte posibil să te hotărăşti într-o 
bună zi să te stabileşti definitiv la Detroit cu soţia 
şi copilul tău. 

Jake avu o expresie de încântare care-i ilumină 
faţa şi nu-şi putu reprima emoția la gândul că 
Miranda îi va da copii, că îi vor privi împreună cum 

148 


cresc... Se întoarse spre masa învecinată, dar nu 
văzu decât cele două scaune goale. Trăsăturile i se 
întunecară pe loc şi schiţă un gest pentru a se 
scula când tatăl său vitreg îi puse o mână 
reconfortantă pe braţ. 

— Au plecat acum vreo trei minute. Oferă-i 
câteva momente de reculegere, pentru a-i permite 
să se calmeze. 

Un surâs amuzat înflori pe buzele lui Jake. 

— Eşti omul cel mai şiret din câţi cunosc, 
comentă el. 

— Să zicem că am experienţă, rectifică acesta. 
Ce-ar fi să comandăm acum desertul? 


Capitolul 11 


— Degetul meu cel mic îmi spune că dacă nu 
debordezi de fericire în ultima vreme, asta-i din 
cauza lui Jake Stewart pe care l-am întâlnit în 
această seară, spuse brusc Donald Webster, în 
timp ce urcau uşor strada principală sub lumina 
sidefie a lunii şi a mulţimii de stele scânteietoare 
ce se detaşau într-o grămadă difuză pe cerul de un 
negru adânc. 

Miranda îşi strânse mai tare poşeta între 
degete în încercarea de a-şi stăpâni un frison. 
Eşarfa de dantelă cu care-şi acoperise umerii nu o 
apăra deloc de frigul interior care-i îngheţa 
sângele. 

Inainte de a-i răspunde colonelului, tânăra 
respiră adânc şi plecă fruntea. 

— Intr-adevăr, mărturisi ea dintr-o suflare. El 


149 


făcea parte din echipa de agenţi însărcinaţi cu 
asigurarea protecţiei preşedintelui. Timp de două 
săptămâni a locuit împreună cu alţi agenţi în 
pavilionul dumneavoastră de pe colţ. 

Merseră câtva timp în linişte, ghidaţi de lumina 
difuză a felinarelor ce se aliniau de-a lungul 
trotuarului. 

— Deci, de-abia dacă vă cunoaşteţi, reluă 
colonelul după o pauză. 

— Aşa este... 

In ochii ei, însă, de-o viaţă... 

Miranda se aştepta să fie certată de colonel 
pentru că se îndrăgostise aşa repede de un bărbat, 
dar acesta se mulţumi să ridice uşor din umerii săi 
masivi. 

— Îmi închipui c-ar fi suficient o scânteie 
pentru a declanşa un veritabil incident, făcu el 
surâzând. 

Tânăra înălţă spre el frumoşii săi ochi verzi, 
strecurându-şi o mână pe sub braţul lui robust ca 
un semn tăcut că-i mulțumea pentru discreţie. 

Se  revedea singură în coridorul acesta 
interminabil şi imens care nu înceta s-o 
îndepărteze de Jake. Mânia îi trecuse, dar rămânea 
cu impresia oribilă că-i intrase un spin în inimă... 

Ca o marionetă aproape dezarticulată se 
aşezase în faţa lui Donald Webster, cu privirea mai 
stinsă decât a unei păpuşi din cârpe. Ce n-ar fi dat 
atunci pentru a scăpa din locul acela, de oamenii 
care se uitau la dânsa râzând liniştiţi, atunci când 
ei îi venea să urle de durere! 

In ciuda ceţei dese care o învăluia deodată, se 

auzise vorbindu-i cu un ton lejer colonelului, 
străduindu-se să nu lase să transpară nimic din 
sentimentele sale în derută. Când îi propusese să 
plece, se ridicase maşinal, fără o ultimă privire 
spre Jake. Donald Webster o luase de cot şi o 
conduse spre ieşire. 

Acum tânăra îşi dădea seama că nu-i scăpase 
colonelului nimic din emoția şi tulburarea pe care i- 
o provoca Jake. In forul său intim îi era 
recunoscătoare că n-o întrebase nimic în timpul 
mesei. Cât de greu i-ar fi venit să-şi stăpânească 
lacrimile... 

Ajunseră înaintea intrării sale, traversară 
marea alee şi se opriră în pragul uşii. 

— Noapte bună, domnule colonel. vă 
multumesc din toată inima pentru seara asta 
excelentă. 

— Eşti sigură că ţi-e bine, Miranda? Nu-mi 
place să te ştiu singură în casa asta. M-aş simţi mai 
liniştit dacă părinţii tăi ar fi aici. 

— Nu vă faceţi griji pentru mine. Sunt destul de 
mare acum pentru a nu-i mai chema în ajutor pe 
mama şi pe tata, glumi ea cu afecţiune. 

Donald Webster o contemplă ca şi cum şi-ar fi 
dat brusc seama că fluturele ieşise din crisalidă şi 
că dânsa era acum femeie. Avu, deodată, un aer 
atât de dezorientat, încât Miranda îşi puse o mână 
delicată pe braţul lui. 

— Dac-am să am nevoie de ajutor, am să mă 
adresez dumneavoastră, fiţi sigur, afirmă dânsa. 

Aceste ultime cuvinte părură să-l liniştească. 

— Sper asta, făcu el atingând fruntea tinerei cu 

un sărut blând, părintesc. 

Miranda îl privi îndepărtându-se cu mersul său 
milităros. De cum dispăru de pe aleea principală, 
se sprijini de uşă şi închise pleoapele. Nu se 
simţise niciodată atât de extenuată, atingând, pe 
drept cuvânt, fundul prăpastiei... 

Tânăra scoase un lung suspin, apoi îşi reveni. 
Deschise poşeta, îşi strecură degetele înăuntru. 
Deodată înlemni. Nu era posibil! Soarta nu se 
putea să-i joace de două ori aceeaşi festă! 

Miranda se aşeză pe o treaptă a scării 
exterioare şi răsturnă pe marmură conţinutul 
poşetei. Ochii îi făcură rapid inventarul, trecând de 
la pudriera tivită cu aur la rujul de buze în email, 
de la pieptenul cel mic din baga la batista brodată, 
fără a remarca nici măcar umbra vreunei chei... 
Hotărât lucru, avea talentul de a se pune în situaţii 
imposibile! 

Tânăra îşi cuprinse genunchii cu braţele şi-şi 
înclină capul copleşită... 

Deodată, îşi luă faţa în mâini şi izbucni în 
plâns... 

Cât timp rămase astfel, într-o stare de 
prostraţie? Nici măcar tânăra n-ar fi fost în stare s- 
o spună... 

Deodată, se simţi ridicată şi strivită de un piept 
puternic, de către două braţe de oţel care o 
strânseră de să-i taie respiraţia. 

Emoţia Mirandei era aşa de profundă, încât n-o 
putu exprima. Recunoscând parfumul de mosc al 
lui Jake, îşi înăbuşi un țipăt de surpriză şi se îmbătă 
cu mirosul său pătrunzător, lipindu-şi obrazul de 

pieptul muşchiulos şi ascultând, radioasă, bătăile 
surde ale inimii lui. 

Tânăra se desprinse o clipă de dânsul pentru a- 
| admira cu dragoste. Lacrimi mărunte îi apărură în 
ochi şi-i alunecară pe obraji. 

— Hai, nu mai plânge, îngeraşule. Sunt aici, 
lângă tine. 

— Plâng pentru că nu-mi găsesc cheia, se grăbi 
ea să explice, de frică să nu plece dânsul din nou 
văzând-o plângând. 

— Sigur că da, dragostea mea, înţeleg... 

Miranda tresări uşor şi ridică spre el o privire 
încă umedă. 

— Înţelegi? Dar, Jake, de-abia acum câteva ore 
îmi reproşai slăbiciunea! i 

Buzele lui Jake schiţară un surâs. Işi lipi faţa de 
părul auriu şi o strânse cu pasiune pe tânăra 
femeie, ca şi cum nu mai voia s-o lase vreodată să 
plece. 

— Draga mea, eram orb, traumatizat de 
dispariţia celui mai bun prieten al meu. Credeam 
că nu eşti destul de puternică pentru a suporta 
constrângerile pe care ni le impune serviciul meu... 
acum îmi dau seama cât de tare mă înşelam. Eşti 
femeia pe care o aşteptam, singura care mi-ar 
putea împărtăşi existenţa şi aduce fericirea. 
Dragostea mea, mi-a fost aşa de frică să nu te fi 
pierdut pentru totdeauna... 

S-o fi pierdut? Dar ce spunea el? El, care era 
totul pentru dânsa, cum ar fi putut s-o piardă? Fără 
el nu îndrăznea să-şi închipuie ce i-ar fi devenit 
viaţa... 

Ea îi înconjură gâtul cu braţele. 

— Te iubesc... Te iubesc... repeta dânsa fără 
încetare. 

— Şi eu, Miranda, inima mea, micul meu 
drăcușor... 

El îi susură la ureche cuvinte la fel de 
învăluitoare ca şi parfumul lui pătrunzător, 
punctând fiecare vorbă cu săruturi suave şi 
arzătoare pe care ea i le întorcea cu antren. 

— OK, Jake, am fost atât de nefericită... 
murmură ea trăgându-și din nou sufletul. 

— S-a terminat, draga mea. Am nevoie de tine. 
Suntem făcuţi unul pentru altul. Mâinile urcară 
până spre piept şi ea îl atrase mai aproape, lipită 
de dânsa. Mângâierile lui Jake făcură să urce în ea 
un val de senzaţii care o înnebuniră prin forţa lor 
de necrezut. El o lipi de dânsul şi toată fiinţa-i vibră 
la contactul corpului său, atât de delicios de viril... 

— Hai, făcu el cu voce răguşită, vreau să te 
iubesc acum. 

— Uiţi că am lăsat cheia pe dinăuntru. Nu 
putem intra. 

— Să mergem pe plajă. O să ne întindem pe 
nisip... 

— Nu. Vreau să fiu a ta în patul meu, în 
aşternuturile mele de mătase, pentru ca să mă 
iubeşti toată noaptea... 

Jake nu-şi putu reține un mormăit surd în faţa 
atâtor promisiuni mirifice. Aruncă o privire 
circulară, pârând să sondeze tenebrele. 

Miranda îl citi gândurile şi râse. 

— Ce-o să folosim de data asta pentru a sparge 

geamul? întrebă ea cu un licăr maliţios în ochi. 

Drept orice răspuns, Jake scotoci în buzunar. 

— Aşteaptă-mă aici! Mă întorc, spuse el plin de 
mister. 

După două minute, îi deschidea uşa. 

— Poftim! Trebuie ca sarcinile mele de agent 
să ajute la ceva! glumi el. 

Miranda îşi luă poşeta şi trecu pragul. 

— Cum ai făcut? 

— Întotdeauna am un şperaclu la mine. 

— E practic! Cel puţin am să ştiu cui să mă 
adresez data viitoare când am să-mi mai uit cheia. 

— Ai să poţi apela la mine în fiecare clipă, n- 
am să te mai părăsesc niciodată, şopti el 
îmbrăţişând-o cu pasiune. Dragă... 

— Da, Jake? 

— În seara asta am luat o hotărâre importantă. 

Tânăra îşi ţinu respiraţia şi aşteptă, cu inima 
bătând. 

— Nu mai am de gând să demisionez, reluă el. 
Voi rămâne în serviciile secrete până când ai să 
aştepţi un copil, copilul nostru, se corectă el cu 
voce emoţionată. 

Faţa Mirandei se lumină şi ea se simţi cuprinsă 
de o bucurie de nespus la gândul micului ei 
pântece ce se va rotunji într-o bună zi. 

— E minunat, Jake... 

O strânse şi mai tare la piept şi puse stăpânire 
pe buzele ei cu un lung sărut avid şi înflăcărat. 
Mână-n mână, traversară încet vestibulul şi urcară 
scările. 

Ajunşi în dormitorul ei, se sărutară cu patimă şi 

începură să se dezbrace reciproc. Gesturile li se 
armonizau cu naturaleţe. Cu o delicateţe infinită, 
Jake făcu să alunece rochia neagră a tinerei pe 
podea. Ea îi îndepărtă haina, cămaşa şi-şi apăsă 
pieptul dezgolit de trupul său bronzat. 

Când fură complet goi, Jake o luă în braţe şi o 
puse pe aşternutul de satin al patului. Apoi, întins 
lângă dânsa, îşi lăsă degetele să alerge în libertate 
pe corpul ei. Miranda simţi cum o înflăcărează 
pasiunea. Când el îi mângâie sânii, contactul 
degetelor îi electriză corpul şi gemu de plăcere, 
abandonându-se  voluptăţii simţurilor. Îşi puse 
braţele în jurul gâtului lui şi-l trase mai aproape de 
dânsa. 

Buzele lui Jake se întredeschiseră; ea regăsi 
gustul uşor acidulat al gurii sale, în timp ce dorinţa 
i se dubla. 

li mângâie şoldurile cu atingeri delicioase; gura 
lui  domoli pasiunea tinerei, care fremătă 
recunoscând apropierea acelei beţii absolute pe 
care n-o mai cunoscuse până la dânsul... 

În menghina braţelor lui, ea plutea într-un fel 
de beatitudine celestă pe măsură ce valurile 
plăcerii o invadau şi o făceau să se răstoarne într- 
un univers minunat în care lumea întreagă 
depindea de un singur cuvânt: Jake! 

Când el o strânse lângă corpul său încordat, ea 
se lăsă în voie, copleşită. El se lăsă pe dânsa cu 
toată greutatea şi o asaltă cu voluptate. Atunci, 
într-o armonie perfectă, cunoscură amândoi 
aceeaşi fericire. 

Când zvâcnirile care agitaseră mult timp corpul 

lui Jake se domoliră, ea se cuibări lângă el şi trăi o 
senzaţie de seninătate minunată. 

— Te iubesc, Miranda, din tot sufletul. 

— Sunt a ta, Jake, pentru totdeauna, şopti ea la 
rândul său. 

Rămaseră  îmbrăţişaţi mult timp şi, din 
mângâiere în sărut, văzură apărând primele licăriri 
roşcate ale zorilor. 

Amândoi străluceau de fericire când se sculară. 
După un duş înviorător, se îmbrăcară rapid. Nu 
dormiseră toată noaptea, dar se simțeau într-o 
formă excelentă, extrăgându-şi energia din amor. 

Erau nerăbdători să-l sune pe domnul 
Rutledge, ca şi pe Donald Webster, pentru a-i pune 
la curent cu intenţia lor de a se căsători cât mai 
curând posibil. 

— Mă simt puţin vinovată de tatăl tău vitreg, 
Jake. La urma urmelor, i-am stricat vacanţa 
împreună cu tine, spuse Miranda cu un zâmbet. 

— Cred c-o să înţeleagă, când o să vadă asta. 

li puse în mână poza pe care fotograful de la 
„Flamenco” le-o făcuse în ajun. Ea surâse, 
emoţionată, contemplând feţele lor radioasă. Jake 
o strânse cu o tandreţe infinită, ea îi înconjură talia 
şi coborâră amândoi, unul lipit de celălalt, la 
bucătărie. 

In timp ce Miranda le pregăti micul dejun, Jake 
căzu deodată pe gânduri. 

— Unde sunt părinţii tăi acum? 

— La Paris, de ce? întrebă ea, mirată. 

— Imediat după ce-o să ne bem cafelele, ai să- 
ţi pregăteşti valizele. Mâine plecăm în Franţa. O să 

ne căsătorim acolo, în prezenţa părinţilor tăi, şi ne 
vom petrece luna de miere pe Coasta de Azur. 

— Dar, Jake, căsătoria nu se face aşa, de pe o 
zi pe alta, în Europa! 

— Nu te nelinişti. Am să obţin de la 
preşedintele Statelor Unite în persoană o solicitare 
specială adresată autorităţilor consulare americane 
pentru ca formalităţile să fie accelerate, în mod 
excepţional. 

Miranda nici nu mai avu timp să răspundă. Jake 
îi mângâie obrajii şi se repezi în salon. Ea îl auzi 
formând un număr de telefon şi înţelese că făcea 
rezervări la avion. Mai făcu două apeluri după 
aceea, dar urechile tinerei nu mai reţineau nimic, 
într-atât îi deborda inima de bucurie. 

— l-am telefonat tatălui meu vitreg, ca şi 
colonelului. Sunt de acord să ne întâlnim la Paris şi 
să ne servească de martori, lansă el revenind 
lângă dânsa. 

O luă în braţe şi o acoperi de sărutări 
pasionate, lipind-o cu voluptate de dânsul. 

— Am aşa o intuiţie că n-o să dureze prea mult 
până când o să ne instalăm la Detroit... şopti ea. 

Jake o contemplă o clipă. Ea citi în privirea lui o 
dragoste atât de adâncă, atât de intensă, încât 
fremătă toată. 

— Şi eu am impresia asta... murmură dânsul. 

Miranda se cuibări la pieptul lui şi se lăsă 
transportată de fericirea imensă care-o inunda... 

tulburători, cei mai frumoși ochi pe care îi 
văzuse vreodată. 

O trase mai aproape si-i admiră fruntea 
netedă, buzele senzuale... 

